Covid-19: Russia Ge Haalath Goasvaan Fashaifi - Vaguthu\nކޮވިޑް-19: ރަޝިއާގެ ހާލަތު ގޯސްވާން ފަށައިފި\nރަޝިއާ އިން ކޮވިޑް-19 އަށް ފައްސިވާ މީހުންގެ އަދަދު އިތުރުވާން ފަށައިފިއެވެ. ރަޝިއާ އިން ކޮވިޑަށް ފައްސިވާ މީހުންގެ އަދަދު އިތުރުވާން ފެށުމާއިއެކު ވެރިރަށް މޮސްކޯގައި މިހާރު ވަނީ އިތުރު ފިޔަވަޅުތަކެއް ހަފްތާއެއްގެ މުއްދަތައް އަޅަން ނިންމާފައެވެ.\nއޭޕްރީލް މަސް ފެށުނު ފަހުން އެވްރެޖްކޮށް ރަޝިއާގައި ދުވާލަކު ކޮވިޑަށް ފައްސިވަމުން އައީ އަށެއްކަ ހާސް މީހުންނެވެ. ނަމަވެސް ފާއިތުވި ފަސް ވަރަކަށް ދުވަހަކު ކޮވިޑަށް ފައްސިވާ މީހުންގެ އަދަދު ވަނީ އިތުރުވާން ފަށާފައެވެ. އެންމެ ފަހުން އިއްޔެ ވަނީ 14000 މީހުން ފައްސިވެފައެވެ. މީގެ ތެރޭގައި މޮސްކޯ އިން ފައްސިވި ހަހާހަށްވުރެ ގިނަ މީހުން ހިމެނެއެވެ.\nކޮވިޑް ފެތުރުން ކޮންޓްރޯލް ކުރުމުގައި މޮސްކޯގައި އަޅަން ނިންމި ފިޔަވަޅުތަކުގެ ތެރޭގައި އެއްހަފްތާ ދުވަހުގެ މުއްދަތަކަށް އޮފީސްތައް ބަންދުކުރުން ހިމެނެއެވެ. އަދި ފުޑްކޯޓްތަކާއި ކުޑަކުދިން ކުޅޭ ތަންތަނާއި ޝޮޕިން ސެންޓަރުތައް ވެސް އެއްހަފްތާއަށް ވަނީ ބަންދުކޮށްފައެވެ.\nމީގެ އިތުރުން ރެސްޓޯރެންޓްތަކާއި ބާތަކުން ހިދުމަތްދޭ ވަގުތުތައް ވަނީ މަދުކޮށްފައެވެ. ޓޭކްއަވޭ ހިދުމަތް ދިނުން ވެސް ވަނީ ވަކިވަގުތުތަކަކަށް މަދުކުރަން ނިންމާފައެވެ.\nމާސްކް އެޅުމަށާއި އަންގި ލައްވައިގެން އުޅުން މަޖުބޫރުކޮށްފައި އޮތް އޮތުން ތަންފީޒު ކުރުމަށް ފުލުހުން އިތުރު ފިޔަވަޅުތައް އަޅާނެ ކަމަށް ވެސް ކަމާބެހޭ ފަރާތްތަކުން ވަނީ އިއުލާން ކޮށްފައެވެ.\nރަޝިއާ އަކީ ކޮވިޑް-19 އިން ދިފާއުވުމަށް އެންމެ ފުރަތަމަ ވެކްސިން ދޭން ފެށި އެއްގައުމެވެ. މިހާތަނަށް ރަޝިއާ އިން ވަނީ 18 މިލިއަން މީހުންނަށް ވެކްސިން ދީފައެވެ. ނަމަވެސް އެއީ އެގައުމުގެ އާބާދީގެ އެންމެ %12 އެވެ.\n146 މިލިއަން މީހުންގެ އާބާދީއެއް އޮންނަ ރަޝިއާގައި މިހާތަނަށް 5.2 މިލިއަން މީހުން ކޮވިޑަށް ފައްސިވެފައި ވެއެވެ.


ކަޕިލްއަށް ފިރިހެން ކުއްޖެއް ލިބިއްޖެ |\nކަޕިލްއަށް ފިރިހެން ކުއްޖެއް ލިބިއްޖެ\nކެޓްގެ ‘ނޯ މޭކަޕް’ ސެލްފީ ބެލުންތެރިންގެ ހިތް އަތުލައިފި\nމަޝްހޫރު ކޮމޭޑިއަން ކަޕިލް ޝަރްމާ އާއި އަންހެނުން ގިނީ ދެވަނަ ދަރިފުޅަށް މަރުހަބާ ކިޔައިފިއެވެ. މިފަހަރު މި ދެމަފިރިންނަށް ލިބިފައިވަނީ ފިރިހެން ކުއްޖެކެވެ.\nކަޕިލް ކުރި ޓްވީޓެއްގައި ބުނެފައިވާ ގޮތުގައި ގިނީ ވަނީ މިދިޔަ ހޯމަ ދުވަހުގައި ވިހާފައެވެ. އަދި މަންމައާއި ދަރިފުޅުގެވެސް ހާލު ރަނގަޅުކަމަށް ވެސް ވަނީ ބުނެފައެވެ.\nފާއިތުވި ހަފްތާގައި ކަޕިލް ވަނީ އޭނަގެ ޝޯވ ދުވަސް ކޮޅަކަށް މެދުކަނޑާލާ ވާހަކަ ބުނެފައެވެ. އަދި ޝޯވ މެދުކަނޑާލަނީ އާއިލާ އަށް ވަގުތު ދިނުމުގެ ގޮތުން ކަމަށްވެސް ކަޕިލް ވަނީ ބުނެފައެވެ. މި ޝޯވ އަކީ ސޮނީ ޓީވީ އިން ދައްކަމުން އަންނަ ބެލުންތެރިންގެ ބޮޑު މަގުބޫލުކަމެއް ހޯދާފައިވާ ޝޯއެކެވެ.\nމީގެ ކުރިން މި ޝޯ ހުއްޓާލަން އޫޅޭ ކަމުގެ ޚަބަރަު ވަނީ ބެލުންތެރިންނަށް ލިބިފައެވެ. އަދި އިތުރު ބަދަލަކާއި އެކު އަލުން އަނބުރާ އަންނަ ގޮތަށް ވަނީ ހަމަޖެހިފައެވެ. ޓްވިޓާގައި ކުރިއަށް ދިޔަ ސުވާލާއި ޖަވާބުގެ ފޯރަމެއްގެ ތެރެއިން ކަޕިލް ބުނެފައިވަނީ ޝޯވ މެދުކަނޑާލަން ނިންމާފައި ވަނީ ގިނީ އާއި އެއްކޮށް ވަގުތު ހޭދަ ކުރުމަށެވެ. އަދި އެ ދެމީހުންގެ ދެވަނަ ދަރިފުޅަށް މަރުހަބާ ކިޔުމަށް ތައްޔާރު ވުމަށެވެ.\nކަޕިލްގެ ޝޯވ މެދުކަނޑާލުމުގެ ޚަބަރު ތަކާއި އެކު ގިނަ ބެލުންތެރިންގެ ސުވާލުތައް ކަޕިލްއަށް އަމާޒުވެގެން ދިޔައެވެ. ފޭނުންގެ ސުވާލުތަކުގެ ޖަވާބެއްގެ ގޮތުގައި ކަޕިލް ބުނެފައިވަނީ މިއީ ހަމަ އެކަނި ކުޑަ ކުޑަ ބްރޭކެއް ކަމަށެވެ. ގިނަ ބެލުންތެރިންގެ މަގުބޫލުކަން ހޯދާފައިވާ މި ޝޯގައި ކަޕިލްގެ އިތުރުން ބާރްތީ ސިންގ، ސުމޯނާ ޗަކްރަވަރްތީ، ކްރުޝްނާ އަބީޝެކް އަދި ކިކޫ ޝްރަދާ ފެނިގެން ދެއެވެ.\nކަޕިލް އަދި ގިނީ ކައިވެނި ކޮށްފައިވަނި 2018 ވަނަ އަހަރުގައިއެވެ. އަދި 2019 އަހަރު މި ދެމަފިރިންނަށް ވަނީ އަންހެން ކުއްޖެއް ލިބިފައިއެވެ. މި ކުއްޖާގެ ނަމަކީ އަނައިރާއެވެ.\nބޮލީވުޑް, ކަޕިލް ޝަރްމާ


Liverpool onnanee hama bimugai: Klopp | Mihaaru\nރޮބާޓޯ ފިރްމީނިއޯ (ވ) ލަނޑު ޖެހުމަށް ފަހު އެހެން ކުޅުންތެރިންނާ އެކު އުފާފާޅުކުރަނީ. --ފޮޓޯ: އޭއެފްޕީ\n30 ޑިސެމްބަރ 2018 - 10:18 13 comments\nމީގެ 11 އަހަރު ކުރިން އާސެނަލް ކޮޅަށް ޕީޓާ ކްރައުޗް ހެޓްރިކް ހެދި ފަހުން އެ ޓީމު ކޮޅަށް ހެޓްރިކެއް ހެދި ފުރަތަމަ ކުޅުންތެރިޔާ އަށް ރޭ ފިރްމީނިއޯވީ އިރު އަނެއް ދެ ފޯވާޑުން ކަމަށްވާ މުހައްމަދު ސަލާހާއި ސަޑިއޯ މާނޭ ވެސް ގޯލް ޖެހި އެވެ. މިއީ މި ތިން ކުޅުންތެރިން މި ސީޒަނުގެ ލީގުގައި އެއް މެޗެއްގައި ގޯލް ޖެހި ފުރަތަމަ ފަހަރެވެ.\nއެއް ވަނައިގައި އޮތް ލިވަޕޫލަށް ވަނީ މި މޮޅާ އެކު، ދެ ވަނައިގައި އޮތް ޓޮޓެންހަމް ހޮޓްސްޕާސްގެ މައްޗަށް 10 ޕޮއިންޓުގެ ލީޑެއް ނަގައިފަ އެވެ. އެ ޓީމު ވަނީ ރޭ ކުޅުނު މެޗުން ވުލްވްސް އަތުން 3-1 އިން ބަލިވެފަ އެވެ. ތިން ވަނައިގައި 44 ޕޮއިންޓާ އެކު އޮތް މެންޗެސްޓާ ސިޓީ އަށް އިތުރު މެޗެއް އޮތުމުން އެ ޓީމަށް ލިވަޕޫލާ ތަފާތު ކުޑަކުރުމުގެ ފުރުސަތު އެބައޮތެވެ. ސައުތުހެމްޓަންއާ ދެކޮޅަށް މިރޭ ކުޅޭ އެ މެޗަށް ފަހު ބުރާސްފަތި ދުވަހުގެރޭ ސިޓީ ބައްދަލުކުރާނީ ލިވަޕޫލާ އެވެ. މި މެޗުން ލީގު ޗެމްޕިއަނުންގެ ރޭހުގެ މިސްރާބު އެނގިގެންދާނެ އެވެ.\nއެ މެޗު ވެސް އޮތުމާ އެކު ކްލޮޕް ބުނީ ބުނީ ހަމަބިމުގައި ތިބެން ޖެހޭ ކަމަށާއި ކުޅުންތެރިން ތިބެން ޖެހޭނީ ހުރިހާ ގޮތަކުން ފޯކަސްކޮށްގެން ކަމަށެވެ.\n"މޮޅު ޓީމަކާ ދެކޮޅަށް މޮޅު ކުޅުމެއް ދެއްކީ ޖުމްލަކޮށް. އިދިކޮޅު ޓީމުން ފުރަތަމަ ލީޑު ނެގި ނަމަވެސް މެޗު އަނބުރާލަން އަހަރެމެން ޓީމުން ކުރި މަސައްކަތް ވަރަށް ރަނގަޅު،" ކްލޮޕް ބުންޏެވެ.\nލިވަޕޫލުގެ މެޗު ކުރިން ޓޮޓެންހަމް ބަލިވެފައިވާތީ އެކަމުގެ އަސަރު ކުރިތޯ އެހުމުން ކްލޮޕް ބުނީ ލިވަޕޫލުގެ ޗޭންޖިން ރޫމަށް އަސަރު ނުފޯރާ ކަމަށެވެ. އަދި އޭނާ ބޭނުންވަނީ ލިވަޕޫލް އަބަދުވެސް އެގޮތުގައި، ސީދާ މެޗަށް ސަމާލުކަންދިނުން ކަމަށާއި އެހެން ކަންކަމާ މެދު މިވަގުތު ވިސްނުން ރަނގަޅު ނޫން ކަމަށެވެ.\nއެންފީލްޑުގައި ކުޅުނު މެޗުގެ 11 ވަނަ މިނެޓުގައި މެއިޓްލެންޑް-ނިލްސްގެ ގޯލުން އާސެނަލް ކުރި ހޯދި އެވެ. އެކަމަކު އޭގެ އިރުކޮޅެއް ފަހުން ފިރްމީނިއޯ ވަނީ ދެ މިނެޓުގެ ތެރޭ ދެ ގޯލް ޖަހައި މެޗު އަނބުރާލައިފަ އެވެ. ފުރަތަމަ ހާފު ނިމުމުގެ ކުރިން މާނޭ އަދި ޕެނަލްޓީއަކުން ސަލާހު ގޯލް ޖަހައި ތަފާތު ބޮޑުކުރި އެވެ. ލިވަޕޫލުގެ ފަސް ވަނަ ގޯލް 65 ވަނަ މިނެޓުގައި ފިރްމީނިއޯ ޖެހީ ޕެނަލްޓީއަކުންނެވެ.


guideline aai khilaafuvaa guest house akah fiyavalhu alhan jehijje nama fahakah nujeheyne- Tourism Ministry\nފުވައްމުލަައް ސިޓީން ކޮވިޑް-19 ގެ2...\nމާލެ ސަރަޙައްދު ފިޔަވައި އެހެން ސަރަޙައްދުތަކުގެ ގެސްޓްހައުސްތައް މިއަދު ހުޅުވަން ސާރުކާރުން ނިންމަވާފައިވާކަމަށާއި، ގައިޑްލައިންއާއި ހިލާފުވާ ގެސްޓްހައުސްއަކަށް ފިޔަވަޅު އަޅަންޖެހިއްޖެނަމަ އެކަމަށް ފަސްނުޖެހޭނަކަމަށް ޓޫރިޒަމް މިނިސްޓްރީން ހާމަކުރައްވައިފިއެވެ.\nޕީއެސްއެމް ނިއުސްގެ ރާއްޖެމިއަދު ޕްރޮގުރާމްގައި ވާހަކަދައްކަވަމުން ޓޫރިޒަމް މިނިސްޓްރީގެ ޑެޕިއުޓީ މިނިސްޓަރ އަސްއަދު ރިޒާ ވިދާޅުވީ، ގެސްޓްހައުސްތައް ހުޅުވާލިނަމަވެސް އެޗްޕީއޭގެ ގައިޑްލައިންއަށް އަމަލުކުރާނަމަ ކޯވިޑްގެ ނުރައްކާ އިތުރުވެގެން ނުދާނެކަމަށާއި ޓޫރިޒަމް މިނިސްޓްރީން ރަށްރަށުގެ ކައުންސިލްތަކާއި ޓާސްކް ފޯސްއާއި ވަރަށް ގާތުން މަސައްކަތްކުރާނެކަމަށެވެ.\nމީދޫގައި ހިންގާ ޗާމިންގ ގެސްޓްހައުސް\nގެސްޓްހައުސް ސިނާއަތްފަދަ މުހިންމު ސިނާއަތެއް ގިނަ ދުވަހަށް ބަންދުކޮށްފައި އޮތުމުގެ ސަބަބުން ގިނަ ފަރާތްތަކަށް އޭގެ ނޭދެވޭ އަސަރު ކުރަމުންދާކަމަށްވެސް އޭނާ ވިދާޅުވިއެވެ. ގެސްޓްހައުސް ސިނާއަތަކީ މީހުން ދިރިއުޅޭ ރަށްރަށުގައި ހިންގާ ވިޔަފާރިއަކަށްވުމުގެ ސަބަބުން ރަށުގެ އެހެން ވިޔަފާރިތަކަށްވެސް އާމްދަނީގެ ގޮތުގައި ގިނަގުނަ ފައިދާތަކެއް ލިބިގެންދާކަން އޭނާ ފާހަގަކުރެއްވިއެވެ. އަދި ދައުލަތަށް ލިބޭ އާމްދަނީއަށް ބެލިކަމުގައި ވިޔަސް މިދިޔަ އަހަރު ހަމައެކަނި ގްރީން ޓެކްސްގެ ގޮތުގައިވެސް3މިލިއަން ޑޮލަރަށްވުރެ ގިނަ އަދަދެއް ގެސްޓްހައުސް އިންޑަސްޓްރީން ލިބިފައިވާކަމަށް އޭނާ ވަނީ ވިދާޅުވެފައެވެ.\nމީދޫގައި ހިންގާ ޒެން ހޮޓެލްގެ ސްއިމިންގ ޕޫލް\nކޯވިޑްއަށްފަހު ގެސްޓްހައުސްތައް ހުޅުވާލާއިރު ޓޫރިޒަމް މިނިސްޓްރީން ރަށެއްގައި ގެސްޓްހައުސް ހިންގުމުގެ ހުއްދަ ދެނީ އެރަށެއްގައި އެޗްޕީއޭއިން ކަނޑައަޅާފައިވާ ގައިޑްލައިންއަށް ފެތޭނަމައެވެ. ގައިޑްލައިންތަކަށް ފެތޭ ރަށްރަށުގެ ގެސްޓްހައުސްތަކުން ޓޫރިޒަމް މިނިސްޓްރީއަށް އެސްއޯޕީތައް ހުށައަޅަންޖެހެއެވެ. އަސްއަދު ވިދާޅުވީ، މިއަދުން ފެށިގެން މާލެ ކައިރި ބައެއް ރަށްރަށުގެ ގެސްޓްހައުސްތަކަށް މިހާރުވެސް ބުކިން ލިބިފައިވާކަމަށެވެ.\n“ގެސްޓްހައުސްތަކުގެ އެސްއޯޕީތައް ލިބުމާއިއެކު އެބަލައި ކައުންސިލްތަކަށް ފޮނުވާފައި ގެސްޓްހައުސްގެ އިންސްޕެކްޝަނެއް ހަދާފައި ގައިޑްލައިންއާއި އެއްގޮތައް ކަންކަން އެރޭންޖްވެފަ ހުރެއްޖިއްޔާ ހުއްދަ ދޭނަން. މިހާރު ޓޫރިޒަމް މިނިސްޓްރީއަށް އެބަހުރި ގާތްގަނޑަކަށް 500 އަށްވުރެ ގިނަ އެނދު ހިމެނޭގޮތައް 22 އަކަށް ގެސްޓްހައުސްއިން އެސްއޯޕީތައް ލިބިފައި. މިއަދު އެބަހުރި ބައެއް ރަށްރަށަށް ހަމަ އެރައިވަލްސްވެސް. ފާހަގަކޮށްލާނަން އެގޮތުން މާލެ ކައިރީގެ ބައެއް ރަށްރަށަށް އެބަހުރި 30 ރޫމް އިން 40 ރޫމްއިން ޓޫރިސްޓުން އަންނަން ބުކް ކޮށްފައި.” އަސްއަދު ވިދާޅުވިއެވެ.\nޓޫރިޒަމް މިނިސްޓްރީގައި ރަޖިސްޓްރީކޮށްފައި 600 އަށްވުރެ ގިނަ ގެސްޓް ހައުސް މިހާރުވެސް އެބަހުއްޓެވެ. މިއީ ރާއްޖޭގެ ޓޫރިޒަމްގެ އެނދުގެ ނިސްބަތައް ބަލާނަމަ 20 އިންސައްތައެވެ. މިދިޔަ އަހަރު ރާއްޖެ އައި ފަތުރުވެރިންގެ 10 އިންސައްތަ އައީ ގެސްޓްހައުސްތަކަށްކަމަށް ޓޫރިޒަމް މިނިސްޓްރީން ވިދާޅުވެއެވެ. ރާއްޖޭގެ 6000 އަށްވުރެ ގިނަ ވަޒީފާ ސީދާގޮތުން ގުޅިފައިވަނީ ގެސްޓްހައުސް ސިނާއަތަށްށެވެ. އެހެންކަމުން މިއީ ރާއްޖޭގެ ފަތުރުވެރިކަމުގައި މުހިންމު ބައެކެވެ.\nދިރާގު ފައިބަރ ކަނެކްޝަނާއި ދިރާގު ޓީވީ ހިލޭ ގުޅައިދޭ ޕްރޮމޯޝަންގެ މުއްދަތު އިތުރުކޮށްފި\nދިރާގު ފައިބަރ ކަނެކްޝަން އާއި ދިރާގު ޓީވީގެ ހިދުމަތް ހިލޭ ގުޅައިދޭ ޕްރޮމޯޝަންގެ މުއްދަތު އިތުރުކޮށްފިއެވެ. ދިރާގުން ބުނި ...


އައިސީޔޫގައި 16 މީހުން،7މީހުން ވެންޓިލޭޓަރުގައި އައިސީޔޫގައި 16 މީހުން،7މީހުން ވެންޓިލޭޓަރުގައި\nއައިސީޔޫގައި 16 މީހުން،7މީހުން ވެންޓިލޭޓަރުގައި\nކޯވިޑް ބަލީގައި 16 މީހުންނަށް މިވަގުތު އައިސީޔޫގައި ފަރުވާދެމުން ދާކަމަށް ހެލްތު އެމަޖެންސީ އޮޕަރޭޝަން ސެންޓަރ (އެޗްއީއޯސީ)އިން ވިދާޅުވެއްޖެއެވެ. މީގެތެރެއިން7މީހުންނަށް ފަރުވާދެނީ ވެންޓިލޭޓަރުގައެވެ.\nކޯވިޑް-19ގައި އެންމެ ގިނަބަޔަކަށް އެޑްމިޓްކޮށްގެން ފަރުވާދެމުންދަނީ ހުޅުމާލެ މެޑިކަލް ފެސިލިޓީގައެވެ. އެޑްމިޓްކޮށްގެން ފަރުވާދޭ 146 މީހުންގެ ތެރެއިން 82 މީހުންނަށް ފަރުވާދެނީ ހުޅުމާލެ މެޑިކަލް ފެސިލިޓީގައެވެ. މީގެތެރޭގައި ވޯޑުގަ ފަރުވާ ހޯދާ 72 މީހުންނާއި، އައިސީޔޫގައި ފަރުވާ ހޯދާ5މީހުން ހިމެނެއެވެ. އައިސީޔޫގައި އޮތް5މީހުންގެ ތެރެއިން2މީހުންނަށް ފަރުވާދެނީ ވެންޓިލޭޓަރުގައެވެ.\nދަރުމަވަންތަ ހޮސްޕިޓަލްގެ 11ވަނަ ފަންގިފިލާގަ އައިސީޔޫގައި9މީހުންނަށް އަންނަނީ ފަރުވާދެމުންނެވެ. މީގެތެރެއިން4މީހުންނަށް ފަރުވާދެނީ ވެންޓިލޭޓަރުގައެވެ. ޑީއެޗް 17ގެ ވޯޑުގައި3މީހުން، ޑީއެޗް 16ގައި3މީހުން، ހިޔަލަ ވިންގްގައި 2މީހުން އަދި ޕްރައިވެޓް ވޯޑްގަވެސް 2މީހުންނަށް އަންނަނީ އެޑްމިޓްކޮށްގެން ފަރުވާދެމުންނެވެ. ޖުމްލަ 19 މީހުންނަށް ދަރުމަވަންތަ ހޮސްޕިޓަލްގައި އަންނަނީ ފަރުވާދެމުންނެވެ.\nހުޅުމާލޭ ހޮސްޕިޓަލްގެ ކޯވިޑް މެޑިކަލް ފެސިލިޓީގައި 17މީހުންނަށް އަދި އޭޑީކޭ ހޮސްޕިޓަލްގައި5މީހުންނަށް އަންނަނީ ފަރުވާދެމުންނެވެ. އޭޑީކޭގައިވެސް އެކަކަށް ފަރުވާދެނީ ވެންޓިލޭޓަރުގައެވެ. އެކި ފެސިލިޓީތަކުގެ އައިސީޔޫގަ ފަރުވާދޭ 16މީހުންގެ ތެރެއިން 7މީހުންނަށް ފަރުވާދެމުންދަނީ ވެންޓިލޭޓަރުގައެވެ.\nއަތޮޅުތަކުގައި ހުރި ފެސިލިޓީތަކަށް ބަލާއިރު ޖުމްލަ 17 މީހުންނަށް އަންނަނީ ފަރުވާދެމުންނެވެ. އެއީ ށ.ފުނަދޫ ފެސިލިޓީގަ 10މީހުން، އައްޑޫ ފެސިލިޓީގަ 3މީހުން، ގދ.ތިނަދޫ ފެސިލިޓީގައި 2މީހުން، އަދި ގއ.ވިލިނގިލީގައި އެކަކަށް، އޭދަފުށި ފެސިލިޓީގައި އެކަކަށެވެ.\nވޭތުވެދިޔަ 24 ގަޑިއިއިރު 323 މީހުންވަނީ ބައްޔަށް އަލަށް ޕޮޒިޓިވްވެފައެވެ. މީގެތެރޭގަ ހިމެނެނީ މާލެ ސަރަޙައްދުން ބައްޔަށް ޕޮޒިޓިވްވި 163 މީހުންނާއި އަތޮޅުތަކުގެ ރަށްރަށުން ޕޮޒިޓިވްވި 143 މީހުންނާއި ރިސޯޓުތަކުން ޕޮޒިޓިވްވި5މީހުންނާއި ސަފާރީތަކުން ޕޮޒިޓިވްވި 8 މީހުންނެވެ. މިއާއެކު ރާއްޖެއިން ކޯވިޑަށް ޕޮޒިޓިވްވި މީހުންގެ ޖުމުލަ ޢަދަދުވަނީ 69،536އަށް އަރާފައެވެ.\nވޭތުވެދިޔަ 24 ގަޑިއިރުގެތެރޭގައި 1،663 މީހުން ވަނީ މިބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޢަދަދުވަނީ 53،392އަށް އަރާފައެވެ.


ފޯކައިދޫ އަންހެނުންގެ ކޮމިޓީން އިންތިޒާމް ކުރި ކޭކު ކޯހުގެ ނިންމުމުގެ ރަސްމިއްޔާތު ބާއްވައިފި\nށ. ފޯކައިދޫ އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ ފަރާތުން އިންތިޒާމް ކޮށް ކުރިއަށް ގެންދެވުނު ކޭކު ކޯހުގެ ނިންމުމުގެ ރަސްމިއްޔާތު ބާއްވައިފި އެވެ.\nމި ކޯހަކީ މި އަހަރުގެ ޖުލައި މަހު އެރަށުގައި ކުރިއަށް ގެންދެވުނު ކޯހެކެވެ. ނަމަވެސް، ކޯވިޑް-19 ގެ ހާލަތާއި ހެދި އެ ކޯހުގެ ބައިވެރިންނަށް ސެޓްފިކެޓް ދިނުމަށްޓަކައި ނިންމުމުގެ ރަސްމިއްޔާތު ބާއްވާފައިވަނީ ރޭގައެވެ.\nފޯކައިދޫ އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ ރައީސާ މަރިޔަމް ލުވާ 'ތިލަދުން' އަށް މައުލޫމާތު ދެއްވަމުން ވިދާޅުވީ މި ކޯހުގެ މަގުސަދަކީ ފޯކައިދޫގައި ދިރިއުޅޭ ފަރާތްތަކަށް މިފަދަ ހުނަރުތައް ދަސްކޮށް ދިނުން ކަމަށެވެ.\n8 ދުވަހަށް ކުރިއަށް ގެންދެވުނު މި ކޯހުގައި ކޭކު އެޅުމުގެ ބޭސިކް އަދި އެޑްވާންސް ލެވެލް އަށް ކިޔަވައިދެއްވި ކަމަށް ލުވާ ފާހަގަކުރެއްވި އެވެ.\nއަދި 20 ބައިވެރިންނާއެކު ކުރިއަށް ގެންދެވުނު މި ކޯހުގައި ކިޔަވައިދެއްވާފައިވަނީ ށ. މިލަންދޫ އަށް ނިޞްބަތްވާ ކޭކު އެޅުމައި، އަޅަން ދަސްކޮށްދިނުމުގެ ތަޖުރިބާ ހުރި ހައްވާ ޔުމްނާ ކަމަށް ލުވާ ވިދާޅުވި އެވެ.\n" 2300 ރުފިޔާ އެއީ ކޯހުގެ ފީ އަކީ ކޮންމެ ބައިވެރިއަކަށް. ދެން އަޅުގަނޑުމެން ކޮމިޓީ ފަރާތުން ހުރިހާ ބައިވެރިންގެ ފީން %50 ވަނީ ދައްކައިދީފަ."\nކޯހުގެ ފީ އާއި ބެހޭ ގޮތުން ލުވާ ވިދާޅުވި އެވެ.\nފޯކައިދޫ އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ ފަރާތުން މިއަހަރު ހިންގަން ރޭވިފައި ހުރި ކަންތަތައް ތަކުގެ ތެރޭގައި ފަހާކޯހެއް ހިމެނޭކަން ލުވާ ފާހަގަކުރެއްވި އެވެ. އަދި ޖުލައި މަހު ހިންގުނު މި ކޭކު ކޯހުގެ އިތުރުން ބީޗް ތަރައްގީ ކުރުމާއި ސްކޫލް ތަކުގެ އިތުރު ހަރަކާތްތަކުގައި އެހީތެރިވުން ފަދަ ކަންކަން އެ ކޮމިޓިގެ ފަރާތުން ވަނީ ކޮށްދީފައެވެ.\nމީގެ އިތުރުން، ލުވާ ވިދާޅުވީ ރޭވިފައި ހުރި ބޮޑެތި ހަރަކާތްތައް ލަސްވެ ހިންގުމަށް ދަތިވެފައިވަނީ ކޯވިޑް-19 ގެ ހާލަތައި ގުޅިގެން ކަމަށެވެ.\nފާހަގަ: ށ. ފޯކައިދޫ, ފޯކައިދޫ އ.ތ،މ ކޮމެޓީ\nއާ އެންބިއުލާންސެއް ލިބުމަކީ ލިބުނު ވަރަށް ބޮޑު ކުރިއެރުމެއް: ފޯކައިދޫ ސިއްހީ މަރުކަޒު\nފޯކައިދޫން މީހަކު ޕޮޒިޓިވްވެއްޖެ\nފޯކައިދޫގެ މޮނިޓަރިން އުވާލައިފި\nފޯކައިދޫ ކޮވިޑް ހާލަތު: އެކްޓިވް ކޭސް ތަކުގެ އަދަދު 80 އަށް


ޑިރެކްޓަރ ޖެނެރަލް އޮފް ޕަބްލިކް ހެލްތަށް ލިބިފައިވާ ޤާނޫނީ އިޚްތިޔާރުތަކުގެ ތެރެއިން، މިރަށަށް ދަތުރުކޮށްފައިވާ އުޅަނދެއްގައި ހުރި މީހެއްގެ ކިބައިން ކޮވިޑް 19 އަށް ޝައްކުކުރެވޭ ޢަލާމާތްތަކެއް ފެނުމާއި ގުޅިގެން، ޞިއްޙީ ގޮތުން އިތުރަށް ބަލަންޖެހޭ ކަންކަން ބެލުމަށްޓަކައި ތަކަންދޫ މޮނިޓަރިންގ ހާލަތައް ގެނެވިފައިވުމާއެކު، ދިވެހިރާއްޖޭގެ އިދާރީ ދާއިރާތައް ލާމަރުކަޒި އުސޫލުން ހިންގުމުގެ ޤާނޫނުގެ 23 ވަނަ މާއްދާގެ ދަށުން މޮނީޓަރިންގ ހާލަތުގައި އަމަލް ކުރާނީ ތިރީގައި މިދަންނަވާ ގޮތައްށެވެ.\nގެއިން ބޭރަށް ނިކުމެ އުޅުން އެއްކޮށް މަނާކުރުން.\nކޮންމެ ގޭބިސީއެއްގައި ބައްޔަށް ޝައްކު ކުރެވޭ މީހުން ގައިދުރުކޮށް ދިރިއުޅެވޭނެ އިންތިޒާމް ހަމަޖެއްސުން.\nކަރަންޓީންކުރެވޭ ފަރާތްތަކަށް ބޭނުންވާ ކާބޯތަކެއްޗާއި ޟަރޫރީ ބޭނުންތައް ފުއްދޭނެ އިންތިޒާމް ކަރަންޓީން ކުރެވޭ ފަރާތުން ނުވަތަ އެފަރާތުގެ އާއިލާއިން ހަމަޖެއްސުމަށް ދަތިވެއްޖެނަމަ ކޮވިޑް 19 ޓާސްކް ފޯސްގެ ފަރާތުން އެ ތަކެތި އެފަރާތްތަކަށް ފޯރުކޮށްދެވޭނެ.\nމިސްކިތްތަކުގައި ޖަމާޢަތުގައި ނަމާދުކުރުން މެދުކަނޑާލުން.\nކަރަންޓީން ކުރެވޭ ފަރާތްތަކަށް ބޭނުންވާ ކާބޯތަކެއްޗާއި ޟަރޫރީ ބޭނުން ތަކަށް ބޭނުންވާ ތަކެތި ފިހާރަތަކުން ޑެލިވަރީ ކޮށްދިނުމުގެ އިންތިޒާމް ހަމަޖައްސަވައި ދެވޭނެ.\nޑޮކްޓަރަށް ދެއްކުމަށް ދުރުވާ ފަރާތްތަކުން މަރުކަޒުގެ ފާމަސީއާއި ދިމާލުގެ އުތުރު ފަރާތު ދޮރު ބޭނުން ކުރުން.\nކޮވިޑް 19 ތަކަންދޫ ޓާސްކް ފޯހުގެ ފަރާތުން އަޅުއްވާފައިވާ އެންމެހާ ފިޔަވަޅުތަކަށް ފުރިހަމައަށް ޢަމަލުކުރުމައި، ކޮވިޑް 19 އިން ރައްކާތެރިވުމަށް ކަމާބެހޭ އިދާރާތަކުން ދެއްވާ އިރުޝާދުތަކާއި އެއްގޮތަށް ޢަމަލުކުރުން.\nކޮވިޑް 19 ތަކަންދޫ ޓާސްކްފޯސްގެ ހޮޓްލައިން ނަންބަރ: 9925489\nއެހެންކަމުން ކޮވިޑް 19 އާއި ގުޅިގެން، ކުރުމަށް ދެންނެވިފައިވާ ކަންކަމަށް ރައްޔިތު އެންމެހާ ބޭފުޅުން ފުރިހަމައަށް ޢަމަލުކުރުމަށް ދަންނަވަމެވެ. މިރަށް މޮނިޓރިންގ ހާލަތަށް ގެނެވިފައި މިވަނީ ގިނަ ބަޔަކު އެ އުޅަނދުން މިރަށަށް ދަތުރު ކޮއްފާވާތީއެވެ. އަދި މީގެ އިތުރުން މިރަށުގައި ދިރިއުޅޭ އާބާދީ ގެ ގިނަ ބަޔަކީ މި ބަލި ޖެހުމުގެ ފުރުސަތު ބޮޑު(ދޮށީ އުމުރު ފުރައިގެ މީހުންނާއި ދިގު މުއްދަތަށް ބޭސް ބޭނުން ކުރާ) ބަޔަކު ދިރިއުޅޭ ރަށެއްކަމަށް ފާހަގަ ވެފައިވާތީ އެވެ.\nވީމާ،މިކަން އާންމުކޮށް އަންގާ އިޢުލާން ކުރީމެވެ.\nނަންބަރު: (IUL) 254/254/2020/16


Traanspoat Authority ge muvahzafun vakikuree rangalhah\nޓްރާންސްޕޯޓް އޮތޯރިޓީގެ މުވައްޒަފުން ވަކިކުރީ ރަނގަޅަށް\nމިނިސްޓަރު އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ ނޫސްވެރިންނަށް މައުލޫމަތު ދެއްވަނީ -- އަވަސް ފޮޓޯ\nވަޒީފާ އަށް ފަރުވާ ކުޑަކަމަށް ބުނެ ޓްރާންސްޕޯޓް އޮތޯރިޓީން ވަކިކުރި މުވައްޒަފުންގެ ތެރެއިން ދެ މުވައްޒަފަކު ވަކިކުރުމުގައި ޓްރާންސްޕޯޓް މިނިސްޓްރީން އަމަލުކޮށްފައިވާ ގޮތް ރަނގަޅު ކަމަށް ނިންމައިފި އެވެ.\nޓްރާންސްޕޯޓް އޮތޯރިޓީގެ 11 މުވައްޒަފަކު ވަޒީފާ އިން ވަކިކުރި މައްސަލަ ބަލައިދިނުމަށް އެ މުވައްޒަފުން ވަނީ ސިވިލް ސާވިސް ކޮމިޝަނާއި ވަޒީފާއާ ބެހޭ ޓްރައިބިއުނަލަށް ހުށަހަޅާފަ އެވެ.\nސިވިލް ސާވިސް ކޮމިޝަނުން އެންމެ ފުރަތަމަ މިނިސްޓްރީއަށް އެންގީ އެ މުވައްޒަފުންނަށް އިސްލާހު ވާން ފުރުސަތު ދިނުމަށެވެ. ނަމަވެސް އެ މުވައްޒަފުންގެ ހާޒިރީ ރިޕޯޓް ކޮމިޝަނަށް ފޮނުވުމާ އެކު ކޮމިޝަނުން ފަހުން ނިންމީ އެ މީހުން ވަޒީފާ އިން ވަކިކުރަން ޖެހޭ ކަމަށެވެ. އެކަމަކު ވަޒީފާ އިން ވަކިކުރުމުގެ ކުރިން ޖަވާބުދާރީވުމަށް ދިން ފުރުސަތުގައި އެމީހުންނަށް ކޮމިޝަންގެ ނިންމުން މުރާޖައާކޮށް ދިނުމަށެވެ. އެގޮތަށް އަމަލުކުރެވެން ނެތް ނަމަ އެމީހުންނަކީ އަމިއްލަ އަށް ވަޒީފާ އިން ވަކިވި ބައެއް ކަމަށް ކަނޑައަޅައިދީ އެއް މަހުގެ ނޯޓިހެއް ދިނުމަށްވެސް އެ މުވައްޒަފުން އެދުނެވެ.\nކޮމިޝަނުން އެގޮތަށް ހަމަޖައްސައިދީފައި ވަނިކޮށް އެ މުވައްޒަފުން ވަނީ ވަޒީފާ އިން ވަކިކުރަން ނިންމީ ސިވިލް ސާވިސްގެ ގާނޫނާ ހިލާފަށް ކަމަށް ބުނެ އަލުން ވަޒީފާ ހޯދުމުގެ އަމުރަކަށް އެދި ޓްރައިބިއުނަލަށް މައްސަލަ ހުށަހަޅާފަ އެވެ. އެގޮތުން ޓްރައިބިއުނަލަށް ހުށަހަޅާފައިވާ ދެ މައްސަލަ ނިންމާފައިވާއިރު ބާކީ ނުވަ މައްސަލަ ވެސް ގާތްގަނޑަކަށް ނިމިފައިވާ ކަމަށް ޓްރައިބިއުނަލުން މައުލޫމާތުދެ އެވެ.\nޓްރައިބިއުނަލްގެ ނިންމުމުގައި ވަނީ ދެ މުވައްޒަފުން ވެސް ހަމަޖެހިފައިވާ އުސޫލަށް ވުރެ ގިނަ އިން ގަޑިޖެހިފައިވާ ކަން ފާހަގަކޮށްފަ އެވެ. އަދި އަމިއްލައަށް އެދިގެން ވަޒީފާއިން ވަކިވުމަށްފަހު އެކަން ކުރީ މަޖުބޫރު ވެގެން ކަމަށް ބުނި ނަމަވެސް އެކަމަށް ބާރުދޭ ހެއްކެއް ނެތް ކަމަށްވެސް ނިންމުމުގައިވެ އެވެ. އެހެންކަމުން އެ ދެ މުވައްޒަފުންގެ މައްސަލަ ޓްރައިބިއުނަލުން ނިންމާފައިވަނީ އަލުން ވަޒީފާ ދޭން ސިވިލް ސާވިސް ކޮމިޝަންގެ މައްޗަށް އަމުރުކުރާނެ ތަނެއް ނެތް ކަމަށް ކަނޑައެޅުމަށްފަހު އެވެ.\nއައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން ޓްރާންސްޕޯޓް އޮތޯރިޓީ


Hashigan'du gai masthuvaathakethi foruvaigen Veymandoo in furan ulhunu meehaku hayyaru kohfi - AO News\nހަށިގަނޑުގައި މަސްތުވާތަކެތި ފޮރުވައިގެން ވޭމަންޑޫއިން ފުރަން އުޅުނު މީހަކު ހައްޔަރުކޮށްފި\nތ. ވޭމަންޑޫގެ މަތިން ނަގާފައިވާ މަންޒަރެއް - ފޮޓޯ: އަރުޝަދު\nތ. ވޭމަންޑޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ހަށިގަނޑުގައި މަސްތުވާތަކެތި ފޮރުވައިގެން ވޭމަންޑޫން ފުރަން އުޅުނު މީހަކު ހައްޔަރުކޮށްފިއެެވެ.\nފުލުހުން މިއަދު ބުނީ މި ސެޕްޓެމްބަރު މަހުގެ6ވަނަ ދުވަހު 14:15 އެހާކަންހާއިރު ހިންގި އެ އޮޕަރޭޝަނުގައި ހައްޔަރުކޮށްފައިވަނީ 28 އަހަރުގެ ފިރިހެނަކު ކަމަށާއި، އޭނާ ހައްޔަރުކޮށްފައިވަނީ ވޭމަންޑޫން ފުރަން އުޅެނިކޮށް އެރަށު ބަނދަރު ސަރަހައްދުން ކަމަށެވެ.\nމީގެ އިތުރުން އެމީހާ ހައްޔަރުކޮށް، ކޯޓު އަމުރެއްގެ ދަށުން ވޭމަންޑޫ ހޮސްޕިޓަލަށް ގެންގޮސް އޭނާގެ އެކްސްރޭ ނަގައި ބެލިއިރު އޭނާ ހަށިގަނޑުގައި މަސްތުވާތަކެތި ކަމަށް ޝައްކުކުރެވޭ އެއްޗެހިތަކެއް ހުރިކަން އެނގިފައިވާ ކަމަށާއި، ޑޮކްޓަރުންގެ އެހީތެރިކަމާއެކު އެތަކެތި ނަގައި ބެލިއިރު، މަސްތުވާތަކެތިކަމަށް ޝައްކުކުރެވޭ އެއްޗެއްހުރި ރަބަރު ޕެކެޓެއް ފެނިފައިވާ ކަމަށްވެސް ފުލުހުން ބުންޏެވެ.\nއަދި އެ މައްސަލައާ ގުޅިގެން ހައްޔަރު ކުރި މީހާގެ ބަންދާމެދު ގޮތެއް ނިންމުމަށް ތ. ވޭމަންޑޫ މެޖިސްޓްެރޭޓް ކޯޓަށް ހާޒިރުކުރުމުން މިިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބަހައްޓައިގެން ތަހުގީގު ކުރުމަށް އަށް ދުވަހުގެ މުއްދަތު ދީފައިވާ ކަމަށް ފުލުހުން ހާމަކުރެއެވެ.\nފުލުހުން ބުނީ ތ. ވޭމަންޑު ޕޮލިސް ސްޓޭޝަނުން އެ މައްސަލަ ތަޙުޤީޤު ކުރަމުންދާ ކަމަށެވެ.\nކުށްކުރުންމަސްތުވާތަކެތިމަސްތުވާތަކެތީގެ މައްސަލަމޯލްޑިވްސް ޕޮލިސް ސަރވިސްފުލުހުންތ.ވޭމަންޑޫޑްރަގްޕޮލިސް\nޖެންޑަރ މިނިސްޓަރ ދައުލަތުގެ އިދާރާތަކާއި ކުންފުނި ތަކާއި ބައްދަލު ކުރައްވަނީ


Australia ga huri dhivehi kujja ge dhifaauga petition eh | Mihaaru\nކައިބާން އޭނާގެ މަންމައާއެކު ފޮޓޯއަކަށް ހުއްޓިގެން. --- ފޮޓޯ/އޭބީސީ ނިއުސް\nއޮސްޓްރޭލިއާގައި ހުރި ދިވެހި ކުއްޖާގެ ދިފާއުގައި ޕެޓިޝަނެއް\n01 މެއި 2019 - 13:46 8 comments\nދިވެހި ދެމަފިރިއަކަށް ލިބިފައިވާ ދެ އަހަރުގެ ކައިބާން ޖަމްޝާދު އުފަންވީ އޮސްޓްރޭލިއާއަށެވެ. ހިމޮފީލިއާގެ އިތުރުން އުފެދުމުގައި ސިކުނޑި އަށް ގެއްލުންތައް ލިބިފައިވެ އެވެ.\nއޮސްޓްރޭލިއާގެ އިމިގްރޭޝަން ގާނޫނުތައް އޮންނަ ގޮތުން ސިއްހީ ބޮޑު މައްސަލައެއް ހުންނަ ފަރާތްތަކަށް ވިސާ ނުދިނުމާއި އެ ގައުމުގެ ރައްޔިތުކަން ނުދީ ހިފެހެއްޓެ އެވެ. އޮސްޓްރޭލިއާގެ އޭބީސީ ނިއުސް އިން ބުނީ އެކަންކަމަށް ކޮންމެ ހަފުތާއަކު ވެސް ފަރުވާ ހޯދަން ޖެހޭ ކަމަށެވެ. އެހެންވެ އެ ކައިބާން އަށް ވެސް ވިސާ ނުދޭން އޮސްޓްރޭލިއާގެ ހޯމް އެފެއާޒް ޑިޕާޓްމެންޓުން ނިންމައިފައިވާ ކަމަށް އޭބީސީން ބުނެ އެވެ.\n"ސޭވް ކައިބާން" ނަމުގައި ތައްޔާރު ކުރި ޕެޓިޝަންގައި މިހާތަނަށް 7000 އަށްވުރެ ގިނަ މީހުން ސޮއިކޮށްފައިވެ އެވެ. އެގޮތުން، މި ޕެޓިޝަންގައި ގިނަ ދިވެހިންތަކެއް ވަނީ ސޮއިކޮށްފަ އެވެ.\nއޭބީސީން ބުނާ ގޮތުގައި ކައިބާން އަށް ދިމާވެފައިވާ ސިއްހީ މައްސަލަތަކަށް ރާއްޖެއިން އެކަށީގެންވާ ފަރުވާ ނުލިބޭނެކަން އަންގައި، ވެސްޓަން އޮސްޓްރޭލިއާގެ ހިމޮފީލިއާ ސާވިސް އިން ހޯމް އެފެއާޒް ޑިޕާޓްމެންޓަށް ސިޓީއެއް ވެސް ފޮނުވި އެވެ. އެކަމަކު ހޯމް އެފެއާޒް އިން ނިންމީ، އޭބީސީން ބުނި ގޮތުގައި، އެ ކުއްޖާ އަށް ވިސާ ދޭން ޖެހޭ ފަދަ ކަންތައްތަކެއް ހުރި ކަމުގެ އެކަށީގެންވާ ހެއްކެއް ނެތް ކަމަށެވެ.\nAustralia in Dhivehi kujjaku deport kollafaane kamuge biru boduvejje\nއޭބީސީން ބުނީ ކައިބާން ވިސާ ނުދިނަސް، އާއިލާގެ އެހެން މެމްބަރުންގެ ވިސާގެ ކަންކަން ހަމަޖެހިފައިވާ ކަމަށެވެ. ކުއްޖާގެ މަންމަ އޮސްޓްރޭލިޔާގައި މަސައްކަތްކުރަނީ ސޯޝަލް ވޯކަރެއްގެ ގޮތުގަ އެވެ.\nކައިބާން އަށް ވިސާ ނުދޭން ނިންމި މައްސަލަ އެ ގައުމުގެ އެޑްމިނިސްޓްރޭޓިވް އެޕީލް ޓްރައިބިއުނަލްގައި މިހާރު ވަނީ އިސްތިއުނާފް ކޮށްފަ އެވެ. އެކަމަކު އެ ޓްރައިބިއުނަލްގެ ނިންމުން އަންނަން އެތައް މަހެއް ހޭދަވެދާނެ ކަމަށް އޭބީސީން ބުނެ އެވެ.\nއިތުރު ލިޔުންތައް ސިއްހަތު އޮސްޓްރޭލިއާ ރެޒިޑެންޓް ވީސާ ނުކުޅެދުންތެރިކަން ހުންނަ މީހުން ވީސާ ދިވެހިރާއްޖެ-އޮސްޓްރޭލިއާ


އެޕާރޓްމަންޓް 4ބީ (ބާރަވަނަބައި) | Esfiya - Dhivehi Vaahaka Site\nއަނެއްކާ މިހާރު ދިނިންގެ ކޮއްކޮވެސް މިހާލުގައި ޖެއްސީ އެނިޒާމު މެންކަން އިނގިއްޖެޔާ ދިނިން ގޮސް އޭނާ މަރާވެސް ލައިފާނެއެވެ. ނަމަވެސް މިއަދު ހަގީގަތް އެންމެންގެ ކުރިމައްޗަށް ފާޅުކޮށްދެވެން އޮތްއިރު މިފުރުސަތު ނަގާލާކަށް ފަރްހީން ބޭނުމެއްނުވިއެވެ. އެހެންކަމުން ޝަމްހާގެ ހަޔާތުގައި ހިނގި ހުރިހާމެއްވެސް ފަރްހީން ރޮއެރޮއެފައި ދިނިންއަށް ކިޔާދިނެވެ. ދިނިން އަށް ވެފައި ހުރި ގޮތެއްވެސް ނޭންގެއެވެ. މީހާ ހުރީގަބުވެފައެވެ. ފަރްހީން ދިނިންގެ ގާތަށް ދިއުމަށް ފިޔަވަޅެއް އަޅާލި ހިނދު ކުއްލިއަކަށް ދިނިން ބަޑިއެއްހިފައިން ބޭރަށް ނިކުންނަންދާން މިސްރާބު ޖެހިއެވެ.”އަހަރެން އެމީހާ މަރާލާނަން..” ފަރްހީންގެ ކަންފަތުގައި ހޮނު ގުގުރިއެއްހެން އެ ލަފްޒުތަށް ގުގުމާލިއެވެ.\nފަރްހީންއަށް ކުރާނެ ކަމެއް ނޭންގިފައި ހުއްޓާ ދިނިން ގެއިން ނިކުމެގެން ދާން އުޅުނެވެ. “ހަމަ މިހާރު ހުއްޓޭ.. އެހެންނޫނީ އަންނައިރު އަހަރެންގެ މަރުވެފަ އޮތް މޫނު ބަލަން ތައްޔާރުވޭ.” ފަރްހީން ތީރު އެއްލީ ވަރަށް ހުށިޔާރުކަމާއެކުއެވެ. އެތީރު ގޮސް ހެރުނީ ދިނިން ގެ ހިތަށެވެ. ގޭޓުން ނިކުމެ ނިކުމެ ހުރި ދިނިން ވަގުތުން ހުއްޓުނެވެ. އަދި ކުއްލިއަކަށް ދުވެފައި އައިސް ފަރްހީންގެ ގައިގައި ބައްދައި ގަންނަމުން ރޯން ފެށިއެވެ.\nފަރްހީން ހުރީ ހައިރާންވެގެން އަންތަރީސް ވެފައެވެ. ބޮޑު ފިރިހެނަކު އެގޮތަށް ރޯތަން ދުވަހަކުވެސް ފެނިފައި ނުވާ ފަރްހީން ގެ ހިތަށްވެސް ފުންއަސަރު ތަކެއް ކުރަމުންދިޔައެވެ. އެހާވަރަށް މީހަކު ރޯނީ ކިހާ އަސަރެއް ކުރުމުންކަން ފަރްހީންއަށް ވެސް އިނގުނެވެ. އެހެންކަމުން ފަރްހީން ދިނިން އަށް ހިތްވަރު ދޭން ފެށިއެވެ.\n“ދިން. އަދި ތިހެން ދިޔަކަސް ކަމަކު ނުދާނެ. ޕްރޮޓޮކޯލްއަށް ފޮލޯ ކުރަންޖެހޭނެ ދޯ.. ތިހެން އަވަސް އަރުވާލާފަ އުޅިގެން ނުވާނު. ޕްލޭން އާއެއްގޮތަށް ކަންކަން ކުރޭ. ފަރް އަށް އިނގޭ ދިން އަށް ވާނެކަން. ތީއަބަދުވެސް ހިތަވަރު ކުރަމުން އައި ކުއްޖެއްނު. ދެން ހުއްޓާލާ..” ފަރްހީންގެ އޯގާތެރި ބަސްތަކުން ދިނިން އަށް އިތުރަށް ރޮވުނެވެ. އޭނާގެ ކޮއްކޮއާ ދެމެދުގައި ކިތަންމެ ބޮޑު ފާރެއްއޮތަސް އަބަދުވެސް ކާރީގައި ވާނޭކަން އެނގުމުން ދިނިން ގެ ހިތް އުފަލުން ނަޝާލިއެވެ.\nރުއިން ހުއްޓާލުމަށްފަހު މޫނު ދޮވެލައިން އައިސް ދިނިން އޭނާ މަސައްކަތް ކުރުމަށް ހަދާފައިވާ ކޮޓަރިއަށް ދިޔައެވެ. ފަހަތުން ފަރްހީންވެސް ދިޔައެވެ. “މިއަދުގެ ވަގުތެއްގަ ކޮންމެސް މިނިސްޓަރަކު މިކޮޅަށް އަންނަ ވާހަކަ މެއިލް ކޮށްފަ އެބައިން މާލެއިން. ކާޚު ކަމެއް ނޭންގެ. ފުރާ ގޮތަށް އިނީ މާދަން ނޫން އަނެއްދުވަހު. ޔެސް. މީ ކަންނޭންގެ. ފަރް. ދެން ފަރް މިކޮޅުގަ މަޑު ކުރާނީ ތްރީޑޭސް..” އެހެން ބުނެލިއިރު ދިނިން ގެ ހިތް މޯޅިވިއެވެ. ފަރްހީން ދެން އެއްގޮތަކަށްވެސް ދުރަށް ފޮނުވާކަށް އޭނާގެ ހިތް އެއްބަސް ނުވަނީއެވެ. ފަރްހީންއަށް ވެސް އެކަން ވިސްނުނެވެ. ނަމަވެސް މައުޟޫ ބަދަލް ކޮށްލިއެވެ.\n“އަމް. ފައިނަލީ. އަދި ޝަމްހާގާތު ބުނަން ޖެހޭނެ އޭނަ ފެމިލީ އެންމެން ނިޔާވި ވާހަކަ. އާހް. އެހިތަށް ވާނެ ގޮތެއްވެސް ނޭންގެ. އެކަމް އުފާކޮށްލަން ބުނެވޭނު ޝަމްހާގެ ޕްރިންސް ޗާމިން ހޯދުން ވާހަކަ. މިސިޒް ދިނިން ދޯ..ހެހެ” ފަރްހީން އެުދާސްތަށް ފިލުވާލުމަށް އެހެން ބުނެލުމުން ދިނިންވެސް ހީލިއެވެ. ފަރްހީން އުފާވީ އޭނާގެ މަގްސަދު ހާސިލް ވުމުންނެވެ. ފަރްހީން އަށް އޮޅިފައި ވުމާއެކު ދިނިން ހަގީގަތް ކޔާދިނެވެ.\n“ފަރްއަށް ތީނީ އޮޅިފަ. ޝަމްގެ ޑޭޑްވެސް ކޮއްކޮވެސް އެބައުޅޭ. ފެނުނީމަ އިނގޭނެ. ދެން މާލެ ގޮސްފަ ދޯ.. ބައިދަވޭ. އަހަރެން ވެސް ދަން އިނގޭ..މާލެ” ފަރްހީންއަށް އެ އިވުނު ދެހަބަރުން ހީވީ ދެއީދު އެއްފަހަރާ އައިހެނެވެ. ޝަމްހާ އަދި ޝަމްހާން ގެ އިތުރުން ސަމާއާ ބައްދަލުވާތީ ފަރްހީންއަށް އުފަލުން ހުރެވެނީ ކީނޫނެވެ. ނަމަވެސް ޝަމްހާންއަކީ މިހާރު ޝަރާގެ މީހެއްކަން ހަނދާން ވުމުން ދެރަވިއެވެ. ނަމަވެސް ޝަމްހާން އުފަލުގަ ހުރިއްޔާ އޭނާއަށް ހެވެވެ.\nޝަމްހާގެ ހުން އަދިވެސް މަޑެއް ނުވެއެވެ. ޝަމްހާން ބަރާބަރަށް ބޭސްދެމުން ސަމާ ބަލަމުން އައިޝާގެ ހިދުމަތުގައި ހުރީ ޗުއްޓީއެއްވެސް ނަގައިންނެވެ. އެގޮތުން ހަވީރު ވުމުން ސަމާގެ ދެތިން ހެދުމާ ޝަމްހާގެ ހެދުން ކޮޅެއް ބަލާ ދާން ޝަމްހާން ފަރްހީންމެން ގޭގެ ތަޅުދަނޑިހިފައިން ނިކުތެވެ. ސަމާވެސް ގޮވައިންނެވެ. މިހާރު ސަމާ ޝަމްހާންއާ ވަރަށް ރައްޓިއްސެވެ. އަދި ފުރަތަމަ ފަރްހީން ފެނުނީ މިގެއިންކަމަށްވެސް ބުނެދިނެވެ. ގެއަށް ވަދެ ސަމާ ލައްވާ ހެދުން ނަގެވުމަށްފަހު ޝަމްހާންވަނީ ފަރްހީންގެ ކޮޓަރިއަށެވެ. ފަރްހީންގެ ހަނދާންތައް އެވަގުތު ޝަމްހާންގެ ސިކުނޑީގައި އެނބުރެން ފެށިއެވެ.\nހުރިހާ އެއްޗެއް ދަބަހަކަށް އެޅުމަށްފަހު ސަމާ އައިސް އެކޮޓަރިއަށް ވަނެވެ. އަދި ނުމިނީ ކަމަށް ބުނުމުން ޝަމްހާންވެސް ނިކުންނަން ހިނގައިގަތެވެ. އެވަގުތު އެނދުމަތީގައި އޮތްފޮތެއް ޝަމްހާންގެ ލޮލުގައި އަޅައިގަތެވެ. އެއީ ކުރިންވެސް ފެނިފައި އޮތްފޮތެއްހެން ހީވުމާއެކު ޝަމްހާން އެގެއިން ނިކުތީ އެފޮތްވެސް ހިފައިންނެވެ. ކޮންމެހެން ކިޔާކަށްވެސް ނޫނެވެ. ފަރްހީން ގެންގުޅުން ފޮތަކަށް ވީތީ ނެގިއެވެ.\nއެރޭ ނިދަން އުޅި އުޅި ޝަމްހާންއަކަށް ނުއެއް ނިދުނެވެ. އެންމެފަހުންބޭރަށް ނިކުމެލީ ފިނިކޮށްލުމަށެވެ. އެވަގުތު ނޭންގޭ ސަބަބަކާހުރެ މޒުމަތީ އޮތް ފޮތް ކިޔާލާހިތްވިއެވެ. އެހެންކަމުން އެ ފޮތްހިފައިން ޝަމްހާން އެރީ ޓެރަހަށެވެ. ޝަމްހާން އެފޮތް ކިޔަން ފެށުމާއެކު އެ މޫނުން އަރައި ފައިބަން ފެށީ މުޅިން ތަފާތު ކުލަތަކެކެވެ. އެ ފޮތް ކިޔަމުން ދިޔަވަރަކަށް އެއީ ޝަމްހާންގެ ދޮން ކަން އެނގެމުން ދިޔައެވެ. އެ ލޮލުން ކަރުނަ ފައިބަމުން ދިޔައިރު އޭނާގެ ދޮން އެފަދަ ކަމަކުން ސަލާމަތް ނުކޮށްދެވުމައްޓަކާ އަމިއްލަ ނަފްސު ކުށްވެރި ކުރަމުން ދިޔައެވެ. އެ ފޮތް ކިޔާ ނިންމާލުމަށްފަހު ޝަމްހާން ބާރު ބާރަށް ހަޅޭއްލަވައިގަތެވެ. އޭނާގެ ކުރިމަތީގައި އެންމެ ލޯބިވާ ދޮން އުޅެމުން އައިއިރުވެސް އެކަން ނޭންގުނީތީ އަމިއްލަ ނަފަސަށް މަލާމާތް ކުރިއެވެ. އެފަކީރު ބިރުން ނަމާ އެއްޗެހިވެސް ބަދަލު ކުރީ ނަފްސާނީ ގޮތުން ނުހަނު ބޮޑު ބިރުވެރިކަމެއްގެ ތެރޭގައި ހުރީމަ ކަން އެނގުން ވި ހިނދު އެ ހަޅޭކުގެ އަޑު ދިޔައީ ގަދަވަމުންނެވެ.\n“ނޫން.. މިހެން ވެގެން ނުވާނެ..ދޮން. އަޅެ އަހަންނަށް އަންގާލިނަމަ. ކޮންމެސް ގޮތަކުން ފިލިނަމަ. އަހަރެން މީ ވަރަށް ނުބައި ކޮއްކޮއެއް. ވަރަށް ނުބައި…” ރެއިލިންގް ގައި އަތް އަޅުވާލައިން ޝަމްހާން ހުރި އިރު ހާސްފަހަރު އެ ނަފްސު ކުށްވެރި ކުރެވުނެވެ. އަދި ފަރްހީން ނޭންގިނަމަވެސް އެ ކޮށްދިން ކަމަށްޓަކާ އެހިތުގައި ވީ ލޯބި އިތުރު ވިއެވެ.\nޝަމްހާ ޓެރަހަށް ނިކުމެލީ ބޮލަށް ލުއިވެލާ ތޯއެވެ. އެއްވެސް ހާލެއްގައި މިފަދަ ވާހަކަ ތަކެއް އަޑުއިވޭނެ ކަމަކަށެއް ނޫނެވެ. ނަމަވެސް މިހާރު އޭނާއަށް އެންމެ ލޯބިވާ ކޮއްކޮ ވެސް ފެނިއްޖެއެވެ. ނަމަވެސް މިއަދު ކޮއްކޯ އޭ ކިޔާ ގޮވާލާނީ ކޮން ހައިސިއްޔަކުން ކަމެއް ނޭންގުނެވެ. އެހެންކަމުން ކަރުނަތައް ފޮހެލުމަށް ފަހު ގޮސް ކޮޓަރިއަށް ވަނެވެ.\nއާދުވަހަކަށް އިރު އެރި އިރު ޝަމްހާން ހުރީ އޭނާގެ ދޮން ފެނުނީތީ ނުހަނު އުފަލުންނެވެ. ނަމަވެސް އެ ވާހަކަ ކިޔައިދޭން ފަސްޖެހެވޭތީ އެކުވެރިޔެއްގެ ހައިސިއްޔަތުން އެހީވާން ނިންމިއެވެ. އެހެންކަމުން ޝަމްހާއާއި ސަމާ ހޭލަން ވާއިރަށް އަމިއްލަޔަށް ސައިވެސް ތައްޔާރު ކޮށްލިއެވެ. ޝަމްހާ ހެނދުނު ތެދުވެގެން އައިރު ޝަމްހާން އިނީ އޭނާގެ އިންތިޒާރުގައެވެ. ސަމާ އޭރު އަދި ނުހޭލައެވެ.\n“އަނހާ.. އައިޝާ. މިހާރު ހުން ރަނގަޅު ދޯ؟ އަވަހަށް ސައި ބޯން އާދޭ” ޝަމްހާގެ ލޮލުން ކަރުނަ ހިލުވާލީ އޭނާގެ ކޮއްކޮ އޭނާދެކެ ވާލޯބި ފެނުމުންނެވެ. ނަމަވެސް ޝުކުރު އަދާކުރުމަށް އެދޫ ވަނީ ނުކުޅެދިފައެވެ. ސައި ބޯލައިން ދެމީހުންވެސް ދިޔައީ ޓެރަހަށެވެ. އެތަނުގައި ހުރި ސޯފާއެއްގައި އިށީނުމަށްފަހު ޝަމްހާން ކިޔައިދޭން ފެށީ ވާހަކައެކެވެ. އެއީ ޝަމްހާއާއި ޝަމްހާންގެ ވާހަކައެވެ. އެވާހަކަ އަޑު އަހަމުން ދިޔައިރު ޝަމްހާގެ ތުންފަތުގައި މަޑު ތުރުތުރެއް އުފެދުނެވެ. އެންމެ ފަހުން ކެތްނުކުރެވިގެން ޝަމްހާންގެ ގައިގައި ބައްދާލަމުން ރޯން ފެށިއެވެ.” ޝަމްކޮ… ދޮންއަށް މާފު ކުރޭ..އައި ނިއު އިޓް ރޭގަ. އެކަމު ނުބުނެވުނީ.. ސޮރީ ޝަމްކޮ..ސޮރީ” ދެން ދިޔައީ ހަމަހިމޭން ކަމުގެ ވަގުތުކޮޅެކެވެ. ހިތް ފުރޭ ވަރަށް ޝަމްހާ ރޯލިއެވެ. ދެމީހުންވެސް ސިހުނީ ތިރިން ކުޑަކުޑަ ސަމާ ގެ އަޑު އިވުމުންނެވެ.\nގޭގެ ދޮރު ހުޅުވާފައި އާދެވުނުކަންވެސް ހަނދާންވީ އެވަގުތުއެވެ. އަވަސް އަވަހަށް ތިރިޔަށް ދިޔައިރު ސަމާ ރޮނީ އެވެ. ޝަމްހާ އުރާލަން އުޅުމުން ދޮންބެ ކާރިޔަށް ދާން ގަދަހަދަން ފެށިއެވެ. އެންމެ ފަހުން ސަމާ ރީތިވެސް ކުރަން ޖެހުނީ ޝަމްހާންއަށެވެ. ޝަމްހާއަދި ސަމާ ގޭގައި މަޑޫކުރަން އެންގުމަށްފަހު ޝަމްހާން ދިޔައީ އިންސްޕެކްޓަރު ގާތަށެވެ. ފަރްހީން އާއި ދިނިން ގެ މައުލޫމާތަކޫ އެންމެ ފަސްމީހުންނަށް އިނގޭ މައުލޫމާތަކަށް ވުމުން އި އިންސްޕެކްޓަރަކަށް ފަރްހީންއާ ބެހޭ އެއްވެސް އެއްޗެއް ނޭންގުނެވެ. އެންމެ ފަހުން ޝަމްހާން ޖެހުނީ ވަރަށް މަތީ ފަރާތަކާ ބައްދަލު ކުރާށެވެ.\n“ހާސްނުވޭ. ދެ ދުވަހެއްތެރޭ ފަރްހީން މިކޮޅަށް އަންނާނެ. އެކޮޅުން އޭނަޔާ ހަވާލު ވީ އަހަރުމެންގެ ހެޑް އިންސްޕެކްޓާ..ޝީ އިޒް ސޭފް.” އެވާޙަކަ އަޑު އިވުމާއެކު ޝަމްހާންގެ ހިތް އުފަލުން ފޮޅުނެވެ. ގެއަށް ގޮސް ޝަމްހާގާތު އެވާހަކަ ބުނުމުން ޝަމާހާވެސް އުޅުނީ ވަރަށް އުފަލުންނެވެ. އެންމެނަށްވެސް ހީވަނީ ދެއީދު އެއްފަހަރާ އައިސްގެން އުޅޭހެނެވެ.\n“ފަރް..ޝޮޕިންމޯލް އަށްލާފަ އަހަރެން ދާނީ ނިޒާމް މެންގެޔަށް އިނގޭ…މިއަދު އޭނަ އަންނާނެ. ސޯ ކެމެރާ ހަރުކުރަން ޖެހޭ.. ނިންމާފަ ގެއަށް އާދޭ އިނގޭ.. ޑްރައިވާ ހުންނާނެ. ” ދިނިން ހުރީ ކަލޫކުލައިގެ ޖެކެޓެއްލައިންނެވެ. ކަޅުކުލައިގެ ހުޑީއަކާ ކަޅުސްކިނީ އެއްލާފައި ހުރިއިރު އަތަށް ވަނީ ކަޅުއަންގިއެއް ލައްވާފައެވެ. ފަރްހީން އަކީ އާއްމުކޮށް ހުސްވަގުތުތަކުގައި ކޮރެއާ ސިރީޒް ބަލާކުއްޖެއްކަމުން ފަރްހީންގެ ހަނދާނަށް އައީ ކޮރެއަން ސީރީޒެއްކަމަށްވާ ހީލާއެވެ. “ޔޫ ލުކް ލައިކް ހީލާ…” ފަރްހީން އެހެން ބުނެލުމާއެކު ދިނިން އަނގަޔަށް ވައްތަރެއް ޖައްސާލުމަށްފަހު ކާރު ދުއްވާލިއެވެ.\nދިނިން މޯލް ކުރިމައްޗަށް ކާރު ހުއްޓާލުމުން ފަރްހީން ކާރުން ފައިބާލަމުން ބަލައިން އުޅުމަށް ބުނުމަށްފަހު މޯލްތެރެޔަށް ވަދެގެން ދިޔައެވެ. ދިނިންވެސް އެ ހިސާބުން ކާރުން ފޭބުމަށް ފަހު ހިނގާފައި ދިޔައީ ނިޒާމް އުޅޭ ހޮޓެލްއަށެވެ. އެތަނަށް ދިޔުމުން އެއްވެސް މައުލޫމާތެއް ނުލިބުނެވެ. އެންމެފަހުން މޮޅު ހިޔާލެއް އައުމުން ދިނިން މިސްރާބު ޖެހީ ފާހަނަޔާ ދިމާއަށެވެ.\n“އިޒް ދިސް ސެންޓް ހޮޓެލް؟ އައި ޖަސްޓް ރިސީވްޑް އަ މެސެޖް ފްރޮމް މިސްޓާ ނިޒާމް. ހީ ވޯންޓްސް ޓީ އަޕްދެއާ. މޭ އައި ނޯ ހިސް ރޫމް ނަމްބާރ؟ އައިއެމް އެފްއެންޑް ބީ މެނޭޖާ ޖިވިއަން ސިންގް.” ދިނިން އެތަނާ ބެހޭ ގޮތުން ހޯދި ހޯދުން ތަކުގެ މައްޗަށްބިނާ ކޮށް މޮޅު ވާހަކައެއް ހަދާލިއެވެ. ހީކުރި ގޮތަށް ވަރަށް ފަސޭހައިން ރޫމް ނަންބަރު ވެސް ލިބުނެވެ. ކޮޅު ކޮޅުމައްޗަށް ހިނގަމުންދާ މީހުންގެ ތެރެއިން އިސްޖަހާލައިން ދިނިން ހިނގަމުން ދިޔައީ ނިޒާމްގެ ކޮޓަރި ހޯދާށެވެ. އެންމެ ފަހުން އެތަން ފެނުމުން ފުން ނޭވާއެއް ލުމަށްފަހު ތަޅުގައި ހިފާލީ ދޮރު ހުޅުވާފައި ހުރެދާނެ ކަމަކަށް ނޫނެވެ. އެތެރެއަށް ވަދެ ތަންތަން ބަލަމުން ނުފެންނާނެހެން ކެމެރާތަށް ހަރުކުރަމުން ދިޔައެވެ. އެންމެ ފަހު ކެމެރާ ހަރު ކުރުމުގައި އުޅެނިކޮށް މީހަކު ތަޅުގައި ހިފާއަނބުރާލިއެވެ. ދިނިން އަށް ހުރެވުނު ތަން ވެސް ނޭންގުނެވެ.\nV salhi..Next part kon irakun?\nthankqs. next part maadhan rey\nMi bai ves v v rythi…\nV V reethi..\nthanks @mary and @shaany\nAdhi kithah part thr\ndhen innaaani two more parts.. school hulhuvumuge kurin nimmaalan beynumi 🙂\nMa kuree genesdhey episode 🙁\nAye waau <3\nAsthaa! Konkahala thaakuntha thi ninmaaly?? Nizaam ah nufeni Dhinin salaamaiy vejjeyyaa kithanmehaaves ran’galhu… Next partah eba v inthizaaru kurevey… Keep it up Imagination!! 🙂\nthanks saandy.. tbh, saandy ge comments fenunima m really happy. u r one of my favorite writers <3\nThanQ 🙂 Saandy ves v ufaavejje 🙂\nthanks naf <3\nWoww..kyp it up dearr.. ☺\nthank u ithoo <3\nAlhe nimendhen story up kurachey I like reading it masha Allah story varah reethi\nހީވޭ ހިތް ބުނާހެން 10\nމިއީ ތަޤްދީރު ހޭ؟ ( ހަވަނަ ބައި)\nހަޤީޤީ ހިތާމަ ލޯބި December 10, 2015\nއިންތިޒާރުގައި ހުރިން (14)\nހިތާމަ ލޯބި March 14, 2017\nހިތްއެކީ ދެވިއްޖޭ (16) ފަހުބައި\nލޯބި November 13, 2017\nއިންތިޒާރު ( ތޭރަވަނަ ބައި )\nލޯބި October 6, 2015\nހިތާމަ ލޯބި December 26, 2019


Shahid, Chinage Foreign Ministeraa Bahdhalu Kurravaifi - Vaguthu\nޝާހިދު، ޗައިނާގެ ފޮރިން މިނިސްޓަރާ ބައްދަލު ކުރައްވަނީ.\nއދގެ އާއްމު މަޖިލީހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދު، އާއްމު މަޖިލީހުގެ ރައީސްގެ ހައިސިއްޔަތުން ޗައިނާއަށް ކުރައްވަމުން ގެންދަވާ ދަތުރުފުޅުގައި އެ ގައުމުގެ ޚާރިޖީ ވަޒީރު އަދި ސްޓޭޓް ކައުންސިލަރ ވާންގް ޔީ އާ މިއަދު ބައްދަލުކުރައްވައިފިއެވެ.\nމި ބައްދަލުކުރެއްވުމުގައި މޫސުމީ ބަދަލުތަކާއި، މަލްޓިލޭޓަރަލިޒަމް، އދގެ ހިންގުން ހަރުދަނާކުރުން އަދި ޗައިނާގެ ގްލޯބަލް ޑިވެލޮޕްމަންޓް އިނީޝިއޭޓިވް އާ ބެހޭ ގޮތުން މަޝްވަރާކުރެއްވި ކަމަށް ފޮރިން މިނިސްޓްރީން ވިދާޅުވިއެވެ.\nޝާހިދުގެ މި ދަތުރުފުޅުގައި މިއަދު ވަނީ ޗައިނާގައި ގާއިމްކޮށްފައިވާ އދ.ގެ އޮފީސްތަކުގެ ޓީމްތަކާ ބައްދަލުކުރައްވާފައެވެ. އަދި ޗައިނާގެ ފޮރިން އެފެއާޒް ޔުނިވަސިޓީގައި ޒުވާން ޑިޕްލޮމެޓުންނާއެކު ވާޗުއަލްކޮށް ބައްދަލުކުރައްވައި، ވާހަކަ ދެއްކެވިއެވެ. މީގެ އިތުރުން އޯލް ޗައިނާ ވިމެން ފެޑެރޭޝަންއާއިވެސް މިނިސްޓަރ ޝާހިދު އިއްޔެ ބައްދަލުކުރެއްވިއެވެ. ޒުވާނުންނާއި އަންހެނުން ބާރުވެރިކުރުވުމަކީ މިނިސްޓަރ ޝާހިދުގެ ރިޔާސަތުގައި ޚާއްސަ އިސްކަމެއް ދެއްވާ ކަންތައްތަކެކެވެ.\nކޮވިޑް-19ގެ ސަބަބުން 2020 ވަނަ އަހަރު ކުރީކޮޅު ޗައިނާއިން ބޭރުގެ އިއްޒަތްތެރިންނަށް މަރުހަބާ ކިޔުން މަޑުޖައްސާލި ފަހުން، މިނިސްޓަރ ޝާހިދަކީ އެ ގައުމުން ބޭރުގެ އިއްޒަތްތެރިއަކަށް މަރުޙަބާކީ ފުރަތަމަ އެއް ބޭފުޅާއެވެ. ޗައިނާ ސަރުކާރުގެ ދައުވަތަކަށް މިނިސްޓަރ ޝާހިދު މިކުރައްވާ ދަތުރުފުޅަކީ ތިން ދުވަހުގެ ރަސްމީ ދަތުރުފުޅެކެވެ.\nފޮރިން މިނިސްޓަރުގެ ހައިސިއްޔަތުން 2019 ވަނަ އަހަރުގެ ސެޕްޓެމްބަރު މަހު ޗައިނާއަށް މިނިސްޓަރު ޝާހިދު ދަތުރުކުރައްވައި، ފޮރިން މިނިސްޓަރ ވާންގް ޔީ ގެ އިތުރުން އެ ގައުމުގެ ނައިބު ރައީސް އާ ބައްދަލުކުރެއްވިއެވެ.\nނޮވެމްބަރު 27, 2021 09:45\nކޮބާ ލަދެއްނުގަނޭދޯ ޗައިނާޔަށް ބަވަބަވާފަ ނާށިގަނޑު ހިފައިގެން ތިދިޔައީ\nނޮވެމްބަރު 27, 2021 13:31\nއަބްދުﷲ ސާހިދު ސަލާމްޖެހިޔަސް ﷲ އިރާދަކުރެއްވިއްޔާ ޗައިނާއިން މިސަރުކާރަށް އެއްވެސް އެއްޗެއް ނުދޭނޭ.\nނޮވެމްބަރު 27, 2021 15:43\nކޮން ޝާހިދެއްތަ، ފޮރިން މިނިސްޓަރު ޝާހިދުބާ ނުވަތަ...


ބައިނަލްއަޤްވާމީ އިންސާނީ ޙައްޤުތަކުގެ ދުވަހާ ގުޅިގެން ރައީސް މުޙައްމަދު ނަޝީދު ނެރުއްވާ ބަޔާން | President Mohamed Nasheed\nބައިނަލްއަޤްވާމީ އިންސާނީ ޙައްޤުތަކުގެ ދުވަހާ ގުޅިގެން ރައީސް މުޙައްމަދު ނަޝީދު ނެރުއްވާ ބަޔާން\nމިއަދަކީ ބައިނަލްއަޤްވާމީ އިންސާނީ ހައްޤުތަކުގެ ދުވަހެވެ. މިދުވަހު ރާއްޖޭގެ އެންމެ ބޭފުޅުންގެ އަރިހު އަދަބު އިހްތިރާމްއާއި އެކު ދަންނަވަމެވެ. ޒަމާންތަކެއްވަންދެން މިދިވެހިރާއްޖޭގެ ރައްޔިތުންނަށް ނުހަނު އަނިޔާއާއި ގެއްލުން ލިބިފައިވެއެވެ. ރާއްޖޭގެ ވެރިންގެ ނުރުހުން ރައްދުވާ ފަރާތްތަކަށް ދެވިފައިވާ އަނިޔާއާއި ގެއްލުމެވެ. ވެރިކަމުގެ ބާރު ބޭނުންކޮށްގެން ސަރުކާރުގެ އިންތިޒާމްގެ ދަށުން ދެވިފައިވާ އަނިޔާއާއި ގެއްލުމެވެ.\nއަޅުގަނޑު މިއަދު ރައީސްކަމުގައި މިހުރި ދިވެހިރައްޔިތުންގެ ޑިމޮކްރަޓިކް ޕާޓީ އުފެދިގެން އައީވެސް، އަދި ރާއްޖޭގެ ވެރިކަމުގެ ނިޒާމްއަށް ބަދަލު ގެނައުމަށް އެތައް ބައިވަރު ރައްޔިތުންނެއް ތެދުވެގަތީވެސް ވެރިކަމުގެ ފަރާތުން ރައްޔިތުންނަށް ދެވޭ ލާއިންސާނީ އަނިޔާ ހުއްޓުވުމަށެވެ.\nއެމްޑީޕީގެ ފުރަތަމަ ސަރުކާރުގައި ރާއްޖޭގެ ޖަލުތަކުގައި ދެވޭ އަނިޔާ ހުއްޓުވުނެވެ. ދިވެހިންނަށް އުއްމީދާއި ހިތްވަރު ލިބެން ފެށިއެވެ.\nއުންމީދުގެ ހުޅުކޮޅު މިދަނީ އަނެއްކާވެސް ނިވެމުންނެވެ. ޖަލުގައި ދެވޭ އަނިޔާގެ ސަބަބުންނަށްވުރެ ބޮޑަށް ފުލުހުންގެ ތެރެއިން ބަޔަކާއި ސަރުކާރުގެ ބައެއް އިސްވެރިންނަށް އެނގިގެން މާލޭގައި އިންތިޒާމްވެގެން މީހުން ރަހީނު ކުރުމާއި، މީހުން މެރުމާއި، މުދަލުގައި ހުޅުޖެހުމާއި، ތޫނު ހަތިޔާރުން ހަމަލާދީ ހިންގާ މާރާމާރިތަކާއި ކުށްކުރާ ފަރާތްތަކާއި ގުޅިގެން ހިންގާ އަމަލުތަކުން ރައްޔިތުންނަށް ލިބޭ ގެއްލުން ނުހަނު ބޮޑެވެ.\nމިހިނގައިދިޔަ 2014 ވަނަ އަހަރު ޖަނަވަރީ މަހުން2ވަނަ ދުވަހު ރައްޔިތުންގެ މަޖިލިހުގެ އިއްޒަތްތެރި މެމްބަރު އަލްހާން ފަހުމީގެ ބުރަކަށްޓަށް ވަޅިޖެހިއެވެ. މިއަދާ ހަމައަށްވެސް މިކަން ކުރިބަޔަކު ފުލުހުން ނުހޯއްދަވައެވެ. މިކަމާ ގުޅިގެން ހައްޔަރު ކުރި މީހުންވެސް މިހާރު ވަނީ ދޫކޮށްލާފައެވެ. 25 ޖެނުއަރީ 2014ވަނަ ދުވަހު ގެ ރޭ ލޮރީ ޑޮރައިވަރަކަށް މަސައްކަތް ކުރާ ބިދޭސީއެއްގެ ގަޔަށް ވަޅި ހަރައި، އެ މީހާގެ އަތުން ފައިސާ އާއި މޯބައިލް ފޯނެއް ފޭރިގަތެވެ. މި މާރާމާރި އާއި ގުޅިގެން އެއްވެސް މީހަކު ހައްޔަރު ކުރެވި ދައުވާ އެއް އުފުލިފައެއް ނުވެއެވެ. 27 ޖެނުއަރީ 2014 ވަނަ ދުވަހު މާލޭގެ ތިން ސަރަހައްދެއްގައި މާރާމާރީ ހިންގައި ތިން މީހެއް ގަޔަށް ވަޅި ހެރިއެވެ. އެދުވަހުގެ ހަވީރުން ފެށިގެން މާލޭގެ އެކި ސަރަހައްދުތަކުގައި މާރާމާރިތައް ހިންގިއެވެ.ފުލުހުން ބުނީ އެންމެ ފުރަތަމަ ތޫނު އެއްޗަކުން ހަމަލާދިނީ އެދުވަހުގެ ހަވީރު ބޮޑުތަކުރުފާނު މަގުން، މެރީ ބްރައުން ރެސްޓޯރަންޓް ކައިރިން 18 އަހަރުގެ ޒުވާނަކަށް ކަމަށެވެ. އެ މައްސަލައާ ގުޅިގެން އެދުވަހު އެކަކު ހައްޔަރުކޮށްފައިވާ ކަމަށް ފުލުހުން ބުންޏެވެ. ފުލުހުން އިތުރަށް ބުނިގޮތުގައި އެރޭ ވެސް ދެ ސަރަހައްދެއްގައި މާރާމާރީ ހިންގައި ދެ މީހަކަށް ތޫނު އެއްޗަކުން ހަމަލާދީފައިވެއެވެ. މީގެ ތެރެއިން 18 އަހަރުގެ ޒުވާނަކަށް ހަމަލާދިނީ މ. ޔާގޫތުގެ ކައިރިންނެވެ. އަދި 17 އަހަރުގެ ކުއްޖަކަށް ހަމަލާދިނީ އެ ހިސާބާ މާދުރު ނޫން ސަރަހައްދެއްގައި ހުރި އޭސް ހާޑްވެއާރ ކައިރިންނެވެ. މި ހަދިސާއާއި ގުޅިގެންވެސް މީހަކު ހައްޔަރުކޮށް ދައުވާ އުފުލިފައެއް ނުވެއެވެ. 03 ފެބުރުއަރީ 2014 ދުވަހުގެ ރޭ ހެންވޭރު އަޑިޕާކު ސަރަހައްދުގައި 18 އަހަރުން ދަށުގެ ކުއްޖަކަށް ހަމަލާދީ ޒަހަމްކޮށްލާފައިވެއެވެ.ފުލުހުންގެ އޮފިޝަލަކު ވިދާޅުވީ ދަނޑިބުރިއެއް ކަހަލަ އެއްޗަކުން ހަމަލާދީ އެ ކުއްޖާގެ ބޯ ފަޅާލާފައިވާ ކަމަށެވެ. އެ ކުއްޖާ އަށް ހަމަލާދިން މައްސަލާގައި އަދި މީހަކު ހައްޔަރެއް ނުކުރެ އެވެ. 04 އޭޕްރިލް 2014 ވަނަ ދުވަހު ގދ. ތިނަދޫގައި 79 އަހަރުގެ މީހެއްގެ ގަޔަށް ވަޅި ހަރާ ޒަހަމްކޮށްލިއެވެ. 18 މެއި 2014 ވަނަ ދުވަހު މާލޭގެ ގެސްޓްހައުސްއެއްގެ ތެރޭގައި ހިނގި މާރާމާރިއެއްގައި ބ. ހިތާދޫ، ހީރާ، މުހައްމަދު ނައީމްގެ ގަޔަށް ވަޅި ހަރައި ޒަހަމްކޮށްލިއެވެ. އަދި އެކަމާ ގުޅިގެން މީހަކު ހައްޔަރުކުރިކަން އެނގޭކަށް ނެތެވެ. 31 ޖުލައި 2014 ވަނަ ދުވަހު ކ. ތުލުސްދޫގައި މީހެއްގެ ގަޔަށް ވަޅި ހަރައި މަރާލިއެވެ. މާރާމާރި ހިންގި މީހާ އަމިއްލައަށް އިއުތިރާފްވީއެވެ. 02 އޮގަސްޓު 2014 ވަނަ ދުވަހު 18 އަހަރުން ދަށުގެ2ޒުވާނެއްގެގަޔަށް ވަޅި ހަރައި ޒަހަމްކޮށްލިއެވެ. އެދުވަހުގެ ހެނދުނު 9:50 ހާއިރު ހެންވޭރު އަޑި ޕާކުގައި ދިން މި ހަމަލާގައި އެކެއްގެ ބުރަކަށީގެ ތިން ތަނެއް ޒަހަމްކޮށްލާފައި ވާއިރު، އަނެއް މީހާގެ އަރިކައްޓަށް ވަނީ ވަޅި ހަރައިފަ އެވެ.ޒަޚަމްވި ދެ މީހުންނަކީ ހ. ޝައިބާން އަލީ އާރިފް އާއި މ. މިލަދޫ ދިއްގާމާގޭ މުހައްމަދު މާޒިން އެވެ. މިމާރާމާރިގައި މާޒިންއަށް ލިބުން ޒަހަމްތަކާ ގުޅިގެން އޭނާ ނިޔާވިއެވެ. މި މާރާމާރީއާ ގުޅިގެން ތުހުމަތު ކުރެވޭ ބަޔަކު ފުލުހުން ހައްޔަރުކޮށް ދައުވާކޮށްފައިވާކަން އެނގޭކަށް ނެތެވެ. 26 އޮކްޓޯބަރ 2014 ވަނަ ދުވަހު ބޮޑުތަކުރުފާނު މަގު، ޕޮލިސް ޓޯޔާޑް ކައިރިންމީހެއްގެ ގަޔަށް ވަޅި ހަރައި ޒަހަމްކޮށްލިއެވެ. މިމާރާމާރިގައި މީހަކު ހައްޔަރުކޮށް ދައުވާކޮށްފައިވާކަން އެނގޭކަށްނެތެވެ.31 ޖުލައި 2014 ވަނަ ދުވަހު ސްކޫޕް ގޯޅިތެރޭގައި ޒުވާނެއްގެ ގަޔަށް ވަޅިހަރައި ޒަހަމްކޮށްލިއެވެ.ފުލުހުންގެ މީޑިއާ އޮފިޝަލަކު ވިދާޅުވީ 22 އަހަރުގެ ފިރިހެނެއްގެ ގަޔަށް ވަޅި ހެރި ކަމުގެ މައުލޫމާތު ފުލުހުންނަށް ލިބުނީ އެރޭ 10:40 ހާއިރު ކަމަށެވެ. މި ހަމަލާގައި ޒަޚަމްވެފައިވަނީ ގދ. ރަތަފަންދޫ، ގުލްޝަންގޭ، އައްޒާމް ހަސަން އެވެ.އޭނާގެ ކަރަށް ވަޅި ހަރާފައި ވަނީ ސައިކަލެއްގައި ދިޔަ ދެ މީހެކެވެ. 01 އޯގަސްޓް 2014 ވަނަ ދުވަހުގެ ރޭ ވެސް މާލޭގައި މީހަކަށް ވަޅިން ހަމަލަދީ އެމީހާ ޒަހަމް ކޮށްލިއެވެ. މިމައްސަލަ ފުލުހުން ތަހުޤީގް ކުރައްވަމުން ގެންދަވާ ކަމަށް ވިދާޅުވިނަމަވެސް، މި މާރާމާރި އާއިގުޅިގެން އެއްވެސް މީހެއްގެ މައްޗަށް ދައުވާ އުފުލިފައެއް ނުވެއެވެ. 23 އޯގަސްޓް 2014 ވަނަ ދުވަހު ޗާންދަނީ މަގު ސްމާޓްފޯން ކައިރިން އޮންނަ ގޯޅި ތެރޭގައި ހިންގި މާރާމާރީއެއްގައި ތޫނު އެއްޗަކުން ހަމަލާދީ ތިން މީހަކު ޒަހަމްކޮށްލިއެވެ. ޒަހަމްކޮށްލެވުނު މީހުންނަކީ ކ.ގުރައިދޫ، އުމުރުން 20 އަހަރުގެ އަޒުމް އަބްދުﷲ މާޖިދުއާއި ތ.ތިމަރަފުށީ ބްލޫނިއާގޭ އަސީލް އަހްމަދު، 19، އަދި އުމުރުން 13 އަހަރުގެ ކުޑަކުއްޖެކެވެ. މަންޒަރު ދުށް ބައެއް މީހުން ބުނީ ހަމަލާ ދީފައި ވަނީ މޫނު ނިވާކޮށްގެން ތިބި ބަޔަކު ކަމަށެވެ. އެ މީހުން ބުނި ގޮތުގައި އެކެއްގެ ބޯ ޒަހަމްވެފައި ވާއިރު އަނެއް ދެ މީހުންގެ ބުރަކަށި ވަނީ ޒަހަމްވެފަ އެވެ. ހަމަލާ ދިން މީހުން އެކަން ކުރުމަށް ފަހު ސައިކަލުގައި ފިލައިގެންދިޔައީއެވެ. މި މާރާމާރި ހިންގި ބައެއް ފުލުހުން ނުހޯދައެވެ. 12 އެޕްރީލް 2014 ވަނަ ދުވަހު، ކުރީގެ ޖެންޑަ މިނިސްޓަރު ޑރ.އާމާލް އަލީގެ ގެއަށް މީހަކު ވަދެ އެބޭފުޅާއަށް ވަޅިން ބިރުދެއްކުމަށް ފަހު އެބޭފުޅާގެ މޮބައިލް ފޯނު ފޭރިގަތެވެ. މިކަން ކުރި ބަޔަކު ފުލުހުންނަށް ހޯދިފައެއް ނުވެއެވެ.3އޮކްޓޯބަރު 2014 ވަނަ ދުވަހު މެންދުރު ފަހު ހިންގި މާރާމާރީއެއްގައި މީހަކަށް ހަމަލާދީ ޒަހަމްކޮށްލިއެވެ.9އޮކްޓޯބަރު 2014 ވަނަ ދުވަހުރ.މަޑުއްވަރީގައި ޗޭނަކުން އަންހެންކުދިންތަކަކަށް ހަމަލާދީ މާރާމާރީ ހިންގިއެވެ.2 ނޮވެމްބަރު 2014 ވަނަ ދުވަހު ކަލާފާނު ސްކޫލް ކައިރީގައި ހުންނަ ކޭމާޓު ހޮޓަލުގައި ސައިބޯން އިން ދެމީހެއްގެ ގަޔަށްސައިކަލްގައި އައި ބަޔަކު ވަޅި ހަރައި އެމީހާ ޒަހަމް ކޮށްލިއެވެ. މިކަންވެސް ފުލުހުން ނުހޯއްދަވައެވެ.16 ނޮވެމްބަރު 2014 ވަނަ ދުވަހު މާލޭގައި ހިންގި މާރާމާރީއެއްގައި 22 އަހަރުގެ ފިރިހެނަކަށްހަމަލާދީ ވަރަށް ބޮޑަށް އެމީހާ ޒަޙަމްކޮށްލިއެވެ. މިމާރާމާރީގައި އެޒުވާނާގެ ބޮލަށާއި ބުރަކަށްޓަށް ހަމަލާދީ ޒަހަމުކޮށްލާފައިވެއެވެ. މިމައްސަލަވެސް ވަނީ ނުހޯދިއެވެ.7ޑިސެމްބަރު 2014 ވަނަ ދުވަހު ތޫނުއެއްޗަކުންހަމަލާދީސ. މަރަދޫ، އަހްމަދުމަފާޒު، 28 މަރާލިއެވެ. އެނާވެސް މަރާލާފައިވަނީ މާލޭގައެވެ.\nމީހުން މެރުމުގެ އިތުރުން 2014 ވަނަ އަހަރަކީ ރައްޔިތުން ގެއްލުވާލުމާއި މީހުން ވަގަށް ނެގުން ފަދަ ބިރުވެރި އެތައް ޙަދިޘާތަކެއް ހިނގި އަހަރެކެވެ. 8 އޮގަސްޓު 2014 ވަނަ ރޭ ހުޅުމާލޭގައިވަގަށް ނަގާފައިވާ މިނިވަން ނިއުސްގެ ނޫސްވެރިޔާ އަޙްމަދު ރިލްވާން ގެއްލުވާލާފައިވާތާ މިއަދަށް 124 ދުވަސް ވެއްޖެއެވެ. ރިލްވާން ގެއްލުވާލުމުގެ މައުލޫމާތު ސަރުކާރުން ރައްޔިތުންނަށް ފޮރުވައި ރިލްވާން ހޯދުމުގައި ނުވަތަ ރިލްވާނަށް ވީގޮތް ހޯދުމުގައި ސަރުކާރުން ވަނީ އިހުމާލްވެފައެވެ. މީގެ ކުރިންވެސް މިބާވަތުގެ ޙާދިޘާތައް ވަނީ ހިނގާފައެވެ. އެހެންނަމަވެސް މިފަދަ ކަންކަން ތަޙްޤީޤްކޮށް މިކަންކަން ހިންގާ ފަރާތްތަކާމެދު ފިޔަވަޅު އަޅާފައި ނެތެވެ. މިއަހަރުގެ ފެބްރުއަރީ މަހުގެ2ވަނަ ދުވަހު ބިދޭސީއަކު ގަދަކަމުން3ދުވަހު އޭނާ ކޮޓަރީގައި ބަންދުކޮށްފައިވެއެވެ. މިއަހަރުގެ ޖޫން މަހުގެ ތެރޭގައި ހަރުކަށި ދީނީ ފިކުރުގެ މީހުން މާލޭގައި ހަރަކާތްތެރިވާ ގޭންގްތަކާ ގުޅިގެން ޒުވާނުންތަކެއް ގަދަކަމުން އެކަހެރި ތަންތަނަށް ގެންގޮސް ބިރުދައްކާފައިވެއެވެ. މިއީ އާންމުންގެ ތެރޭގައި އަދި މީޑީޔާ ތަކުގައި ރިޕޯޓު ކުރެވިފައިވާ ޚަބަރުތައް ކަމުގައި ވީނަމަވެސް ފުލުހުން މިކަން ތަހްޤީޤްކޮށް އެކަން ކުރިބައެއްގެ މައްޗަށް ފިޔަވަޅު އަޅުއްވާފައެއް ނުވެއެވެ. އޮގަސްޓު މަހުގެ 8 ވަނަ ދުވަހު ބިދޭސީއަކު ތިލަފުށީ ކައިރީގައި އޮތް އުޅަނދެއްގައި ބަނދެފައި ގަދަކަމުން މާލެ ގެނެސްފައިވެއެވެ. އޮގަސްޓު މަހުގެ 20 ވަނަ ދުވަހު6ބަންގްލަދޭޝް ރައްޔިތުން ގަދަކަމުން ބަންދުކޮށްފައިވެއެވެ. މިބާވަތުގެ ކަންކަމާމެދު ފިޔަވަޅު އަޅުއްވާފަވާކަން އެނގޭކަށް ނެތެވެ. ފާއިތުވީ އަހަރުގެ ތެރޭގައި ޚިޔާލު ފާޅުކުރުމާއި ނޫސްވެރިކަމުގެ މިނިވަންކަން ދިވެހިރާއްޖޭގައި އެތައް ގުނައަކުން ވަނީ ދަށްވެގެންގޮސްފައެވެ. ނޫސްވެރިންނަށް ބިރުދެއްކުމާއި ސޯޝަލް މީޑިޔާގައި ޙަރަކާތްތެރިވާ ޒުވާނުންނަށް އެކިގޮތްގޮތުން ބިރު ދެއްކުމަކީ އާންމުކަމެކެވެ. ސުލްހަވެރި ސިޔާސީ ހަރަކާތްތައް ހިންގުމަށް ސަރުކާރުން އިސްވެ ހުރަސް އަޅާފައިވެއެވެ.\nމިއަހަރުގެ ތެރޭގައި ހިނގާފައިވާ މިފަދަ ހާދިޘާތައް ސަރުކާރުން ތަހްޤީޤު ކުރެއްވުމެއްނެތި ބޮޑެތި ކުށްވެރިން ރަށުގެ ތެރޭގައި ދޫވެފަވާކަން ފާހަގަކުރަމެވެ. އެމީހުންގެ މައްޗަށް ދައުލަތުން ދައުވާއެއް ކުރައްވާފައެއްނެތެވެ. މި ކަންކަން ތަހްޤީޤްނުކުރެވި ބޮޑެތި ކުށްވެރިން މުޖުތަމަޢުގައި ދޫވެފައިވުމަކީ ސަރުކާރުން ގަސްދުގައި ހިންގާ ސްޓޭޓް ސްޕޮންސަރޑް ޓެރަރިޒަމްއެވެ. މިފަދަކަންކަމުގެ ސަބަބުން ރައްޔިތުންނަށް ބޮޑެތި ގެއްލުންތަކެއް އަންނަނީ ލިބެމުންނެވެ. އަދި ރައްޔިތުންގެ އެތައް ޙައްޤުތަކެއް ވަނީ ގެއްލިފައެވެ. ބައިނަލްއަޤްވާމީ އިންސާނީ ޙައްޤުތަކުގެ ދުވަހު، މިއަދު އަޅުގަނޑު މިގޮވާލަނީ އިންސާފު ހޯދުމަށް އެކެއް އަނެކެއްގެ ކިބައިން ހިތްވަރު ހޯދައި ލާއިންސާނީ އަނިޔާއާއި ދެކޮޅަށް ތެދުވުމަށެވެ.\nDecember 10, 2014 / ހަބަރު


Fiyavalhu ehli massalaiga baeh fuluhun social media ga ihthijaaj kuranee\nފުލުހުންތަކެއް-- ފޮޓޯ: އަވަސް\n9 ޖުލައި 20193ކޮމެންޓް\nއަނިޔާ ކުރުމުން ފިޔަވަޅު އެޅި މައްސަލާގައި ބައެއް ފުލުހުން ސޯޝަލް މީޑިއާގައި އިހުތިޖާޖު ކުރަނީ\nފުލުހުން ހިންގި އޮޕަރޭޝަނެއްގައި މީހަކަށް އަނިޔާކުރި މައްސަލައާ ގުޅިގެން ހަތް ފުލުހަކު ސަސްޕެންޑް ކުރުމުން ބައެއް ފުލުހުން ސޯޝަލް މީޑިއާގައި ހިތްހަމަނުޖެހުން ފާޅުކުރަން ފަށައިފި އެވެ.\nފުލުހުން ސޯޝަލް މީޑިއާގައި އިހުރިޖާޖު ކުރަމުން ދާއިރު، ބައެއް ފުލުހުން ވަނީ އެމީހުންގެ ސޯޝަލް މީޑިއާ އެކައުންޓުތަކުގެ ޕްރޮފައިލް ފޮޓޯ ކަޅު ކުލައަށް ބަދަލުކޮށްފަ އެވެ.\nއޭގެ އިތުރުން ބައެއް ޕްރޮފައިލް ފޮޓޯތަކުގައި "ވިތު ޑީއީޑީ" ޖަހާފައި ވެއެވެ. "ޑީއީޑީ" އަކީ ފުލުހުންގެ ޑްރަގް އެންފޯސްމަންޓު ޑިޕާޓްމަންޓުގެ ނަން ކުރުކޮށެވެ.\nއެކަމާ ގުޅިގެން ފުލުހުންގެ ރަސްމީ ބަހެއް އަދި ނުލިބެ އެވެ.\nބައެއް ފުލުހުން ހިތްހަމަނުޖެހުން ފާޅުކުރަމުން ދާއިރު، ހޯމް މިނިސްޓަރު އިމްރާން އަބްދުﷲ މިއަދު ވިދާޅުވީ އަނިޔާ ކުރި މައްސަލާގައި ހިމެނޭ ފުލުހުންނާ މެދު ވެސް އަމަލު ކުރާނީ އިންސާފުން ކަމަށެވެ.\nލާއިންސާނީ އަނިޔާތަކަށް މި ސަރުކާރުން އެއްބާރުލުން ނުދޭނެ ކަމުގެ ޔަގީންކަން ދެއްވާ ކަމަށާއި އެއްވެސް ހެއްކެއް ނެތި ތުހުމަތުތު ނުކުރުމަށް އެދޭ ކަމަށް ވެސް އިމްރާން ވިދާޅުވި އެވެ.\nAniyaa kuri fuluhunnaa medhu ves amalu kuraanee insaafun: Minister Imran https://t.co/acMBnSILX5— CNM (@cnm_mv) July 9, 2019\nފުލުހުން ރޭ ނެރުނު ބަޔާނެއްގައި ބުނީ އަނިޔާ ކުރި މައްސަލާގައި ޖިނާއީ ތަހުގީގެއް ކުރަމުން އަންނަ ކަމަށެވެ. ތަހުގީގު ކުރަމުން ދާއިރު އެކަން ކުރީ ވަކި ބަޔަކު ކަމަށް ބުނެ ސޯޝަލް މީޑިއާގައި ފުލުހުންގެ މުވައްޒަފުންތަކެއްގެ ފޮޓޯ ޖަހާފައި ވާތީ އެކަން ފުލުހުން ވަނީ ކުށްވެރިކޮށްފަ އެވެ. އަދި ދޮގު މައުލޫމާތު ނުފެތުރުމަށް އެދިފައި ވެއެވެ.\nފުލުހުންގެ ޑްރަގް އެންފޯސްމަންޓް ޑިޕާޓްމަންޓުން ހުކުރު ދުވަހުގެ ރޭ 07:35 ހާއިރު ހިންގި އޮޕަރޭޝަނުގައި މ. އުޖާލާގެ ބަލާފާސްކޮށް އެގެއަށް އައި 36 އަހަރުގެ ބަންގްލަދޭޝް ފިރިހެނަކު މަސްތުވާތަކެއްޗާއެކު ފުލުހުންގެ ބެލުމުގެ ދަށަށް ގެނައެވެ. އޭނާ ހައްޔަރު ކުރުމުގެ ތެރޭގައި އަނިޔާކޮށްފައި ވެއެވެ.\nހަމަ އެގޭގައި ދިރިއުޅޭ 28 އަހަރުގެ ފިރިހެނެއް ކުޑަ ދޮރުން ބޭރަށް ފުއްމާލައިގެން ފިލަން މަސައްކަތް ކުރި ކަމަށާއި ފުލުހުން އޭނާގެ ފަހަތުން ދުވެފައި ގޮސް އޭނާ ވެސް ހައްޔަރުކޮށްފައިވާ ކަމަށް އެ ބަޔާނުގައި ވެއެވެ. އެ އޮޕަރޭޝަންގައި 461 ގްރާމުގެ މަސްތުވާތަކެތި އަތުލައިގަތެވެ.\nމަސްތުވާތަކެތި އަނިޔާ ހޯމް މިނިސްޓްރީ ފުލުހުން ޝެއިހް އިމްރާން\nފެބްރުއަރީ ސުޕްރީމް އަމުރާ ގުޅިގެން ހައްޔަރު ކުރި ފުލުހުން ގެ ދިފާއުގާ ، ފުލުހުން ތިއްބެވީ ހަނު\nކޮން ނުރުހުމެތައް ފާޅުކުރާކަށް .ކިހާ އަނިޔާއެތަށް އެކުރީ.އަދަބު ލިބެން ޖެހޭނެ ފުލުހެ ކަމަކު.\nމިއީ ފުލުހުންގެ މަގާމުގައި ތިބެން ޝަރުތު ހަމަވާ ބައެއް ނޫން.


Dhanbidhoo Meehun Dhefaharah Islamvi Tha? - Vaguthu\nދަނބިދޫ މީހުން ދެފަހަރަށް އިސްލާމްވިތަ؟\n(ލ.ދަނބިދޫ) މިރަށާއި ބެހޭ ގޮތުން ދެކެވޭ ވާހަކައިގެ ތެރޭގައި ވަރަށް ގިނަ މީހުން ބުނާ ބުނުމެއް އޮވެއެވެ. އެއީ ދަނބިދޫ މީހުންނަކީ ދެފަހަރަށް އިސްލާމް ކުރުވި ރަށެކެވެ. ދިވެހި ރަސްކަމުން އިސްލާމްދީން ގަބޫލުކޮށް ހުރިހާ ރައްޔިތުން އިސްލާމް ވުމަށް އެންގެވުމުން ދަނބިދޫ މީހުން ވެސް އިސްލާމް ވިއެވެ. ނަމަވެސް ފަހުން އަނެއްކާވެސް މުރުތައްދުވެ ބުދު ދީނަށް އެނބުރުނީ ކަމަށް ވެއެވެ. އޭގެ ފަހުން އަނެއްކާވެސް ސަރުކާރުން އަންގައިގެން ދަނބިދޫ މީހުން އިސްލާމްވީ ކަމަށް ބުނެވެއެވެ.\nފުރަތަމަ ދަނބިދޫ މީހުން އިސްލާމް ވުމަށް ފަހު އެރަށުގައި ހުރި ބުދުފައްޅި ތަޅާލާ ހުރިހާ ބުދުތަކެއް ނައްތާލިއެވެ. ނަމަވެސް ފަހުން ބުދުދީނަށް ވަދެ އަނެއްކާވެސް ބުދުފައްޅިއެއް އެޅިއެވެ. ދެވަނަ ފަހަރަށް އިސްލާމް ވުމަށް ފަހު ދަނބިދޫ މީހުން ބުނި ކަމަށް ވަނީ ފަހުން ވާނެ ގޮތެއް ނޭނގެއެވެ. އެހެންވީމާ މިފަހަރު ބުދުފައްޅި ހަލާކުކޮށެއް ނުލާނަމެވެ. މިފަހަރު ބުދުފައްޅި މައްޗަށް ވެލި އަޅާ ފޮރުވާލާނީއެވެ. ފަހުން އަނެއްކާ ދީން ބަދަލު ކުރަން ޖެހުނަސް އަލުން ބުދުތައް ހަދާކަށް ނުޖެހޭނެއެވެ. ފަސްތައް ނެގުމުން ބުދުތައް ފެންނަން ހުންނާނެއެވެ. ފަސްއަޅާ ފޮރުވާފައިވާ ބުދުފައްޅިއެއް ކަމަށް ބެލެވޭ ތަނެއް ދަނބިދޫގައި މިހާރު ވެސް އެބަހުއްޓެވެ.\nއިސްވެ މިދެންނެވި ވާހަކައަކީ ތާރީޚީ ގޮތުން މާބޮޑު ބުރަދަނެއް ހުރި ވާހަކައެއް ނޫނެވެ. ދަނބިދޫ މީހުންނަކީ ދެފަހަރަށް އިސްލާމްދީން ގަބޫލު ކުރި މީހުން ކަމަށް ބުނެވޭ ބުނުމަށް ބާރު ލިބޭ ތާރީޚީ މައުލޫމާތެއް ވެސް ނެތެވެ.\nނަމަވެސް ދަނބިދޫ މީހުން އިސްލާމްވީ ރާއްޖެ އިސްލާމްވި އިރު ވެރިކަމުގައި ހުންނެވި އައްސުލްޠާން މުޙައްމަދު އިބްނު ޢަބުދުﷲ ސިރީ ބަވަނަ އާދީއްތަ މަހާރަދުން އިސްލާމްވެ ވަޑައިގެންނެވިތާ 43 އަހަރު ފަހުންނެވެ. ދަނބިދޫ ކައިރީގައި އޮތް އިސްދޫ މީހުން އިސްލާމްވީ އޭގެ އެއް އަހަރު ކުރިންނެވެ. އެހެންކަމުން ތާރީޚީ މައުލޫމާތައް ބަލާއިރު ދަނބިދޫ މީހުންނަކީ ރާއްޖެ އިން ވެސް އެންމެ ފަހުން އިސްލާމްދީން ގަބޫލު ކުރި މީހުންނެވެ.\nދިވެހި ސަރުކާރުން އިސްލާމްދީން ގަބޫލުކުރިޔާ ވަރަށް ގިނަ އަހަރުތަކެއް ފަހުން އިސްދޫ އާއި ދަނބިދޫގެ މީހުން އިސްލާމްވީ އެމީހުން ބުދުދީނުގައި ސާބިތުވެ ތިބިލަތް ބޮޑުކަމުން ކަމަކަށް ތާރީޚީ އިލްމުވެރިން ވިދާޅެއް ނުވެއެވެ.\nތާރީޚް ދިރާސާ ކުރައްވާ ބޭފުޅުން ވިދާޅުވާ ގޮތުގައި އެރަށްރަށުގެ މީހުންނަށް އިސްލާމްދީނުގެ ހިދާޔަތު ލިބުން ލަސްވީ އިސްލާމްދީނުގެ މައުލޫމާތު ފޯރުކޮށްދިނުން ލަސްވުމުންނެވެ. އެމައުލޫމާތު ފޯރުކޮށްދިނުން ލަސްވީ އެދުވަސްވަރު ދަތުރުފަތުރު ކުރުމުގައި ހުރި ދަތިތަކުގެ ސަބަބުން ކަަމަށް ވެސް ތާރީޚް ދިރާސާ ކުރައްވާ ބޭފުޅުން ވިދާޅުވެއެވެ.\nނަމަވެސް ބައެއް މީހުން ބުނާ ގޮތުގައި ދަނބިދޫ މީހުން އިސްލާމްދީން ގަބޫލު ކުރުމަށް އަންގާ ރަސްކަމުގެ ފަރާތުން ފަތެއް ފޮނުވުމުން ދަނބިދޫ މީހުން ފުރަތަމަ ބުނިކަމަށް ވަނީ "އަހަރެމެންނަކީ ފަތަކަށް އީމާން ވާނެ ބައެއް ނޫނެވެ. އަހަރެމެންނާއި ވާހަކަދައްކަން ބޭނުމިއްޔާ އަހަރެމެންގެ ކައިރިއަށް އަންނާށެވެ." މިއީ ވެސް ތާރީޚީ ގޮތުން މާބޮޑު ބުރަދަނެއް ހުރި ވާހަކައެއް ނޫނެވެ. ނަމަވެސް މީހުން ދައްކާ އުޅޭ ވާހަކައެކެވެ.\nމިފަދަ ތާރީޚީ ކަންކަމަކީ ދިރާސާކޮށް މައުލޫމާތު އެއްކުރެވިފައި ހުރުން ވަރަށް ބޭނުންތެރި ކަންކަން ކަމުގައި ވީނަމަވެސް އަދި މިހާތަނަށް ކުރެވިފައި އޮތް ކަމެއް ނޫނެވެ. ކުރިއަށް އޮތްތަނުގައި ދަނބިދޫގެ ތާރީޚް ދިރާސާކޮށް ފެންނަން ހުރި ހެކިތަކަށް ބިނާކޮށް ދަނބިދޫ މީހުން ދެފަހަރަށް އިސްލާމްވިތޯ ކުރެވޭ ސުވާލަށް އެކަށީގެންވާ ޖަވާބެއް ދެވިދާނެއެވެ.\nނޮވެމްބަރު 10, 2017 - 01:34\nލިޔެބަލަ އެންމެ ފުރަތަމަ މާލޭގައި މީހުން ވަޒަންވެރިވި ގޮތުގެ ވާހަކަ. ނޫނީ ބައެއްގެ ބުރަ މަސައްކަތް ކައިގެން އެމީހުން ހެވިފައި ތިބޭ ވާހަކަ.\nނޮވެމްބަރު 9, 2017 - 17:21\nރުހުމުގަ ވަންނާނެ މީހަކު ނެތީމަ ބޮލުގަ ބަޑިޖައްސާފަ ތިކަމެއް ކުރީ\nނޮވެމްބަރު 9, 2017 - 16:35\nހޭރިޔާ ދަތުރުގަ ރަށްރަށުގަ ކިޔާ އުޅޭ ފްލޯކު ވާހަކަތައް ލިޔުމަށްވުރެ ހަޤީޤީ ހާދިސާތައް ގެނެސްދިނުން އެދެން. ޥަރަށްގިނަ ހަޤީޤީ ހާދިސާތައް ހުންނާނެ. ފްލޯކުވާހަކަ ކިޔަން ފޫހި.\nނޮވެމްބަރު 9, 2017 - 14:50\nޑދެފަހަރަށް އިސްލާމްވީ ވަގުތުގެ ދޮގުލިޔުން ނެރޭ މީހުން\nނޮވެމްބަރު 9, 2017 - 14:46\nދަނބިދޫމީހުން3ބުރަށް އިސްލާމްވިކަމަށް އިބްނުބަތޫތާގެ ތާރީޚީ ފޮތުގައި ލިޔެފައޮވޭ. ދެންއެޒަމާނަކީ ވީޑިއޯ ކުރެވޭ ޒަމާނެއް ނޫންވީމަ ތިބުނާ ހެއްކެއް ނޯންނާނެ. ނަމަވެސް އިބްނު ބަތޫތާގެ ފޮތުން މިކަން އެގެން އޮތުމުން ދަނބިދޫމީހުން ބުރުބުރަށް އިސްލާމްވިކަން ދޭހަވޭ.\nނޮވެމްބަރު 9, 2017 - 14:07\nދަބިނދޫ މީހުން އަނިންކާ މުސްލިމު ވިތަ؟\nނޮވެމްބަރު 9, 2017 - 14:06\nށ. ފޯކައިދޫ މީހުން3ފަހަރަށް އިސްލާމް ކުރުވި. އެންމެ ފަހުން ބޮޑުތަކުރުފާނުގެ ވެރިކަމުގައި ދެފަހަރު އިސްލާމް ކުރުވި\nމާލޭގަ ވެސް މީގެ ފަސް ވަރަކަށް އަހަރު ކުރިން، ގާކޮށި ތެރޭގައި ހުރި ރީނދޫ ގެގަނޑެއްގައި ކުލި ގަދަ މީހަކު ޝަހާދަތް ލައިދީ، މިހާރު އިސްލާމް ވެއްޖައިމޭ ދެނެއް ތިހެނެއް ނުކިޔޭނޭ ގޮވާ ހެދި. އެވެސް ދެވަނަ ފަހަރަކަށް ނޫންބާ!\nނޮވެމްބަރު 9, 2017 - 13:19\nކަނޑި ބަޑިން އިސްލާމްކުރަން ޖެހުނީ މުޅި ރާއްޖެވެސް\nނޮވެމްބަރު 9, 2017 - 12:26\nތީ މިހާރުވެސް ލަސްވެއްޖެ ކަމެއް.\nނޮވެމްބަރު 9, 2017 - 10:20\nތީ ހުސް ދޮގު ދަބި ދޫ މީ ހުންނެއް ނޫން އިސްލާމް ވީ. މ. މުލަކު މީހުން.\nދަނބިދޫ މީހުންގެ ވާހަކަ ލިލިއުމަށް ވުރެން މާރަނގަޅު ވާނެ މާލޭ މީހުން ރާއްޖެ ތެރޭގެ މީހުންފެލައިގެން ކައިގެން އުޅޭ ވާހަކަ ލިއުނިއްޢާ-


JSC'in beli massalathakun saabithuvee 74 insahtha | Jazeera\tޖޭއެސްސީން ބެލި މައްސަލަތަކުން ސާބިތުވީ 74 އިންސައްތަ - Jazeera\nޖޭއެސްސީން ބެލި މައްސަލަތަކުން ސާބިތުވީ 74 އިންސައްތަ\nޢަލީ ސަމާހު January 27, 2021 211 views0\nފަނޑިޔާރުންގެ ބެލެނިވެރި ފަރާތް ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުސްވި އަހަރު ތެރޭގައި 114 މައްސަލަ އެއް ހުށައެޅި، އޭގެ ތެރެއިން 74 އިންސައްތަ ސާބިވެފައިވާކަން އެ ކޮމިޝަންގެ ތަފާސް ހިސާބުތަކުން ދައްކައިފިއެވެ.\nޖޭއެސްސީން ވަނީ 2020 ވަނަ އަހަރުގެ ތަފާސް ހިސާބުތައް މިއަދު އާއްމުކޮށްފައެވެ. މިދިޔަ އަހަރު ފެށުނުއިރު ޖޭއެސްސީން ދިޔައީ ކޮމިޝަނަށް ހުށައެޅުނު 73 މައްސަލައެއް ބަލަމުންނެވެ. މިދިޔަ އަހަރު 41 މައްސަލައެއް އަލަން ބަލަން ފަށައި، 54 މައްސަލައެއް ވަނީ ބަލައި ނިންމާފައެވެ.\nމިދިޔަ އަހަރު ނުވަ ފަނޑިޔާރަކު ވަކިކޮށް ދެ ފަނޑިޔާރަކު ސަސްޕެންޑް ކޮށްފައިވެއެވެ. ހަތަރު ފަނޑިޔާރަކަށް، ނަސޭހަތާއިއެކު ތަމްރީނު ފުރިހަމަ ކުރަން އަންގާފައިވާކަން ޖޭއެސްސީގެ ތަފާސް ހިސާބުގައި ފާހަގަކޮށްފައިވެއެވެ. އެހެނިހެން އަހަރުތަކާއި އަޅައިބާލައިރު މިދިޔަ އަހަރު ޖޭއެސްސީ އަށް ހުށައެޅުނު ޝަކުވާގެ އަދަދު ވަނީ ބޮޑުތަނުން އިތުރުވެފައެވެ. 2019 ގެ ހުށައެޅުނު ޝަކުވާގެ އަދަދަކީ 114 އެވެ. އެކަމަކު މިދިޔަ އަހަރު ހުށައެޅުނު ޝަކުވާގެ އަދަދަކީ 288 އެވެ. މި ޝަކުވާތައް ބަލައި ދިރާސާކުރަން ކޮމިޝަނުން 72 ޖަލްސާއެއް ބޭއްވިއެވެ.\nތަފާސް ހިސާބުތައް ބުނާ ގޮތުން، ހުސްވި އަަހަރު އަލަށް އައްޔަން ކުރެވުނު 22 ފަނޑިޔާރުންނާއެކު މިހާރު ތިބ ފަނޑިޔާރުންގެ ޖުމްލަ އަދަދު އުޅެނީ 188 ގައެވެ. އަލަށް އައްޔަނުކުރެވުނު 22 ފަނޑިޔާރުންނަކީ، ކޯޓުތަކަށް އައްޔަން ކުރެވުނު9ފަނޑިޔާރުންނާއި އަދި މެޖިސްޓްރޭޓް ކޯޓުތަކަށް އައްޔަން ކުރެވުނު ނުވަ ފަނޑިޔާރުންނެވެ. އެންމެ މަތީ ކޯޓު އަދި ހައިކޯޓު، މިއިން ކޮންމެ ކޯޓަކަށް ހުސްވި އަހަރު ދެ ފަނޑިޔާރަކު އައްޔަން ކޮށްފައިވެއެވެ. މައްސަލަތައް ބަލަމުން ދަނިކޮށް ނުވަތަ ވަކިކޮށްފައިވާ ފަނޑިޔާރުންގެ އަދަދަކީ ތިނެކެވެ. މިދިޔަ އަހަރު ހަތަރު ފަނޑިޔާރުން ވަނީ ރިޓަޔާ ކުރައްވާފައެވެ.\n2019 ވަނަ އަހަރާއި އަޅައިބަލާއިރު އިތުރުވީ އެންމެ އަންހެން ފަނޑިޔާރެކެވެ. އެ އަދަދާއި އެކު އަންހެން ފަނޑިޔާރުންގެ ޖުމްލަ އަދަދަކީ 173 އެވެ.


ވެހިކަލް ސްޕެއަރތައް ހޯދަން\n1. މިސަރވިސްގެ ބޭނުމަށް ތިރީގައި ދެންނެވިފައިވާ ވެހިކަލް ސްޕެއަރތައް ހޯދަން ބޭނުންވެއެވެ. ވީމާ، މިތަކެއްޗަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nOil filter nissan,ist,hyubndai i10,Vitz,Santro Zing,Honda Civic,Mazda,Corolla Altis Oil Filter\nInnova Oil filter\nOil Filter Winger/Safari(Same filter)\nOil Filter Townace,Hiace 1KZ,hiace 2KD,Hiace5L engine\nMitsubishi Canter Oil Filter\nOil Filter Boero/Scopio(Same Filter)\nHonda CRV Oil Filter,Terios\nToyota Dyna Pick -up\nGreat Wall Wingel Oil Filter\nHavel Oil Filter\nHyundai Hi Oil Filter\nToyota Auris Oil Filter (Cartrige Filter)\nNissan Elegrand Oil Filter\nNissan Cefiro Oil Filter\nMitsubishi Pick-up Oil Filter\nSound Lorry Oil Filter\nisuzu -pick up oil filter\nSuzuki Pick-up Oil Filter S2260/2240\n2. ބީލަންތަކަށް ފައިސާ ބަލައިގަތުން އޮންނާނީ 05 މާރިޗު 2015 އިން ފެށިގެން 2015 މާރިޗު 10 ވާ ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/200ރ (ދުއިސައްތަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\n3. މި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 މާރިޗު 11 ވާ ބުދަ ދުވަހުގެ 12:30 ގައި، އިސްކަންދަރު ބިލްޑިންގގައެވެ.\n4. އަދި ބީލަންފޮތްތައް ބައްލަވައިގެންފައި ވީނަމަވެސް މި ޕްރޮޖެކްޓްގެ ޕްރީބިޑް މީޓިންގއަށް ހާޒިރުނުވާ ފަރާތްތަކަށް ބީލަން ހުށަހެޅުމުގެ ފުރުޞަތު ދެވެން ނޯންނާނެ ވާހަކަ ދަންނަވަމެވެ.\n5. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 މާރިޗު 10 ވާ އަންގާރަ ދުވަހުގެ 16:00 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ.\n6. ބީލަން ހުޅުވުން އޮންނާނީ 16 މާރިޗު 2015 ވާ ބުދަ ދުވަހުގެ 11:30 ގައި މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.\n7. އެޑްވާންސް ޕޭމަންޓްގެގޮތުގައި ކޮންޓްރެކްޓް އަގުގެ % 15 އެޑްވާންސް ޕޭމަންޓް ގެރެންޓީއެއް ހުށަހެޅުމުން ލިބޭނެއެވެ.\n02 މާރިޗު 2015\nސުންގަޑި: 10 މާރިޗު 2015 1100


Th.Guraidhoo bandharuge mashroou kuriahdhany | Jazeera\tތ.ގުރައިދޫ ބަނދަރުގެ މަޝްރޫއު ކުރިއަށްދަނީ - Jazeera\nތ.ގުރައިދޫ ބަނދަރުގެ މަޝްރޫއު ކުރިއަށްދަނީ\nމުޙައްމަދު އަފްޒަލް December 17, 2020 185 views0\nތ. ގުރައިދޫ ބަނދަރު ތަރައްޤީ ކުރުމުގެ މަޝްރޫޢު ހަލުވި ކަމާއެކު ކުރިއަށްދާކަމަށް އެ މަސައްކަތް ހަވާލުކޮށްފައިވާ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ހާމަކޮށްފިއެވެ.\nއެމްޓީސީސީއިން މިއަދު ހާމަކޮށްފައިވާ ގޮތުގައި މިހާރު ކުރިއަށް ދަނީ އެއްގަމު ތޮށި ލުމަށް ބޭނުންވާ ކޮންކްރީޓްގެ މަސައްކަތެވެ. މި މަޝްރޫއުގެ ދަށުން ބޭރު ތޮށީގައި ބޮޑު ހިލަ ޖަހައި 370 މީޓަރުގެ އެއްގަމު ތޮށި ހެދުމާއި އެއްގަމު ތޮށިން ބޭރުން ތޮށްޓައް އެރުމަށް ވޯކްވޭއެއް ގާއިމްކުރުމަށް ވަނީ ހަމަޖެހިފައެވެ. ހަމައެހެންމެ ފަޅު ފުންކުރުމާއި ނެރު ފުންކުރުމުގެ އިތުރުން ބަނދަރުގެ އެއްގަމު ތޮށީގައި ޑްރެއިނޭޖް ލައި ފަސް މީޓަރުގެ ފުޅާ ޕޭވްމަންޓް ގާއިމްކުރެވިގެންދާނެއެވެ.\nތ. ގުރައިދޫގައި ބޭނުންކުރަމުން އަންނަ ބަނދަރަކީ މީގެ 20 އަހަރު ކުރިން އެޅި ބަނދަރެކެވެ. އެ ބަނދަރު ހަލާކުވެ ރައްޔިތުންނަށް އަރައި ފޭބުމުގައި ދިމާވާ ދަތިތަކަށް ހައްލެއް ހޯދައި ދިނުމުގެ ގޮތުން 2014 އަދި 2015 ވަނަ އަހަރުވެސް ބަޖެޓުގައި ބަނދަރު ހެދުމަށް ހިމެނި ނަމަވެސް، އަމަލީ މަސައްކަތް ފަށާފައެއް ނުވެއެވެ. އެމްޓީސީސީއިން ހާމަކޮށްފައިވާ ގޮތުގައި، މި މަޝްރޫއު މޮބަލައިޒް ކުރެވިފައިވަނީ 12 އޯގަސްޓް 2019 ގައެވެ. ދައުލަތުގެ ބަޖެޓުން މި މަޝްރޫއަށް 46,015,832 ރުފިޔާ ހަރަދުކުރެވިގެންދާނެއެވެ.


REPORT: Palestine ah takai enmen duaa kohdhevva! Dhivehinge dua akee faruvaa eh! | ThePress\nފަލަސްތީނަށްޓަކައި އެންމެން ދުއާ ކޮށްދެއްވާ، ދިވެހިންގެ ދުއާ އަކީ ފަރުވާއެއް!\nގައުމީ ދުވަހުގެ މުނާސަބާގައި ޖުމްހޫރީ މައިދާނުގައި ރައީސް (މ)، ނައިބު ރައީސް (ވ2)، އިމްރާން (ކ) އަދި މާރިޔާ (ވ) ދުއާ ކުރައްވަނީ / ފައިލް ފޮޓޯ: ރައީސް އޮފީސް\nފަލަސްތީނަކީ ރާއްޖެއާ 5000 ކިލޯމީޓަރު ދުރުގައި އޮތަސް ރާއްޖޭގެ ހިތުގެ އެއް ފަޅިއެވެ. ތިމާގެ މީހަކު ނެތަސް އާއިލާގެ މީހަކު ނެތަސް އެއީ އާއިލާގެ ބައެކެވެ.\nދިވެހިން ފަލަސްތީނު ދެކެ ލޯބި ވަނީ ފަލަސްތީނާކީ ދިވެހިން ފަދަ މުސްލިމް ގައުމަކަށް ވެފައި ޔަހޫދީ އިޒްރޭލުން ފަލަސްތީނުގެ މުސްލިމުން މަރާތީއެވެ. އެއްވެސް ކުށެއް ނެތް މައުސޫމް ކުދިންގެ ބޮލަށް ބޮން އަޅާތީއެވެ. އަމިއްލަ ދިފާއަށް އުފުލާލާނެ ދިދައެއް ފިޔަވައި ވަސީލަތެއް ނެތް ރައްޔިތުން ގަޔަށް ބަޑި ޖަހާ މަރާތީއެވެ. ގަދަ ބާރުން އޮބާ ބަހައްޓައިގެން ބިން މައްޗަށް ވައްޓާލައި ކަރަށް ފައިން އަރާ ޒުވާނުން ޝަހީދު ކުރާތީއެވެ. އަމިއްލަ ނަފުސުގެ ދިފާއުގައި އަޑު އުފުލާ އަންހެނުންގެ ބުރުގާ ގަނޑު ދަމައިގަނެ އިއްފަތް ފޭރޭތީއެވެ. މައިންބަފައިންގެ ކުރިމަތީގައި ތުއްތު ކުއްޖެއް، ކުޑަކުއްޖެއް ނުބަލައި ޝަހީދު ކޮށްލާތީއެވެ. މުސްލިމުންގެ މުގައްދަސް އެއް މިސްކިތް ކަމުގައިވާ މަސްޖިދުލް އަގުސޯގެ ހުރުމަތް ކަނޑާ، އެތަނުގައި ﷲ އަށް އިސްތިޣުފާރު ކުރަން ހުރަސް އަޅާތީއެވެ.\nރާއްޖެއާއި ފަލަސްތީނުގެ ގުޅުން\nރާއްޖެއާއި ފަލަސްތީނަކީ ގާތް ރަހުމަތްތެރިންނެވެ. އެކުވެރިންނެވެ. ދިވެހިން މެދުއިރުމަތީގައި ކިޔަވަން އުޅުނު އިރުއްސުރެ އެކުވެރިކަން އޮވެއެވެ. ޔަހޫދީންގެ ބާރުގައި ދުނިޔޭގެ ޗާޓުން ފަލަސްތީނަށް ޖާގަ ނުދޭން އުޅުނަސް ދިވެހިންގެ ހިތުގައި އެ "މެޕް" އޮތީ ބިންވަޅު ނަގާފައެވެ. އެ ބަދަލެއް ނުކުރެވޭނެއެވެ.\nދިވެހިން ފަލަސްތީނާއެކު ތިބިކަން އަންގައިދިނުމަށް މެެއި 18، 2021 ގައި ހިންގި ހަރަކާތް / ފޮޓޯ: އައިޝަތު ޝާޒުލީން | ދަ ޕްރެސް\nފަލަސްތީނުގައި އެގަމުގެ ރައްޔިތުން ހިނިތުންވުމާއެކު އުޅެމުން ދަނިކޮށް ދުނިޔޭގެ އެތަން މިތާނގައި ހަންފަތުރައިގެން ތިބި އިނގިރޭސީންގެ ހިޔަޅު ރޭވުމުން، ފަލަސްތީނު ބިމަށް ޖަހޫދީން ގެންގޮސް ލުމުން ފަލަސްތީނުގެ ރައްޔިތުންނަށް ލިބުނު ކޮންމެ ނިކަމެތި ކަމަކީ ދިވެހިންނަށް ލިބުނު ނިކަމެތިކަމެކެވެ. އިނގިރޭސީންގެ އެ ނުރައްކާ އަލަމުގެ ނަތީޖާ މިއަދު އެދަނީ ފެންނަމުންނެވެ. ދުނިޔޭގެ އެއްވެސް ތަނެއްގައި ދައުލަތެއް ނެތި، އުޅެމުން ދިޔަ ޔަހޫދީން މިއަދު ބޭނުންވަނީ ފަލަސްތީން ބިން އެއްކޮށެވެ. ޔަހޫދީންގެ ތެރޭގައި ނިކަމެތިވެގެން ގުލާނުކޮށްކޮށް މަރުވެދާން، ނޫނީ އަމިއްލަ ވަޒަނުގައި ތިބެ މަރުވަންދެން އަނިޔާ ކުރާނެ ކަމަށް އިޒްރޭލުން އޮތީ ބުނެފައެވެ.\nފަލަސްތީނަށް ޔަހޫދީން ގެންގޮސް ލީ އިރު، ރާއްޖެވެސް އޮތީ، އިނގިރޭސީންގެ އަތްދަށުގައެވެ. ކާބޯތަކެއްޗާއި އެނޫންވެސް ގިނަ ކަންކަމަކީ ސީދާ އިނގިރޭސީންގެ ކޮންޓްރޯލުގައި ހުރި ކަންކަމެވެ. އޭރުގެ ވެރިއަކަށް ހުންނެވީ އިބްރާހިމް ނާސިރެވެ. މާޒީ ހިތި ނަމަވެސް އިސްލާމީ ގައުމަކުން ޔަހޫދީ އިޒްރޭލު ބަލައިގަން ފުރަތަމަ ގައުމަކީ ދިވެހިރާއްޖެއެވެ.\n1965 ގައި އެކަން ހިނގައި ދިޔަ ނަމަވެސް 1974 ގައި ސިޔާސީ ގުޅުން ކަނޑާލިއެވެ. އޭގެ ފަހުން ރައީސް މުހައްމަދު ނަޝީދުގެ ވެރިކަމުގައި އިޒްރޭލާ ގާތްކަން އުފައްދާ، އިޒްރޭލުގެ ޓީމުތައް ރާއްޖެވެސް ގެނައެވެ. އޭގެ ތެރޭގައި ދިވެހިންގެ "ލޯ ބަލާ، އޮޕަރޭޝަން ކުރަން" ޓީމެއްވެސް ގެނެސްގެން އުޅުނެވެ. އަދި ހއ. ފިއްލަދޫ/ދައްޕަރުގައި ދަނޑުވެރިކަން ކުރާ ނަމުގައި އެތަނަށްވެސް އަރުވަން އުޅުނެވެ. ނަމަވެސް ދިވެހިންގެ ދެކޮޅުހެދުމާ އެކު އެކަން ނުވީއެވެ.\nރާއްޖޭގެ ސިޔާސީ މަސްރަހަށް އަންނަމުން ދިޔަ ބަދަލުތަކާއެކު، އިޒްރޭލާ އޮންނަ ގުޅުން މާ ބަދަހިވެގެނެއް ނުދެއެވެ. ވިޔަފާރިއާއި އެހެނިހެން މުއާމަލާތްތައްވެސް ކުރިއަކަށް ނުދިޔައެވެ. އެކަންކަން އެކަށީގެންވާ ގޮތެއްގައި ނުކުރެވުނީ ނުވަތަ ނުކުރީ ދިވެހިން އިޒްރޭލު ދެކެ އަންނަ ރުޅި ސަރުކާރުތަކަށް ވެސް އެނގޭތީއެވެ.\nފަލަސްތީނާ އެއްވެސް ބަޔަކު އަޅާ ނުލަނީ ކީއްވެ؟\nފަލަސްތީނާ ދުނިޔެ އަޅާ ނުލަނީ އެއީ މުސްލިމު ގައުމަކަށް ވާތީއެވެ. ދުނިޔޭގެ ވެރިކަން ޔަހޫދީންގެ އަތްދަށުގައި އޮތީމައެވެ. ފައިސާއާއި ފަސާދައިގެ ދަންތުރައިގައި ޖެހިފައި ތިބި އިސްލާމީ ގައުމުތަކުން އަޅާނުލާތީއެވެ. ބާރާއި ނުފޫޒާއި ފައިސާގެ އެހީގައި އިސްލާމީ ގައުމުތައް ސުންނާފަތި ކޮށްލާފައި ވާތީއެވެ. އިސްލާމީ "ލީޑަރުންނަށް ތިއްބެވި ބޭފުޅުން" ދަން ޖައްސާ މަރާފައި ވާތީއެވެ.\nދުނިޔޭގެ މަންމަ ހެދިފައި އޮތް އދ ވެސް ވިކި ހުސްވެފައި އޮތީމައެވެ.\nއިޒްރޭލުން ފަލަސްތީނަށް ހަމަލާދީ 200 އެތައް މީހަކު މިހާރުވެސް ޝަހީދު ކޮށްލާފައި ވާއިރު، މިހާތަނަށް ކުށްވެރި ކުރީ ފަލަސްތީނުގެ ދިފާއުފައި ހަރަކާތްތެރިވާ ޖަމާއަތްތަކުގެ ހަރަކާތްތަކެވެ. އިޒްރޭލުން ބޮން އޮއްސަމުން ދިޔަޔަސް އެތަން އެމީހުންގެ ލޮލަކަށް ނުފެނެއެވެ. އެއް ލޯ ހުރީ ކަނުވެފައެވެ.\nދިވެހިން ފަލަސްތީނާ އެކު\nދުނިޔޭން މުސްލިމު އާބާދީތައް ނެތިކޮށްލުމުގެ ޔަހޫދީ ޕްލޭނުގެ ދަށުން ހިންގާ ކަންކަމަކީ ދިވެހިންނާއި އަދި ހިތެއް އޮތް އެއްވެސް އިންސާނަކު ބަލައިގަންނަނާނެ ކަމެއް ނޫނެވެ. ދިވެހިންނެކޭ އެއް ގޮތަށް ދުނިޔޭގެ އެކި ގައުމުތަކުގައި، ޣައިރު މުސްލިމުންވެސް ފަލަސްތީނުގެ ދިފާއުގައި އަޑުއުފުލަމުން އެބަދެއެވެ.\nޕަލަސްތީނަށް ތާއީދުކޮށް އެމެރިކާގެ ނިއުޔޯކުގައި ބޭއްވި އިހުތިޖާޖެއް / ފޮޓޯ: ރޮއިޓާސް\nއެހެން ނަމަވެސް ދިވެހިންގެ ހިތްތަކުގައި ފަލަސްތީނަށް މި އޮންނަ ލޯތްބާއި އޯގާތެރިކަމަކީ އަދި ތަފާތު ގިންތިއެއްގައި އޮތް ލޯތްބެކެވެ. މަގުތަކާއި ބެލްކަނީތަކަށް ނުކުމެ ހޫރާލާ ދިދައެއްގެ އިތުރުން ދިވެހިން ވަނީ ފަލަސްތީނަށްޓަކައި އެތައް މަސައްކަތްތަކެއް ކޮށް އެތައް އެހީތެރިކަމެއްވެސް ފޯރުކޮށްދީފައެވެ. ފައިސާއާއި ކާބޯތަކެއްޗާއި އަންނައުނާއި، ނިދާނެ ސާމާނާއި އެފަދަ ކިތަންމެ އެހީތެރިކަމެކެވެ. އަދި މިހާރުވެސް ކެނޑިނޭޅި އެފަދަ އެހީ ދިވެހިންގެ ފަރާތުން ފަލަސްތީނަށް ދަނީ ފޮނުވަމުންނެވެ.\nލޯތްބާއެކު ކެމްޕޭނުގެ ދަށުން ފަލަސްތީނަށް ފޮނުވި އެހީ ލިބުމުގެ އުފާ ޕަލަސްތީނު ކުދިން ފާޅުކުރަނީ\nދިވެހިން ފަލަސްތީނާއެކު ތިބޭތީ، ދިވެހިންނަކީ ކޮންކަމެއް ވާނެ ބައެއްތޯ ބުނެ ޖޯކު ޖަހާ ބަޔަކުވެސް އުޅެއެވެ. ނަމަވެސް އެ ފަރާތްތަކަށް ނޭނގޭ ކަމަކީ ދިވެހިންގެ ބާރުގަދަ އެއް ހަތިޔާރަކީ "އިހުލާސްތެރި ދުއާ" ކަމެވެ. ދިވެހިން ބާރު ހޯދާ، އަދި ޝިފާއަށް އެދޭ ފަރާތަކީ ޚާލިގުވަންތަ ﷲ އެވެ. ހުރިހާ ދިވެހިން ފަލަސްތީނަށްޓަކައި ދުއާ ކޮށްދެއްވާށެވެ. ފަލަސްތީނަށް ނަސްރު ދެއްވުން އެދި އަތްތައް އުފުލާށެވެ.\nރިޕޯޓް އިސްރާއީލް ފަލަސްތީން ދިވެހި ރާއްޖެ\nފަލަސްތީންގައި ތިބި ލޮބުވެތި މުސްލިމް އަޚުންނާއި އުޚްތުން ސަލާމަތް ކޮށް ދެއްވަވާ ރައްކާތެރިކަން ދެއްވަވާށި. އާމީން. އަނިޔާވެރި ޔަހޫދީންނާއި އެމީހުންގެ ވާގިވެރިން ބަލިކުރައްވާ ނިކަމެތި ކުރައްވާށި. އާމީން.\nޔާ ﷲ، ފަލަސްތީނުގެ ރައްޔިތުންނަށް ނަސްތު ދެއްވާ ޔަހޫދީން ބަލިކުރައްވާދޭވެ.


Adheeb Minivan vejje - The Press\nއަދީބު ދޫކޮށްލީ މާލެ ބަންދަށް: އަދީބުގެ އާއިލާ\nނިމާ ހަސަން 14 July 2019, 13:34\nއެމްޓީޑީގެ ލީޑަރު އަދި ކުރީގެ ނައިބު ރައީސް އަހުމަދު އަދީބު / ފައިލް ފޮޓޯ\nކުރީގެ ނައިބު ރައީސް އަހްމަދު އަދީބް މިނިވަންވެއްޖެއެވެ.\nކަރެކްޝަންސް ސާވިސަސްގެ ތަރުޖަމާނު އަހްމަދު ނަސީމު ވިދާޅުވި ގޮތުގައި، އަދީބު މިހާރު ހުންނެވީ ކަރެކްޝަންސްގެ ބެލުމުގެ ދަށުގައި ނޫން ކަމަށާއި، އޭނާ މިހާރު ޖަލު ހުކުމެއް ތަންފީޒު ކުރައްވަމުން ނުގެންދަވާ ކަމަށެވެ.\nމިކަމާ ގުޅިގެން އަދީބުގެ ޕާސްޕޯޓް ހިފަހައްޓާފައިވުމުގެ ސަބަބުން، އާއިލާއިން ބުނަނީ އޭނާ މިނިވަން ވީ ނޫން ކަމަށާއި، އަދީބު ދޫކޮށްލީ މާލެ ބަންދަށް ކަމަށެވެ.\nކޮރަޕްޝަނާއި ޓެރަރިޒަމް ހިމެނޭ ގޮތުން އަދީބު މައްޗަށް އުފުލި ދައުވާ ތަކުގައި 33 އަހަރު ޖަލުހުކުމެއް ތަންފީޒު ކުރައްވަމުން ގެންދެވި ނަމަވެސް ކުޑަ ދުވަސްކޮޅެއްގެ ތެރޭގައި ހުރިހާ ހުކުމެއް ކޯޓުން ވަނީ ބާތިލު ކޮށްފައެވެ. އެގޮތުން ރައީސް އަބްދުﷲ ޔާމީން ދަތުރުކުރެއްވި ލޯންޗުކޮޅުގައި އެއްޗެއް ގޮއްވާލި މައްސަލައިގައި އިއްވާފައިވާ 15 އަހަރުގެ ޖަލު ހުކުމް ވެސް ހައިކޯޓުން ބާތިލްކޮށް ކްރިމިނަލް ކޯޓުން އެ ހުކުމް ރިވިއު ކުރުމަށް ވަނީ އަމުރުކޮށްފައެވެ. އެމައްސަލަ ދައުލަތުގެ ފަރާތުން ސުޕްރީމް ކޯޓަށް ހުށަހެޅުމުން އެމައްސަލާގައި ވަކިގޮތެއް ނިމެންދެން އަދީބުގެ ޕާސްޕޯޓު ވަނީ ހިފަހައްޓާފައެވެ. އެހެންވީމަ މިނިވަންވި ނަމަވެސް ރާއްޖެއިން ބޭރަށް އަދީބަށް ވަޑައެއް ނުގަނެވޭނެއެވެ.\nކޯޓު ހުރުމަތް ކެނޑިކަމުގެ ހުކުމް އަދީބު ތަންފީޒު ކުރަން ފަށާފައިވަނީ މޭ މަހުގެ 30 ވަނަ ދުވަހުއެވެ. އެފަހުން ބޭސްފަރުވާއަށް އިންޑިއާއަށް ފުރާ ވަޑައިގަތުމަށް ހުކުމް ތަންފީޒު ކުރުން މެދު ކަނޑާލުމަށް ފަހު މިމަހުގެ ހަވަނަ ދުވަހު މާލެ އައިސް ހުކުމުގެ ބާކީ ބައި ވަނީ ތަންފީޒުކޮށް ނިންމާފައެވެ. އަދީބު އިންޑިއާއަށް ވަޑައިގެންނެވި އިރު އޭނާގެ މައްޗަށް އޮތީ ކޯޓުގެ ހުރުމަތް ކަނޑުއްވައިގެން އައިސް އޮތް 15 ދުވަހުގެ ހުކުމެކެވެ.\nއިތުރު ލިޔުންތައް އަހުމަދު އަދީބު ސިޔާސީ\nޥަރަށް ރަގަޅު ނިންމުމެއް. ޔާމީނަކަށް އަދީބު ބޮލަށް އެކަނި ޖަހައިގެން ނުހުރެވޭނެ.


8 Vana Ah Youtube Medhuverikoh Enme Faisaa Hoadhanee6Aharuge Mikujjaa\nއަށް ވަނައަށް ޔޫޓިއުބް މެދުވެރިކޮށް އެންމެ ފައިސާ ހޯދަނީ ހަ އަހަރުގެ މިކުއްޖާ\nބައެއް މީހުން އެމީހުން އަދާކުރާ ވަޒީފާއާ މެދު އެހާ ގަޔާއެއް ނުވެއެވެ. އަދި އަނެއް ބަޔަކު އެމީހުން ކުރާ މަސައްކަތަށް އެކަށޭނެ މުސާރައެއް ނުލިބޭތީ ވާޒީފާ އަދާކުރަންވެސް ފޫހިވެއެވެ. އެހެންނަމަވެސް އެހެން މީހުންނާއި ހިލާފަށް އުމުރުން އެންމެ ހަ އަހަރުގެ ރަޔަންއަށް މިކަންކަން ވަރަށް ތަފާތެވެ.\nރަޔަންއަކީ މިހާރު އިންޓަނެޓުގައި މަޝްހޫރު ފަރާތެކެވެ. އަހަރެއްގެ މައްޗަށް 11 މިލިއަން ޑޮލަރު (ގާތްގަނޑަކަށް 169.6 މިލިއަން ރުފިޔާ) ރަޔަން ހޯދަނީ ޔޫޓިއުބްގައި ކުޅޭއެއްޗެހި ރިވިއުކޮށްގެނެވެ. "ރަޔަން ޓޯއީސް ރިވިއު" ގެ ނަމުގައި އަމިއްލަ ޔޫޓިއުބު ޗެނަލްއެއް ހަދައިގެން މަސައްކަތްކުރަމުން އަންނަ ރަޔަންގެ މިހާރު 10 މިލިއަނަށްވުރެ ގިނަ ސަބްސްކްރައިބަރުން އެބަ ތިއްބެވެ.\nހަބަރުތައް ބުނާގޮތުގައި ޓެކްސްއަށް ފައިސާ ދެއްކުމުގެ ކުރިން އޭނާއަށް 11 މިލިއަން ޑޮލަރު ލިބުމާއެކު އޭނާ ވެގެންގޮސްފައިވަނީ ޔޫޓިއުބް މެދުވެރިކޮށް އަށް ވަނަ އަށް އެންމެ ގިނަ ފައިސާ ލިބޭ ފަރާތަށެވެ.\nއުމުރުން އެންމެ ހަތަރު އަހަރުގައި ރަޔަން ފުރަތަމަ ފަހަރަށް ވީޑިއޯ ތައްޔާރުކޮށް ޔޫޓިއުބު މެދުވެރިކޮށް ހިއްސާކުރިއިރު އޭރުއްސުރެ އޭނާ އަންނަނީ ބިލިއަނެއްހާ ވިއުސް ހޯދަމުންނެވެ. ރަޔަންގެ ޗެނަލް ހިޓްވީ އޭނާ ތައްޔާރުކުރި ވީޑިއޯއެއްކަމަށްވާ ޖައަންޓް އެގް ސަޕްރައިޒް ވީޑިއޯ ވައިރަލް ވުމާއެކުއެވެ. އެގޮތުން އެވީޑިއޯއަށް އެކަނިވެސް 800 މިލިއަން ވިއުސް ލިބިފައިވެއެވެ.\nވަރަށް ކުރާ ހިތުން ރަޔަން މަސައްކަތްކުރަމުން އަންނައިރު އޭނާގެ މަންމަ އާއި ބައްޕަގެ ފަރާތުންވެސް މިކަމަށް ވަރަށް ތަރުހީބު ލިބެއެވެ. އެގޮތުން ސައިންސް ޓީޗަރެއްގެ ގޮތުގައި މަސައްކަތް ކުރަމުން އައި ރަޔަންގެ މަންމަ ވަނީ ރަޔަންގެ ޔޫޓިއުބު ޗެނަލްއަށް ލިބެމުން އައި ތަރުހީބާއެކު ވަޒީފާއިން ވަކިވެ ރަޔަންގެ ޔޫޓިއުބު ޗެނަލުގައި ފުލް ޓައިމްކޮށް ހަރަކާތްތެރިވާން ފަށާފައެވެ.\nޔޫޓިއުބް މީހުން ކުޑަކުދިން ފޭޑި


SunOnline: Fahathun araa United molhuvi iru, Tottenham evvana ah\nފަހަތުން އަރައި ޔުނައިޓެޑް މޮޅުވި އިރު، ޓޮޓެންހަމް އެއްވަނައަށް\nޢަބްދުﷲ އައިމަން 30 Nov 2020, 13:05\nމެންޗެސްޓާ ޔުނައިޓެޑާއި ސައުތަމްޓޮން ކުޅުނު މެޗުގެ ތެރެއިން --- ފޮޓޯ//ލައިވްސްކޯ\nއިނގިރޭސި ޕްރިމިއާ ލީގުގައި ރޭ ސައުތަމްޓޮން ދެ ގޯލު ޖަހާފައިވަނިކޮށް ފަހަތުން އަރައި މެންޗެސްޓާ ޔުނައިޓެޑް މޮޅު ހޯދި އިރު، ޗެލްސީއާ އެއްވަރުކޮށް ޓޮޓެންހަމް ތާވަލުގެ އެއްވަނައަށް ޖެހިލައިފި އެވެ.\nސައުތަމްޓޮން ދަނޑުގައި ރޭ ކުޅުނު އެ މެޗުން މެންޗެސްޓާ ޔުނައިޓެޑް ކުރި ހޯދީ 2-3ގެ ނަތީޖާއަކުންނެވެ. އެ މެޗުން ލިބުނު މޮޅާ އެކު ޖުމުލަ 16 ޕޮއިންޓް ހޯދައިގެން ޔުނައިޓެޑް މިވަގުތު އޮތީ އަށް ވަނައިގަ އެވެ. ރޭ ޗެލްސީއާ އެއްވަރުކޮށް ޓޮޓެންހަމުން އެއްވަނައަށް ޖެހިލި އިރު، އެ ޓީމަށް ލިބިފައި ވަނީ 21 ޕޮއިންޓެވެ. ދެވަނައިގައި އޮތް ލިވަޕޫލް ވެސް 21 ޕޮއިންޓް ހޯދާފައިވާ އިރު، ޓޮޓެންހަމް ކުރި ހޯދަނީ ފައިދާ ގޯލުންނެވެ.\nސައުތެމްޓަން ދަނޑުގައި ރޭ ފުރަތަމަ ހާފުގައި އެ ޓީމުން ޔެން ބެޑްނަރެކް އާއި ޖޭމްސް ވޯޑް-ޕްރައުސްގެ ހިލޭ ޖެހުމުން ދެ ގޯލުގެ ލީޑެއް ނެގި އެވެ. އެކަމަކު މެޗު ބަދަލުކޮށްލީ ދެ ވަނަ ހާފުގައި ބަދަލު ކުޅުންތެރިއެއްގެ ގޮތުގައި ކުޅެން އެރި ޔުނައިޓެޑްގެ އުރުގުއޭ ފޯވާޑް އެޑިންސަން ކަވާނީ އެވެ.\nމިފަހަރުގެ ޓްރާންސްފާގައި ޕީއެސްޖީ ދޫކޮށް ޔުނައިޓެޑަށް ބަދަލުވި ކަވާނީ ވަނީ ރޭގެ މެޗުގައި ދެ ގޯލުގެ އިތުރުން ބްރޫނޯ ފަނޭންޑޭޒް ޖެހި ގޯލު ޖަހަން އެސިސްޓް ކޮށްދީފަ އެވެ. ކަވާނީ އޭނާގެ ފަހު ގޯލު ޖަހައި ޔުނައިޓެޑަށް ރޭގެ މޮޅު ޔަގީންކޮށްދިނީ މެޗުގެ އިތުރުވަގުތުގެ ތެރޭގަ އެވެ.\nޗެލްސީ ދަނޑުގައި ރޭ ކުޅުނު މެޗު 0-0 އިން އެއްވަރުވި ނަމަވެސް ދެ ޓީމުގެ ފަރާތުން ރަނގަޅު ކުޅުމެއް ވަނީ ފެނިފަ އެވެ. މިއީ 2015 ވަނަ އަހަރަށް ފަހު ޓޮޓެންހަމާއި ޗެލްސީ ކުޅުނު މެޗެއް ލަނޑެއް ނުޖެހި އެއްވަރުވި ފުރަތަމަ ފަހަރެވެ.\nމީގެ އިތުރުން ރޭ ވުލްވްސްއާ ދެކޮޅަށް އާސެނަލް ކުޅުނު މެޗުން އެ ޓީމު ވަނީ ބަލިވެފަ އެވެ. އަމިއްލަ ދަނޑުގައި ކުޅުނު އެ މެޗުން ވުލްވްސް ކުރި ހޯދީ 1-2ގެ ނަތީޖާއަކުންނެވެ. އެއާ އެކު އާސެނަލް މިވަގުތު އޮތީ ތާވަލުގެ 14 ވަނައިގަ އެވެ.\nއެމިރޭޓްސް ސްޓޭޑިއަމުގައި ރޭ ކުޅުނު އެ މެޗުން ވުލްވްސް އަށް ލީޑުނަގައިދިނީ ޕެޑްރޯ ނެޓޯ އެވެ. އާސެނަލަށް އެއްވަރުކޮށްދިން ލަނޑު ގަބްރިއެލް މަގަޅާއެސް ޖެހިއިރު، ފުރަތަމަ ހާފު ނިމުމުގެ ކުރިން ވުލްވްސް އަށް އަލުން ލީޑުނަގައިދިނީ ކަސްޓޭލޯ ޕޮޑެންސް އެވެ.


Euro Qualification: Germany Molhuvumun Groupge Vaadhaverikan Boduvejje - Vaguthu\nޔޫރޯ ކޮލިފިކޭޝަން: ޖާމަނީއަށް ލިބުނު މުހިއްމު މޮޅާއެކު ގްރޫޕްގެ ވާދަވެރިކަން ބޮޑުވެއްޖެ\nނޮދަން އަޔަލޭންޑް ބަލިކޮށް ޖާމަނީ އިން ޔޫރޯ ކޮލިފައިންގައި މުހިއްމު މޮޅެއް ހޯދައި ހަމަނޭވާއެއްލައިފި އެވެ.\nމިދިޔަ ހުކުރު ދުވަހު އަމިއްލަ ގައުމުގައި ހޮލަންޑު އަތުން ބަލިވުމުގެ ސަބަބުން ޖަރުމަނު ޓީމަށް ބޮޑެތި ފާޑުކިއުންތަކަކާއި އަމާޒުވި އެވެ. މިދިޔަ އަހަރުގެ ވޯލްޑް ކަަޕްގައި ލަދުވެތި ގޮތަކަށް ކަޓައިގެން ދިއުމުގެ އިތުރުން މި އަހަރު ބޭއްވި ޔުއެފާ ނޭޝަންސް ލީގުގައިވެސް އާދައިގެ ގޮތަކަށް ޖަރުމަނު ޓީމު ފެނިގެންދިއުމުން ކޯޗު ޖޯކިމް ލޯ އަށް ވަނީ ޕްރެޝަރާއި ކުރިމަތިވެފަ އެވެ. އެ ހުރިހާ ކަމެއް ބޯމަތީގައި އޮވެ ޖަރުމަނުން ރޭ ޔޫރޯ ކޮލިފައިންގައި ނޮދަން އަޔަލޭންޑް އާއި ވާދަކުރީ މޮޅަކަށް ވަރަށް ބޭނުންވެގެންނެވެ.\nމެޗުގެ ފުރަތަމަ ހާފުގައި ކޯޗު މައިކަލް އޯނިލްގެ އިރުޝާދުގެ ދަށުން އަޔަލޭންޑުން ޖާމަނީ އަށް ދުއްތުރާތަކެއް ކުރިއިރު ކީޕަރު ނޯޔާ އަށް އެ ހާފު ވެގެންދިޔައީ ބޮލުގެ ރިހުމަކަށެވެ. ސްކޮޓްލޭންޑްގެ ކްލަބަކަށް ކުޅެމުން އަންނަ ފޯވަޑް ކޮނޯ ވޮޝިންގްޓަންގެ ނުރައްކާތެރި ދެ ހަމަލާއެއް ހުޝިޔާރުކަމާއެކީ މަތަކޮށް ނޯޔާ ވަނީ ބާސާގެ ކީޕަރު ޓާ ސްޓެޖަންގެ ބަދަލުގައި އޭނާ އަށް ފުރުސަތު ދިނުން ގޯސް ނޫންކަން ދައްކުވައިދީފަ އެވެ. ނޯޔާގެ މޮޅު ކުޅުމާއެކު ޖަރުމަނުން ފުރަތަމަ ހާފު ފަރުޖައްސާލީ 0-0ގެ ނަތީޖާއެއްގަ އެވެ.\nދެވަނަ ހާފު ޖޯކިމް ލޯގެ ޓީމުން ފެށީ ސްޓައިލުގަ އެވެ. ބުންޑެސްލީގާގެ ލީޕްޒިގް އަށް ކުޅެމުން އަންނަ 27 އަހަރުގެ ފޯވަޑް މާރްސެލް ހަލްސްޓެންބާގް ލަނޑުން ޖާމަނީ އިން މެޗު ތެރެއަށް ނޭވާލައި ތިން ޕޮއިންޓަށް އަމާޒު ހިފާލި އެވެ. ދެވަނަ ހާފުގައި އެޓޭކިންގް ފުޓްބޯޅަ އަކަށް ބަދަލުކޮށް ޖަރުމަނު ޓީމުން ހަމަލާއަކަށްފަހު ހަމަލާއެއް އުފައްދަމުން ދިޔަ އެވެ. އެގޮތުން ޒުވާން ފޯވަޑުން ކަމަށްވާ ސާޖް ގްނާބްރީ އާއި ޓިމޯ ވާނާގެ ފަރާތުން ފުލުފުލުގައި ނުރައްކާތެރި ހަމަލާތަކެއް އަޔަލޭންޑް ގޯލަށް އަމާޒުވި އެވެ.\nދެ ގޯލްކީޕަރުންގެ ފަރާތުން ވެސް މޮޅު ކުޅުމެއް ފެނިގެންދިޔަ މެޗުގައި ޖާމަނީ އަށް ދެވަނަ ފަހަރަށް އަޔަލޭންޑްގެ ގޯލު ފޫއަޅުވާލެވުނީ މެޗުގެ އިތުރު ވަގުތުގަ އެވެ. އެ ލަނޑު ޖަހައިދިނީ ދެވަނަ ހާފުގައި މޮޅު ކުޅުމެއް ދެއްކި ގްނާބްރީ އެވެ.\nރޭ ލިބުނު މޮޅާއެކު ޖާމަނީ އިން ވަނީ ޕޮއިންޓްގެ ގޮތުން އަޔަލޭންޑާއި އެއްވަރު ކޮށްފަ އެވެ. ދެޓީމަށްވެސް މިހާތަނަށް ފަސް މެޗުން ބާރަ ޕޮއިޏްޓް ލިބިފައިވާއިރު މިގްރޫޕްގެ ތިންވަނައިގައި ނުވަ ޕޮއިންޓާއެކު އޮތް ހޮލަންޑުން އަންނަނީ ގްރޫޕްގެ އެންމެ ކުރިއަށް ޖެހިލުމަށް ފައިވިއްދަމުންނެވެ. ޖާމަނީ އާއި އަޔަލޭންޑަށް ހޮލަންޑަށްވުރެ އިތުރަށް އެއް މެޗު ކުޅެގެން ކުރިލިބޭއިރު މި ގްރޫޕް ވެފައިވަނީ މިފަހަރުގެ ކޮލިފައިންގައި އެންމެ ވާދަވެރި ގްރޫޕަށެވެ.


ކ. ކާށިދޫން މާލެ އަށް ދަތުރުކުރި ދޯންޏެއް، ވެސްޓް ޕާކް ސަރަހައްދުގެ ތޮށިގަނޑު މައްޗަށް މިއަދު އަރައިފި އެވެ.\nFebruary 08, 2020 1\nޚަބަރެއް ނުވެގެން، ހޯދަމުން ދިޔަ ލޯންޗު ފެނިއްޖެ\nގދ. ފިޔޯރީން ފުރައިގެން އައްޑޫ ހިތަދު އަށް ދަތުރުކުރި ލޯންޗެއްގެ ޚަބަރެއް ނުވެގެން އެމްއެންޑީއެފް ކޯސްޓް ގާޑުން އެ ލޯންޗު ހޯދަން ފަށައިފި އެވެ.\nމާލެއަތޮޅު ކަގި ކައިރީ އޮންނަ ފަރަކަށް މި މަހުގެ ފަސް ވަނަ ދުވަހު އެރި "ޓީޓީއެސް ފާނަ" ދޯނީގެ ކައްޕި ގެއްލިގެން، އޭނާ ހޯދަން އޭރު ފެށި މަސައްކަތް އެމްއެންޑީއެފްގެ ކޯސްޓްގާޑުން އަދިވެސް ހުއްޓާނުލާ ކަމަށް އެމްއެންޑީއެފްގެ މީޑިއާ އޮފިސަރު މޭޖާ އިބްރާހީމް އާޒިމް މިއަދު ވިދާޅުވެއްޖެ އެވެ.\nބ. އަނގަފަރު ކައިރީގައި މިދިޔަ ހުކުރު ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ނަސްރުﷲ އަބްދުﷲ ގެއްލުނު ހާދިސާގައި ލޯންޗުން ޖެހިފައިވާ ކަމަށް ބެލެވެނީ ޑިންގީގެ ފަހަތުން...\nJanuary 07, 2020 6\nބ. އަނގަފަރު ކައިރީގައި މިދިޔަ ހުކުރު ދުވަހުގެ ރޭ ހިނގި ކަނޑުމަތީގެ އެކްސިޑެންޓުގައި ގެއްލިގެން ހޯދާ ނަސްރުﷲ އަބްދުﷲ އިން ޑިންގީގެ ބައެއް ކަނޑު އަޑިން މިއަދު ހެނދުނު ފެނިފައިވާ...\nނަސްރަކީ ހެޔޮ މީހެއް، މަހަށް ދިޔައީ އާއިލީ އުފަލަށް!\nބޮޑު ޗުއްޓީ ފެށުމާ އެކު އަންހެނުންނާއި ދެ ދަރިން ބ. ދަރަވަންދުއަށް ދިޔަ ނަމަވެސް ނަސްރުﷲ އަބްދުﷲ، 41، މާލޭގައި މަޑުކުރީ އޮފީހުގެ ކަންކަން ހަމައަކަށް އެޅެންދެނެވެ. ސްކޫލް ބަންދަށް...\nJanuary 06, 2020 18\nފަރަށް އެރި ދޯންޏެއްގެ ދިވެހި ކައްޕި ގެއްލިއްޖެ\nމާލެ އަތޮޅު ފަރަކަށް މިއަދު ހެނދުނު އެރި ދޯންޏެއްގެ ދިވެހި ކައްޕި ގެއްލިގެން ހޯދަން ފަށައިިފި އެވެ.\nJanuary 04, 2020 12\nނަސްރުﷲ ވެއްޓުނީ ލޯންޗުން ޖެހި ކަމަށްވޭ: ކައުންސިލް\nކަނޑުމަތީގައި މިދިޔަ ބުރާސްފަތިދުވަހުގެ ރޭ ހިނގި އެކްސިޑެންޓުގައި ނަސްރުﷲ އަބްދުﷲ، 41، ކަނޑަށް ވެއްޓުނީ ލޯންޗުން އޭނާގެ ގައިގައި ޖެހުމުން ކަމަށް ބެލެވޭ ކަމަށް ބ. ދަރަވަންދޫ ކައުންސިލުން މިއަދު ބުނެފި އެވެ.\nJanuary 03, 2020 11\nނަސްރުﷲ ހޯދުމަށް ހެލިކޮޕްޓަރާއި ރޮބަޓް ބޭނުންކުރަނީ\nލޯންޗަކާއި ޑިންގީއެއް ޖެހި، ރޭ އިރާކޮޅު ގެއްލުނު މީހާ ހޯދުމަށް ހެލިކޮޕްޓަރާއި ރޮބަޓް ބޭނުން ކޮށްގެން ކަނޑު ސަރަހައްދު ބަލަން ފަށާފައިވާ ކަމަށް އެމްއެންޑީއެފް ކޯސްޓް ގާޑުން މިއަދު...\nJanuary 03, 2020 7\nރޭ އިރާކޮޅު ލޯންޗަކާއި ޑިންގީއެއް ޖެހިގެން ގެއްލުނު މީހާ އާއި ޑިންގީ ވެސް އަދި ނުފެންނަ ކަމަށް، އެމްއެންޑީއެފުން މިއަދު ބުނެފި އެވެ.\n34 މީހުންނާއެކު ދަތުރުކުރި ސަފާރީއެއް ފަރަށް އަރައިފި\n34 މީހުންނާ އެކު ދަތުރުކުރި ސަފާރީއެއް ފަރަށް އަރައިފި އެވެ.\nކަނޑު ދަތުރު ކުރުމުގައި މޫސުމަށް ސަމާލުވާން އެދެފި\nމި ދުވަސްވަރު މޫސުން ގޯސްވެ، ކަނޑު ގަދަވާނެ ކަމަށް ލަފާ ކުރެވޭތީ ކަނޑު ދަތުރު ކުރާއިރު މޫސުމަށް ސަމާލުވާން އެމްއެންޑީއެފުން އިލްތިމާސްކޮށްފި އެވެ.\nAugust 31, 2019 40\nއޭރު ގަޑިން ހެނދުނު 11:53 އެވެ. ހަނިމާދޫ ބޮޑު ފަޅުގެ ތަންކޮޅެއް މަޑު ދިމާއަކުން ވަނުމަށްޓަކައި ލޯންޗު އަނބުރާލައިގެން، ގަދާގައި މިސްރާބު ހިފާލަނީ އެވެ. ބިރުން ތިބި ދަތުރުވެރިންގެ ތެރެއިން އައިމިނަތު އާސިމާއަށް ކޯލެއް އަ އެވެ. ދަބަސް ތެރެއިން ފޯނު ނަގަން އޭނާ މަސައްކަތް ވެސް ކުރި އެވެ. އެކަމަކު އެހާ ހިސާބުން ލޯންޗު ބަންޑުން ޖަހާލި...\nލޯންޗު ކައިރިއަށް ދިޔަ ސިފައިންގެ ޑިންގީ ވެސް ބަންޑުން\nހދ. ނޮޅިވަރަންފަރުން ފުރައިގެން 10 މީހުންނާ އެކު ދަތުރު ކުރި ލޯންޗު ބަންޑުން ޖަހާލުމުން، މީހުން ސަލާމަތްކުރަން ސިފައިން ފުރަތަމަ ދިޔައީ ޑިންގީއެއްގައި ކަމާއި އެ ޑިންގީ ވެސް ބަންޑުން...\nކޮޅިގަނޑެއް، މަދު ސިކުންތުކޮޅެއް، ލޯންޗު ބަންޑުން!\nގިނަ ބަޔަކު ގަބޫލުކުރާ ގޮތުން ނަމަ، އެއީ ކިތަންމެ ގަދަ ކަނޑެއްގައި ވިޔަސް ދަތުރުކޮށްލަން ކެރޭ ޖެހިލުންކުޑަ ކައްޕިއެކެވެ. އޭނާގެ އުމުރުގެ ގިނަ ދުވަސްތައް ހޭދަކުރީ ވަރުބަލި ކަމެއް...\n"ލައިފްޖެކެޓު އެޅުވުމަކީ ކެޕްޓަންގެ ޒިންމާއެއް"\nފަސިންޖަރުން ލައިފްޖެކެޓު އެޅުވުމަކީ އެ އުޅަނދެއްގެ ކެޕްޓަންގެ ޒިންމާއެއް ކަމަށް ޓްރާންސްޕޯޓު އޮތޯރިޓީން މިރޭ ބުނެފި އެވެ.


LIVE: Inthihaabun Sarukaaru Bodu Bayyakaai Dhimaa Ah - Vaguthu\nކޮވިޑްގެ އަދަދުތައް މައްޗަށް -7ގަޑިއިރު ކުރިން\n6 މަސް ކުރިން ( އޭޕްރީލް 11, 2021 )\nއިއްޔެ ބޭއްވި ލޯކަލް ކައުންސިލް އިންހާބުގައި މާލެ އާއި އައްޑޫގެ އިތުރު ގޮނޑިތަކެއް އެމްޑީޕީއަށް ލިބިދާނެ ކަމަށް ބެލެވޭ ކަމަށް އެމްޑީޕީން ބުނެފި\nBREAKING: Male Aai Addu Ge Ithuru Gondithakeh Libidhaane - MDPhttps://t.co/kwOu1PW00R\nއިއްޔެ ކުރިއަށް ގެންދިޔަ ލޯކަލް ކައުންސިލް އިންތިހާބުގައި ޕީޕީއެމްއަށް މިނިވަން ކަމާއި އެކީ ކެމްޕެއިން ކުރެވުނު ނަމަ، ވެރިކަން ހިންގާ މައި ޕާޓީ ކަމުގައިވާ އެމްޑީޕީއަށް އެންމެ ގޮނޑިއެއްވެސް ނުލިބޭނެ ކަމަށް އިދިކޮޅު ޕީއެންސީގެ ލީޑަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ.\nMinivan Kamaai Eky Campaign Kurevunu Nama MDP Ah Evves Gondi Eh Nulibeyne- Adhureyhttps://t.co/d51YsEBu3E\nކުރީގެ ހައުސިން މިނިސްޓަރ އަދި މާލޭގެ މޭޔަރުކަމަށް އިންތިހާބުވެފައިވާ ޕީޕީއެމްގެ ކެންޑިޑޭޓް ޑރ. މުހައްމަދު މުއިއްޒުއަށް އެމްޑީޕީގެ ރައީސް، ކުރީގެ ރައީސް މުހައްމަދު ނަޝީދު ތައުރީފްކުރައްވައިފި\nMuizzu Akee Varah Rangalhu, Gabilu, Kulhadhaana Candidateh - Nasheed https://t.co/2dPOvn5hQG\nއިއްޔެ އޮތް ކައުންސިލް އިންތިހާބުގައި މާލޭ ކައުންސިލަރު ކަމަށް މާފަންނު ހުޅަނގު އުތުރު ދާއިރާ އިން ވާދަކުރެއްވި ޕީޕީއެމްގެ ކެންޑިޑޭޓާއި މައްޗަން ގޯޅި މެދު ދާއިރާއިން ވާދަކުރެއްވި ޕީޕީއެމް ކެންޑިޑޭޓް އިންތިހާބު ކާމިޔާބު ކޮށްފި\nBREAKING: Male Ge Ithuru2Gondi PPM In Kaamiyaabu Kohffihttps://t.co/oDpDb5udqb\nލޯކަލް ކައުންސިލްތަކުގެ އިންތިޚާބުގެ ކެމްޕޭންގައި މާލެ ސިޓީގެ އިންތިޚާބީ މޭޔަރު ޑރ. މުހައްމަދު މުއިއްޒުއާ ދެކޮޅަށް "ރަނގަޅަށް" އެންޓި ކެމްޕޭން ކުރި ނަމަ އެމްޑީޕީއަށް އެ އިންތިޚާބު ކާމިޔާބު ކުރެވޭނެ ކަމަށް އެ ޕާޓީގެ ރައީސް، އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެ\nMale'ge Hatharu Dhaairaaehge Vote Alun Gunan MDP In Edhijjehttps://t.co/qAsnetkLiY\nނާކާމިޔާބީ ކުރިމަތިވިޔަސް ސިޔާސީ މަސައްކަތުންވެސް އަދި ލީޑަރު ކަމުންވެސް ދުރަށް ވަޑައިނުގަންނަވާނެ ކަމަށް އެމްޑީޕީގެ ރައީސް، ރައީސް މުހައްމަދު ނަޝީދު ވިދާޅުވެއްޖެ\nBREAKING: Baliviyas Party Ge Leader Kamun Dhurah Nudhaanan - Nasheedhttps://t.co/NhhUcSBnMZ\nއިއްޔެ މުޅި ރާއްޖޭގައި ކުރިއަށް ގެންދިޔަ ލޯކަލް ކައުންސިލް އިންތިހާބުގައި މާލެ ސިޓީން ވެރިކަންކުރާ މައި ޕާޓީ އެމްޑީޕީން ނާކާމިޔާބީ ކުރިމަތިވީ އެމްޑީޕީގެ އެތެރޭގެ ކޮރަޕްޝަނުގެ ސަަބަބުން ކަމަށް އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެ\nBREAKING: Inthihaabuge Naakaamiyaabeege Sababakee MDP Ethereyge Corruption - Nasheedhttps://t.co/fi1MhOzAa9\nހދ. އަތޮޅު ކައުންސިލްގެ ފުރިހަމަ މެޖޯރިޓީއެއް ވެރިކަން ކުރާ އެމްޑީޕީއަށް ނުލިބޭ ކަން އިއްޔެ ކުރިއަށް ގެންދިޔަ ކައުންސިލް އިންތިޚާބުގެ ނަތީޖާ އިން ދައްކައިފި\nBREAKING: Hdh. Atholhu Council Ge Majority MDP Ah Nulibunuhttps://t.co/bVfoC1TsqW\nBREAKING NEWS: Addu In Gondithakeh Gellunee Etherey Ge Vaadhaverikamuge Sababun - Nizar https://t.co/U5K33igw1F\nހއ.އަތޮޅު ކައުންސިލްގެ މެޖޯރިޓީ އެމްޑީޕީއަށް ނުލިބުނު\nHA.Atholhu Council Ge Majority MDP Ah Nulibunu https://t.co/QCCNKHthzo\nރައީސް ޞާލީހްގެ އަތޮޅުގެ ވެރިކަން ވެސް އިދިކޮޅު ޕީޕީއެމްއަށް\nRaees Solih Ge Atholhuge Verikan Ves PPM Ah https://t.co/mJgumKnoSs\nBREAKING NEWS: Dr.Muizzu Ah Ehbaarulun Dheynan - Nasheed https://t.co/sE7xppLJSp\nތ.އަތޮޅާއި ފ.އަތޮޅާއި ރ.އަތޮޅުގެ ވެރިކަމަށް ޕީޕީއެމް ކެންޑިޑޭޓުން\nTh.Atholhaai F.Atholhaai R.Atholhu Ge Verikamah PPM Candidatun https://t.co/Ncs5tcCLaS\nނާކާމިޔާބުވީ ރައްޔިތުންގެ އުއްމީދުތަކާއި އެއްވަރަށް މަސައްކަތް ނުކުރެވިގެން - ފައްޔާޒް\nNaakaamiyaabvee Rayyithun Ge Uhmeedhuthakaai Evvarah Masaiykaiy Nukurevigen - Fayyaz https://t.co/Eg28JComRm\nCouncil Inthihaabakee Democracy Dheke Loabivaa Meehunnah Libunu Kaamiyaabeh - Mariya https://t.co/JhpOnRULrR\nއިބުރާގެ ބަހުގެ ހޫނު ހަމަލާތަކެއް އެމްޑީޕީގެ ލީޑަޝިޕަށް.\nIbra Ge Bahuge Hamalaa Thakeh MDP Ge Leadership Ah https://t.co/igKoKCwF8r\nދިއްދޫގައި ބެހެއްޓި ވޯޓު ފޮއްޓެއްގެ ތެރެއިން އަތޮޅު ކައުންސިލްގެ ރައީސް ކަމަށް ވާދަކުރައްވާ ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓު މޫސާ ޝަފީގަށް 241 ވޯޓު ލިބިވަޑައިގެންނެވި އިރު، ޕީޕީއެމްގެ ކެންޑިޑޭޓު ހުސެއިން ރަޝީދަށް ލިބިވަޑައިގަތީ 190 ވޯޓު.\nދިއްދޫ ކައުންސިލްގެ ރައީސް ކަމަށް ވާދަކުރައްވާ ކެންޑިޑޭޓުންގެ ތެރެއިން ޕީޕީއެމްގެ ކެންޑިޑޭޓު އަބްދުﷲ ރަޝީދަށް 212 ވޯޓު ލިބިވަޑައިގެންނެވި އިރު އެމްޑީޕީގެ ކެންޑިޑޭޓު އަބްދުﷲ ސިރާޖަށް 216 ވޯޓު ލިބިވަޑައިގެންނެވި.\nއަންހެނުންގެ ހާއްސަ ގޮނޑިއަށް ވާދަކުރެއްވި އެމްޑީޕީގެ ކެންޑިޑޭޓުން ކަމަށްވާ ޒަހީރާ މުހައްމަދަށް 237 ވޯޓު، އައިޝަތު ނަޒްމާ އަށް ވެސް 237 ވޯޓު، އައިޝަތު ޝަދީލާ އަށް 255 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އައިމިނަތު ޒުހުދާ އަށް 174 ވޯޓު އަދި ފާތުމަތު އަރޫޝާ އަށް 186 ވޯޓު ލިބިވަޑައިގެންނެވި.\nރަށު ކައުންސިލް އާންމު މެމްބަރު ކަމަށް އެމްޑީޕީގެ ކެންޑިޑޭޓުން ކަމަށްވާ އަބްދުﷲ މާހިރަށް 223 ވޯޓު، އަބްދުﷲ ވަހީދަށް 219 ވޯޓު، އަބްދުﷲ ރަޝީދަށް 226 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުންގެ ތެރެއިން އަހުމަދު އަބްދުލްގައްޔޫމަށް 137 ވޯޓު، އަބްދުﷲ ރަޝީދަށް 167 ވޯޓު އަދި މޫސާ ލަތީފަށް 173 ވޯޓު ލިބިވަޑައިގެންނެވި.\nލ.ގަމުގެ ހުރިހާ ގޮނޑިއެއް އެމްޑީޕީ އިން ކާމިޔާބު ކޮށްފި.\nBREAKING NEWS: L.Gamuge Hurihaa Gondieh MDP In Kaamiyaab Koffi https://t.co/U0Ok1QRbUx\nހއ.އިހަވަންދޫގައި7-0އިން ޕީޕީއެމްއިން އެމްޑީޕީ ބަލިކޮށްފި.\nBREAKING NEWS: HA.ihavandhoo Gai 7-0 In PPM In MDP Balikohfi https://t.co/0Q4OeLwnCn\nރ. މަޑުއްވަރީގައި ބެހެއްޓި ވޯޓު ފޮއްޓެއްގެ ވަގުތީ ނަތީޖާ ދައްކާ ގޮތުގައި އަތޮޅު ކައުންސިލްގެ ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓު އަލީ ޝާހިދަށް 229ވޯޓު ލިބިވަޑައިގެންނެވި އިރު، ޕީޕީއެމްގެ ކެންޑިޑޭޓު ހުސެއިން ނާސިފަށް 184 ވޯޓު ލިބިވަޑައިގެންނެވި.\nމަޑުއްވަރީ ކައުންސިލްގެ ރައީސް ކަމަށް ވާދަކުރެއްވި އެމްޑީޕީގެ ކެންޑިޑޭޓު އަހުމަދު ރަފީއު އަށް 150 ވޯޓު ލިބިވަޑައިގެންނެވި އިރު ޕީޕީއެމްގެ ކެންޑިޑޭޓު މުހައްމަދު ސޯދިގަށް 236 ވޯޓު ލިބިވަޑައިގެންނެވި. އަދި އަމިއްލަ ގޮތުން ވާދަކުރައްވާ މުހައްމަދު ޝިހާމަށް 45 ވޯޓު ލިބިވަޑައިގެންނެވި.\nމަޑުއްވަރީ ކައުންސިލްގެ އަންހެނުންގެ ހާއްސަ ގޮނޑި އަށް އެމްޑީޕީން ވާދަކުރެއްވި ކެންޑިޑޭޓުން ކަމަށްވާ މަރިޔަމް ނާޝިދާ އަށް 153 ވޯޓު، އައިމިނަތު ޒިހުނާ އަށް 167 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ ފާތުމަތު އާސިފާ އަށް 231 ވޯޓު، އައިމިނަތު ނާއިދާ އަށް 235 ވޯޓު ލިބިވަޑައިގެންނެވި.\nމަޑުއްވަރީގެ އާންމު މެމްބަރުންގެ ގޮނޑި އަށް އެމްޑީޕީގެ ފަރާތުން ވާދަކުރެއްވި މުހައްމަދު ނިޝާމަށް 172 ވޯޓު، އާޔަތުﷲ ނައީމަށް 166 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އަހުމަދު އަޝްރަފަށް 236 ވޯޓު،، ހަސަން އާރިފަށް 219 ވޯޓު ލިބިވަޑައިގެންނެވި.\nރ. މަޑުއްވަރީގައި ބެހެއްޓި ވޯޓު ފޮއްޓެއްގެ ވަގުތީ ނަތީޖާ ދައްކާ ގޮތުގައި އަތޮޅު ކައުންސިލްގެ ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓު އަލީ ޝާހިދަށް 211 ވޯޓު ލިބިވަޑައިގެންނެވި އިރު، ޕީޕީއެމްގެ ކެންޑިޑޭޓު ހުސެއިން ނާސިފަށް 184 ވޯޓު ލިބިވަޑައިގެންނެވި.\nމަޑުއްވަރީ ކައުންސިލްގެ ރައީސް ކަމަށް ވާދަކުރެއްވި އެމްޑީޕީގެ ކެންޑިޑޭޓު އަހުމަދު ރަފީއު އަށް 156 ވޯޓު ލިބިވަޑައިގެންނެވި އިރު ޕީޕީއެމްގެ ކެންޑިޑޭޓު މުހައްމަދު ސޯދިގަށް 229 ވޯޓު ލިބިވަޑައިގެންނެވި. އަދި އަމިއްލަ ގޮތުން ވާދަކުރައްވާ މުހައްމަދު ޝިހާމަށް 18 ވޯޓު ލިބިވަޑައިގެންނެވި.\nމަޑުއްވަރީ ކައުންސިލްގެ އަންހެނުންގެ ހާއްސަ ގޮނޑި އަށް އެމްޑީޕީން ވާދަކުރެއްވި ކެންޑިޑޭޓުން ކަމަށްވާ މަރިޔަމް ނާޝިދާ އަށް 207 ވޯޓު، އައިމިނަތު ޒިހުނާ އަށް 196 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ ފާތުމަތު އާސިފާ އަށް 178 ވޯޓު، އައިމިނަތު ނާއިދާ އަށް 169 ވޯޓު ލިބިވަޑައިގެންނެވި.\nމަޑުއްވަރީގެ އާންމު މެމްބަރުންގެ ގޮނޑި އަށް އެމްޑީޕީގެ ފަރާތުން ވާދަކުރެއްވި މުހައްމަދު ނިޝާމަށް 181 ވޯޓު، އާޔަތުﷲ ނައީމަށް 194 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އަހުމަދު އަޝްރަފަށް 216 ވޯޓު،، ހަސަން އާރިފަށް 170 ވޯޓު ލިބިވަޑައިގެންނެވި.\nތިނަދޫ ކައުންސިލްގެ ގޮނޑިތަކެއް ފުރަތަމަ ފަހަރަށް ޕީޕީއެމްއަށް.\nBREAKING NEWS: Thinadhoo Council Ge Gondithakeh Furathama Faharah PPM Ah https://t.co/HmWVYzU2xG\nހއ. މާރަންދޫ އަށް ހާއްސަކޮށް މާލޭގައި ބެހެއްޓި ވޯޓު ފޮށީގެ ވަގުތީ ނަތީޖާ އަށް ބަލާއިރު، ހއ. އަތޮޅުގެ ކައުންސިލް ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓަށް 83 ވޯޓު ލިބިވަޑައިގެންނެވި އިރު ޕީޕީއެމްގެ ކެންޑިޑޭޓު ހުސެއިން ރަޝީދަށް ލިބިވަޑައިގަތީ 65 ވޯޓު.\nމާރަންދޫ ރަށު ކައުންސިލްގެ ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓު ހަސަން ރިޒާ އަށް 75 ވޯޓު ލިބިވަޑައިގެންނެވި އިރު، އަމިއްލަ ގޮތުން ވާދަކުރައްވާ އިބްރާހިމް އަހުމަދަށް ނުވަ ވޯޓު އަދި ޖައިލަމް ހާރޫނަށް 78 ވޯޓު ލިބިވަޑައިގެންނެވި.\nމާރަންދޫ އަންހެނުންގެ ގޮނޑި އަށް ވާދަކުރައްވާ އެމްޑީޕީގެ ކެންޑިޑޭޓުންގެ ތެރެއިން އައިމިނަތު ޒީނިޔާ 83 ވޯޓު، އަފީފާ ހާލިދަށް 77 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓު އައިމިނަތު ޒުހައިނާ އަށް ލިބިވަޑައިގަތީ 16 ވޯޓު. އަމިއްލަ ކެންޑިޑޭޓުން ކަމަށްވާ ނާހިދާ ހާރޫނަށް 49 ވޯޓު އަދި އައިމިނަތު ސިރާނީ އަށް 18 ވޯޓު ލިބިވަޑައިގެންނެވި.\nމާރަންދޫގެ އާންމު މެމްބަރުންގެ ގޮނޑިއަށް ވާދަކުރެއްވި ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓުން ކަމަށްވާ އަހުމަދު ރަމީޒަށް 59 ވޯޓު، މުހައްމަދު އިބްރާހިމަށް 58 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓު ހުސެއިން އާދަމަށް 70 ވޯޓު ލިބިވަޑައިގެންނެވި. އަމިއްލަ ކެންޑިޑޭޓުން ކަމަށްވާ ހަސަން އަހުމަދަށް 47 ވޯޓު އަދި އަބްދުލްހަމީދު އަބްދުއްސައްތާރަށް 30 ވޯޓު ލިބިވަޑައިގެންނެވި.\nށ. ކޮމަންޑޫގައި ބެހެއްޓި އެއް ފޮށީގެ ވަގުތީ ނަތީޖާ ދައްކާ ގޮތުން އަތޮޅު ކައުންސިލް ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓު މުހައްމަދު ޝިޔާމް (ޝިޔާންޓޭ) 200 ވޯޓު، ޕީޕީއެމްގެ ކެންޑިޑޭޓު މުހައްމަދު ހަމީދަށް 92 ވޯޓު ލިބިވަޑައިގެންނެވި.\nކޮމަންޑޫ ކައުންސިލް ރައީސް ކަމަށް ވާދަކުރައްވާ ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓު މުހައްމަދު ސިނާނަށް 173 ވޯޓު، ޕީޕީއެމްގެ ކެންޑިޑޭޓު އަހުމަދު އަފްރާހް އަށް 120 ވޯޓު ލިބިވަޑައިގެންނެވި.\nރަށު ކައުންސިލްގެ އަންހެނުންގެ ގޮނޑިއަށް ވާދަކުރައްވާ ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓުން ކަމަށްވާ ދިޔާނާ އިސްމާއިލަށް 174 ވޯޓު، ފާތުމަތު އާދަމަށް 160 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އައިމިނަތު އަބްދުއްރަހްމާނަށް 116 ވޯޓު ލިބިވަޑައިގެންނެވި އިރު، އައިމިނަތު ޝައުފާ އަބްދުއްރަޝީދަށް 89 ވޯޓު ލިބިވަޑައިގެންނެވި.\nކައުންސިލްގެ އާންމު މެމްބަރު ކަމުގެ ގޮނޑިއަށް ވާދަކުރައްވާ އެމްޑީޕީގެ ކެންޑިޑޭޓުންގެ ތެރެއިން އާދަމް އަބްދުﷲ އަށް 150 ވޯޓު، ހަސަން ޝާނަށް 162 ވޯޓު، ޕީޕީއެމްގެ ކެންޑިޑޭޓުން ކަމަށްވާ ހަސަން ވަހީދަށް 129 ވޯޓު، މުހައްމަދު ޝުޖުއާނަށް 109 ވޯޓު ލިބިވަޑައިގެންނެވި.\nށ. ކޮމަންޑޫގައި ބެހެއްޓި އެއް ފޮށީގެ ވަގުތީ ނަތީޖާ ދައްކާ ގޮތުން އަތޮޅު ކައުންސިލް ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓު މުހައްމަދު ޝިޔާމް (ޝިޔާންޓޭ) 181 ވޯޓު، ޕީޕީއެމްގެ ކެންޑިޑޭޓު މުހައްމަދު ހަމީދަށް 136 ވޯޓު ލިބިވަޑައިގެންނެވި.\nކޮމަންޑޫ ކައުންސިލް ރައީސް ކަމަށް ވާދަކުރައްވާ ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓު މުހައްމަދު ސިނާނަށް 166 ވޯޓު، ޕީޕީއެމްގެ ކެންޑިޑޭޓު އަހުމަދު އަފްރާހް އަށް 151 ވޯޓު ލިބިވަޑައިގެންނެވި.\nރަށު ކައުންސިލްގެ އަންހެނުންގެ ގޮނޑިއަށް ވާދަކުރައްވާ ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓުން ކަމަށްވާ ދިޔާނާ އިސްމާއިލަށް 147 ވޯޓު، ފާތުމަތު އާދަމަށް 138 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އައިމިނަތު އަބްދުއްރަހްމާނަށް 166 ވޯޓު ލިބިވަޑައިގެންނެވި އިރު، އައިމިނަތު ޝައުފާ އަބްދުއްރަޝީދަށް 141 ވޯޓު ލިބިވަޑައިގެންނެވި.\nކައުންސިލްގެ އާންމު މެމްބަރު ކަމުގެ ގޮނޑިއަށް ވާދަކުރައްވާ އެމްޑީޕީގެ ކެންޑިޑޭޓުންގެ ތެރެއިން އާދަމް އަބްދުﷲ އަށް 137 ވޯޓު، ހަސަން ޝާނަށް 145 ވޯޓު، ޕީޕީއެމްގެ ކެންޑިޑޭޓުން ކަމަށްވާ ހަސަން ވަހީދަށް 156 ވޯޓު، މުހައްމަދު ޝުޖުއާނަށް 152 ވޯޓު ލިބިވަޑައިގެންނެވި.\nއއ. މަތިވެރީގައި ބެހެއްޓި ވޯޓު ފޮށީގެ ނަތީޖާ އަށް ބަލާއިރު އަތޮޅު ކައުންސިލްގެ ރައީސް ކަމަށް އެމްޑީޕީގެ ފަރާތުން ވާދަކުރެއްވި ކެންޑިޑޭޓު ހުސެއިން އަރުސަލާނަށް 198 ވޯޓު ލިބިވަޑައިގެންނެވި އިރު، ޕީޕީއެމްގެ ކެންޑިޑޭޓު އިބްރާހިމް އިމާދަށް ލިބިވަޑައިގަތީ 191 ވޯޓު.\nމަތިވެރި ކައުންސިލްގެ ރައީސް ކަމަށް ވާދަކުރައްވާ ކެންޑިޑޭޓުންގެ ތެރެއިން ޕީޕީއެމްގެ ކެންޑިޑޭޓު އިސްމާއިލް އާތިފަށް 176 ވޯޓު ލިބިވަޑައިގެންނެވި އިރު އެމްޑީޕީގެ ކެންޑިޑޭޓު އަހުމަދު އަސްލަމަށް ލިބިވަޑައިގަތީ 218 ވޯޓު.\nއަންހެނުންގެ ހާއްސަ ގޮނޑިއަށް ވާދަކުރެއްވި ކެންޑިޑޭޓުންގެ ތެރެއިން އެމްޑީޕީގެ ކެންޑިޑޭޓުން ކަމަށްވާ ނާޝިދާ މޫސާ އަށް 180 ވޯޓު ލިބިވަޑައިގެންނެވި އިރު، ޝިފްޒާ އިބްރާހިމަށް 211 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ މަރިޔަމް ޝާނިޔާ އާދަމަށް 199 ވޯޓު ލިބިވަޑައިގެންނެވި އިރު ސިފާނާ އިބްރާހިމަށް 170 ވޯޓު ލިބިވަޑައިގެންނެވި.\nއާންމު މެމްބަރު ކަމަށް ވާދަކުރެއްވި ކެންޑިޑޭޓުންގެ ތެރެެއިން އެމްޑީޕީގެ ކެންޑިޑޭޓު އަލީ ނާފިޒަށް 199 ވޯޓު ލިބިވަޑައިގެންނެވި އިރު ޕީޕީއެމްގެ ދެ ކެންޑިޑޭޓުން ކަމަށްވާ ހުސެއިން ޝަރީފާއި ހުސެއިން ނިހާނަށް ވެސް 201 ވޯޓު ލިބިވަޑައިގެންނެވި.\nމާލޭގެ މެޖޯރިޓީ ބޮޑު ތަފާތަކުން ޕީޕީއެމް އިން ހޯދައިފި.\nBREAKING NEWS: Male' Ge Majority Bodu Thafaathakun PPM In Hoadhaifi https://t.co/zzGqpQer7m\nމާލޭގެ ތާއިދު ހޯދަން އެމްޑީޕީގެ ސިޔާސަތުތައް ބަދަލުކުރަންޖެހޭ- އަނަސް\nMale' Ge Thaaidhu Hoadhan MDP Ge Siyaasathu thah Badhalukuran Jehey- Anas https://t.co/h1rtt4CFBo\nހޯރަފުށީގެ ޖުމްލަ ނަތީޖާ އަށް ބަލާއިރު، ހއ. އަތޮޅުގެ ކައުންސިލް ރައީސް ކަމަށް ވާދަކުރައްވާ އެމްޑީޕީގެ ކެންޑިޑޭޓަށް 669 ވޯޓު ލިބިވަޑައިގެންނެވި އިރު ޕީޕީއެމްގެ ކެންޑިޑޭޓު ހުސެއިން ރަޝީދަށް ލިބިވަޑައިގަތީ 631 ވޯޓު.\nހޯރަފުށި ކައުންސިލްގެ ރައީސް ކަމަށް ވާދަކުރައްވާ ޕީޕީއެމްގެ ކެންޑިޑޭޓު އަލީ އާރިފަށް 794 ވޯޓު ލިބިވަޑައިގެންނެވި އިރު އެމްޑީޕީގެ ކެންޑިޑޭޓު މުހައްމަދު ވަހީދަށް 855 ވޯޓު ލިބިވަޑައިގެންނެވި.\nކައުންސިލްގެ އަންހެނުންގެ ގޮނޑިއަށް ވާދަކުރައްވާ މެމްބަރުންގެ ތެރެއިން އެމްޑީޕީގެ ކެންޑިޑޭޓުން ކަމަށްވާ މަރިޔަމް ވަކީލާ އަށް 801 ވޯޓު ލިބިވަޑައިގެންނެވި އިރު، އައިމިނަތު ވިސާމާ އަށް 789 ވޯޓު، އައިމިނަތު ނާސިހާ އަށް 877 ވޯޓު ލިބިވަޑައިގެންނެވި. ޕީޕީއެމްގެ ކެންޑިޑޭޓުން ކަމަށްވާ އައިމިނަތު ޖުލީސާ އަށް 525 ވޯޓު، ސަލާމާ ޝަކީބަށް 616 ވޯޓު އަދި ފާތުމަތު ފަޒުނާ އަށް 707 ވޯޓު ލިބިވަޑައިގެންނެވި.\nކައުންސިލްގެ މެމްބަރު ކަމަށް ވާދަކުރައްވާ ކެންޑިޑޭޓުންގެ ތެރެއިން ޕީޕީއެމްގެ ކެންޑިޑޭޓުން ކަމަށްވާ އަހުމަދު ޒަކީ އަށް 745 ވޯޓު، ނަސްމާ ނޫރައްދީނަށް 503 ވޯޓު ލިބިވަޑައިގެންނެވި އިރު، އެމްޑީޕީގެ ކެންޑިޑޭޓުން ކަމަށްވާ އަހުމަދު ރައޫފަށް 158 ވޯޓު، އިބްރާހިމް ޝާކިރަށް 951 ވޯޓު، އަހުމަދު އިމްދާހު އަށް 938 ވޯޓު ލިބިވަޑައިގެންނެވި.\nނ. މާފަރުގައި ބެހެއްޓި ވޯޓު ފޮއްޓެއްގެ ވަގުތީ ނަތީޖާ ދައްކާ ގޮތުގައި ނ. އަތޮޅު ކައުންސިލްގެ ރައީސް ކަމަށް ވާދަކުރައްވާ ޕީޕީއެމްގެ ކެންޑިޑޭޓު އަހުމަދު ހަމްދާން ނާސިރަށް 132 ވޯޓު ލިބިވަޑައިގެންނެވި އިރު އެމްޑީޕީގެ ކެންޑިޑޭޓު މުހައްމަދު ބަޝީރަށް ލިބިވަޑައިގަތީ 275 ވޯޓު.\nކައުންސިލްގެ އާންމު މެމްބަރު ކަމުގެ ގޮނޑި އަށް ވާދަކުރައްވާ މެމްބަރުންގެ ތެރެއިން ޕީޕީއެމްގެ ކެންޑިޑޭޓުން ކަމަށްވާ ނަސްރުﷲ އާދަމަށް 59 ވޯޓު ލިބިވަޑައިގެންނެވި އިރު މުސްލިމް މުހައްމަދަށް 156 ވޯޓު ލިބިވަޑައިގެންނެވި. އެމްޑީޕީގެ ކެންޑިޑޭޓުން ކަމަށްވާ އަތޫފް އަބްދުﷲ އަށް 198 ވޯޓު، މުހައްމަދު އާމިރަށް 264 ވޯޓު ލިބިވަޑައިގެންނެވި.\nކައުންސިލްގެ އަންހެނުންގެ ގޮނޑިއަށް ކުރިމަތިލެއްވި ކެންޑިޑޭޓުންގެ ތެރެއިން ޕީޕީއެމްގެ ކެންޑިޑޭޓުން ކަމަށްވާ ސިބާ އަބްދުﷲ އަށް 177 ވޯޓު، ސޯބިރާ އަރީޝް 135 ވޯޓު ލިބިވަޑައިގެންނެވި. އެމްޑީޕީގެ ކެންޑިޑޭޓުން ކަމަށްވާ އައިޝަތު އިބްރާހިމަށް 176 ވޯޓު، ރައިހާނާ އަބްދުﷲ އަށް 131 ވޯޓު، އަމިއްލަ ގޮތުން ވާދަކުރެއްވި މަރިޔަމް ލަހުފާ އަށް 79 ވޯޓު ލިބިވަޑައިގެންނެވި.\nކައުންސިލް އިންތިހާބުގެ ނަތީޖާތައް ލިބެން ފަށާފައި ވާއިރު ސަރުކާރުން އެންމެ ބޮޑަށް ކެމްޕޭން ކުރި މާލޭ މޭޔަރުގެ ގޮނޑި ވަނީ ގެއްލިފައެވެ. މާލޭގެ މެޖޯރިޓީ ވެސް އިދިކޮޅު ޕީޕީއެމް އިން ހޯދަފާނެ ކަމަށް މިހާތަނަށް ލިބުނު ނަތީޖާތަކުން ދައްކައެވެ. އެހެންކަމުން އަބަދުވެސް މާލެ ކޮންޓްރޯލް ކުރަމުން އައި އެމްޑީޕީ އަށް މިހާރު ވެސް މާލެ އިން ލިބިފައި އޮތީ ހިތްދަތި ނަތީޖާއެކެވެ.\nދެން އެންމެ މުހިއްމު އައްޑޫ ސިޓީގެ މޭޔަރުކަން ސަރުކާރަށް ލިބުނު ނަމަވެސް މިނިވަން މެންބަރުންނާއި ޕީޕީއެމްގެ މެންބަރުން ހިމެނޭހެން ހަގޮނޑިއެއް ވަނީ ސަރުކާރަށް ގެއްލިފައެވެ. ގއ.އަތޮޅާއި ގދ.އަތޮޅުގެ ކައުންސިލް ރައީސް ކަން ވެސް އެމްޑީޕީ އަށް ގެއްލިއްޖެއެވެ.\nމިހާތަނަށް ލިބިފައިވާ ނަތީޖާއަށް ބަލާއިރު މިއަދު އޮތް އިންތިހާބުން ސަރުކާރަށް ވަރަށް ބޮޑު ނާކާމިޔާބަކާއި ވަނީ ކުރިމަތިވެފައެވެ.\nLIVE: Council Inthihaab Ge Fahuge Mauloomath https://t.co/6VgFvGema2\nއިންތިހާބުގެ އެންމެ ފަހުގެ މައުލޫމާތު "ވަގުތު" ބްލޮގް އިން ފެންނާނެއެވެ.\nމާލޭ މޭޔަރު ކަން އެމްޑީޕީ އަށް ގެއްލުމުން ރައީސް އިބޫގެ ކެބިނެޓް އެބަޖެހޭ އޯވަރހޯލް ކުރަން އެކަން ރައީސް އިބޫ އަށް ކުރަން ނުކެރޭނަމަ މަޖްލީހުގެ ރައީސް އިސްވެ ހުރެ އެކަން ކުރަން އެބަޖެހޭ ހައުސިންގް މިނިސްޓަރު އަސްލަމް ވަކިކުރޭ ފިނޭންސް މިނިސްޓަރު އަމްރު ވަކިކުރޭ ތިމާވެށި މިނިސްޓަރު ހުސެން ވަކިކުރޭ ޓްރާންސްޕޯރޓް މިނިސްޓަރު ނަހުލާ ވަކިކުރޭ ފޮރިންގް މިނިސްޓަރު ޝާހިދު ވަކިކުރޭ އިކޮން މިނިސްޓަރު ފައްޔާޒު ވަކިކުރޭ މިކަން ކޮށްގެން މެނުވީ އެމްޑީޕީ އަށް ކުރިއެރުމެއް ނުލިބޭނެއޭ އެމްޑީޕީ ނޭވާ ހޮޅި އަށް ނޭޅެނީސް އެމްޑީޕީ ސަލާމަތް ކުރުމަކީ އެއީ އެމްޑީޕީގެ މިލްކް ވެރިފަރާތް ކަމުގައިވާ ކެނެރީގެ ނަޝީދުގެ ޒިންމާ އެކޭ މިކަން ރައީސް އިބޫ ނުކުރާނަމަ އޭނާ ވެސް ވަކިކުރެވޭނެއޭ މަޖްލީހަށް އަދި ނައިބް ރައީސް ފައިސަލް ވެސް ވަކިކުރެވޭނެއޭ...\nއޭޕްރީލް 11, 2021 00:22\nއޭޕްރީލް 11, 2021 00:40\nރައިސް ސާލިހު ވިދާޅުވާގޮތުންނަމަ މިއިންތިޚާބު ސައްޙައެއްނޫން ވިދާޅުވީ މަޖިލިސްއިންޠިޙާބަށްވުރެ ބޮޑުކާމިޔާބެއްހޯދާ މިއިންތިޙާބުގައި އެމްޑީޕީއިން ހޯދާނެކަމުގަ\nއޭޕްރީލް 11, 2021 01:31\nއޭޕްރީލް 11, 2021 05:08\nއޭޕްރީލް 11, 2021 05:20\nއެމްޑީޕީއަށް ޖުމްލަ 235 ގޮނޑި. ޕީޕީއެމްއަށް ޖުމްލަ 102 ގޮނޑި. ދެން ކޮން މޮޅެއްތަ ވެގެން މި އުޅެނީ؟\nއޭޕްރީލް 11, 2021 09:35\nލާމަރުކަޒީއޭ ކިޔައިގެން ކުދިކުދި ރަށްރަށުގައި ހާހުން ދަށުން މީހުން ބައިތިއްބައިގެން އުޅެން އެމްޑީޕީން މިޖަހާ ސަކަރާތަކީ ތިޔަގޮތަށް އާރެއް ބާރެއް ނެތް ނަންބަރުތަކެއް ހޯދުން. އެމްޑީޕީގެ ލީޑަރޝިޕްގައި ތިބޭ މީހުން ދަނޭ. ތަނަކަށް ބަޔަކު ގިނަވެ ރައްޔިތުންގެ ބާރުގަދަވެއްޖިއްޔާ އެއީ އެމީހުންނަށް އޮތް ނުރައްކަލެއްކަން. ރައްޔިތުން ބާރުވެރިވުމަކީ އެމީހުން އެދޭ ކަމެއް ނޫން. އެ މީހުން ބޭނުންވަނީ އިނގިރޭސީން ގެންގުޅުން ޑިވައިޑް ރޫލްސްއާ އެއްގޮތަށް ރައްޔިތުން ވަކިވަކިކޮށް ކުދިކޮށްގެން ބައިބައިކޮށްގެން ބައިތިއްބައިގެން އާރެއް ބާރެއް ނެތްގޮތުގައި ގެންގުޅެން.\nއޭޕްރީލް 11, 2021 15:27\nއަލީރާޖާ އަށް ތިޔަހިސާބުހެ އްދެވުނީގޯސްކޮށް\nއތިޔަރީނދޫޕާޓީ އަށްލިބުނީ 10234ގޮނޑި\nއޭޕްރީލް 11, 2021 07:06\nއުފާވެެރި ރައްވެހި ފަތިހަކުން ހިތާ މަވެރި ހެނދުނަކަށް އިރުއަރަ މުންއައީ އުދަރެހުގެކުލަ ގުއިރީނދޫކުލައިން މަޑު މަޑު\nހުރިހާބޮޑެތިޝަހަރުތަކުންވެސް ރީނދޫކުލަ ފޮހެވިގެންހިނގައްޖެޔޯ،\nއޭޕްރީލް 11, 2021 10:09\nﷲ އަށް ޝުކްރު ކުރަން،


Rozaina ah thaaeedhu kuraa faraaithakun vehicle bureh baahvaifi\nރޮޒައިނާއަށް ތާއިދުކުރާ ފަރާތްތަކުން ވެހިކަލް ބުރެއް ބާއްވައިފި\nއަންނަ އެޕްރީލް މަހު ބާއްވާ ރައްޔަތުންގެ މަޖިލީހުގެ އިންތިހާބުގައި މީދޫ ދާއިރާއަށް ވާދަކުރައްވާ އެމްޑީޕީ ކެންޑިޑޭޓް ރޮޒައިނާ އާދަމްއަށް ތާއިދުކުރާ ފަރާތްތަކުން'އެޖެންޑާ19' ގެ ނަމުގައި ވެހިކަލް ބުރެއް ބާއްވައިފިއެވެ.\nމިދިޔަ ހުކުރު ދުވަހު ހަވީރު އައްޑޫ ސިޓީ މީދޫގައި ބޭއްވި މި ވެހިކަލް ބުރުގައި ރޮޒައިނާ ވަނީ ބައިވެރިވެ ވަޑައިގެންފައެވެ. މި ވެހިކަލް ބުރުގައި މަޖިލީސް އިންތިހާބުގައި ރޮޒައިނާއަށް ތާއިދުކުރާ ގިނަ އަދަދެއްގެ މީހުން ބައިވެރިވެފައިވާއިރު އެމީހުން ވަނީ މި ދާއިރާގެ ތަރައްޤީއަށްޓަކައި، މަޖިލީސް އިންތިހާބުގައި ރޮޒައިނާއަށް ވޯޓު ދިނުމަށް ގޮވާލާފައެވެ.\nމިހާރުވެސް މީދޫ ދާއިރާގެ މެމްބަރުކަން ކުރައްވަމުން ގެންދަވާ ރޮޒޭ ވަނީ މަޖިލިހުގައި އިދިކޮޅު ސަރުކާރުގެ މެމްބަރެއްގެ ގޮތުގައި ވެސް މީދޫ ދާއިރާއަށް ދިމާވާ ގިނަ މައްސަލަތަކަށް ހައްލުހޯދުމަށް ރައްޔިތުންގެ ހައްގުގައި އަޑުއުފުއްލަވައި ވަކާލާތު ކުރައްވަވާފައެވެ. ރޮޒޭވަނީ ސަރުކާރު ކެންޑިޑޭޓެއްގެ ގޮތުގައި އައްޑޫމީދޫ ދާއިރާއަށް ފާގަތި މުސްތަގުބަލެއް ހޯދަވައި ދެއްވެވޭނެ ކަމުގެ ޔަގީންކަން އެ ދާއިރާގެ ރައްޔަތުންނަށް ދެއްވާފައެވެ.\nމަޖިލިހުގައި ރޮޒޭ ފާހަގަކޮށްލެވެނީ އަންހެނުންގެ ހައްގުތަކަށް ވަކާލާތު ކުރައްވަވާ ދާއިރާގެ ހައްގުގައި އަޑު އުފުއްލަވާ ، ޕާޓީއަށް އިޚުލާސްތެރި މެމްބަރެއްގެ ގޮތުގައެވެ.\nއައްޑޫ މީދޫ ދާއިރާ\nރޮޒައިނާގެ ކެމްޕެއިން ޕޯސްޓަރެއް ހަލާކުކޮށްލައިފި\nޣައިރު ޤާނޫނީ އަމުރުތަކަށް ކައުންސިލްތަކުން ކިޔަމަންވާކަށް ނެޖެހޭނެ:ރޮޒައިނާ